
1. Ritmul vremii şi interesul pentru filosofia religiei 

Faptul că şi anul trecut și anul acesta am anunţat Prelegeri de filosofie a 
religiei nu este în legătură cu altceva decât cu o preocupare a mea constantă 
care nu este, cum aş zice, un reflex al structurii actuale a vremii sau al 
sufletului epocii noastre contemporane, ci este o preocupare pe care s-a 
întâmplat să o am, cum s-a întâmplat să o aibă şi alți oameni. Vreau să spun, 
cu alte cuvinte, că filosofia religiunii este o disciplină filosofică ce poate să 
fie la modă astăzi pentru o parte din lume, care se ocupă de problemele de 
filosofie generală, dar ea nu a existat în speculațiunea filosofică a omenirii 
în chip constant. Dovada cea mai bună a acestei afirmaţiuni a mea se vede, 
între altele, tocmai în faptul că filosofia religiunii a început să se constituie 
propriu-zis, ca disciplină filosofică de sine stătătoare, tocmai în veacul al 
XIX-lea, adică în veacul care este cel mai sărac de conținut metafizic de la 
Hegel încoace. 

Vasăzică, orientarea interesului omenesc spre problemele de filosofia 
religiei nu este în legătură cu o mai mare religiozitate a omenirii şi prin 
urmare nu trebuie să vedeţi nici în încercările mele, de a schița — în linii 
generale de altfel — un fel de sistem al filosofiei religiei, nu trebuie să 
vedeţi o încercare a mea de a mă pune oarecum la unison cu ritmul vremii. 

De altfel ritmul acesta al vremii este şi el un lucru foarte ciudat, aşa de 
ciudat încât cea mai de seamă preocupare a unui spirit pe care-l preocupă 
problemele filosofice este să se sustragă cât mai mult lui, sau în orice caz să 
controleze întotdeauna ceea ce primeşte de la el, cu deosebire criticilor. 

Din acest punct de vedere, este adevărat că problemele, nu de filosofia 
religiei, dar de religie, trec oarecum astăzi pe un plan mai în față în 
ansamblul intereselor generale ale omenirii, dar teoretizarea acestor 


fenomene este de fapt astăzi oarecum îngreunată de lipsa de disciplină a 
spiritului filosofic. 


2. Criza antiintelectualistă a filosofiei 

Impresiunea mea generală este că filosofia trece astăzi printr-o criză, 
între altele și pentru faptul că această filosofie abdică de la instrumentul ei 
cel mai de seamă, care este, totuși, şi trebuie să rămână, raţiunea. Căci 
filosofia, la urma urmei, nu este decât un fel de rezultat al unor cercetări 
asupra unui obiect special pe care l-am indicat noi, dar un rezultat care, prin 
esenţa lui, trebuie să fie de-a dreptul transmisibil. Dar transmisibilitatea 
cunoștinței noastre nu este posibilă fără acest instrument al raţiunii. Acei 
dintre d-voastră care au citit câte ceva din mica noastră publicistică 
filosofică, diverse polemici între diferite şcoli și curente în idei, îşi aduc 
aminte, desigur, de polemica foarte acerbă dintre raționaliştii de la Iași și 
misticii de la Bucureşti. Aceştia din urmă spuneau: Rațiunea? nu mai e bună 
de nimic! Nu o mai fi pentru ce le-o trebui d-lor, dar de ceva tot mai e bună, 
întrucât este singurul instrument de transmitere a cunoștinței noastre. După 
cum vă spuneam însă, epoca aceasta a noastră moare oarecum filosoficeşte 
tocmai din cauza anarhiei totale care domnește în câmpul acesta spiritual, 
tocmai din cauza lipsei de disciplină care domnește în gândire, care 
stăpâneşte gândirea noastră contemporană. 

Vasăzică, criza filosofică — dacă este astăzi o criză filosofică, şi hotărât 
că este — provine nu din bogăţia sau din sărăcia sufletească a epocii, căci 
cantitatea de avuţie sufletească este poate mai mare astăzi decât acum 20 
sau 30 de ani, dar provine dintr-un fel de dezorientare a spiritului care 
renunţă, astăzi, la singurul instrument propriu-zis al filosofiei, care este şi 
rămâne pentru totdeauna rațiunea omenească. 

Vasăzică, dacă noi ne ocupăm cu diferite obiecte care, prin natura lor, ar 
fi oarecum înclinate să scape unei cunoașteri prin mijlocul raţiunii, nu este 
însă mai puţin adevărat că rezultatul cercetărilor noastre asupra acestor 
obiecte rămâne transmisibil tot prin instrumentul acesta al rațiunii, care, în 
speţă, se exteriorizează prin limbaj. Vasăzică, întrucât limbagiul este un 
instrument logic, un instrument de exprimare a gândirei logice, și singurul 
instrument de exprimare a gândirei logice şi, întrucât, mai departe, gândirea 
logică la rândul ei este un fel de precipitat al activităţii raţiunii noastre, noi 
nu ne putem lipsi de rațiune în filosofie. 

A! că noi, sau unii dintre noi, dotați cu puteri spirituale deosebite, 
izbutesc să se coboare în realitate pe alte căi decât cele ale rațiunii și 


izbutesc să prindă din realitate lucruri ce stau ceva mai adânc decât până 
unde poate pătrunde raţiunea, este adevărat; dar chiar aceste lucruri 
trebuiesc transformate, frământate din nou, plămădite în elemente noi ale 
raţiunii și date ca atare pentru ceilalți. 

Prin urmare, în ceea ce mă priveşte, nu mă simt solidar nici cu actuala 
criză antiintelectualistă a filosofiei, cum nu mă simt de altfel solidar nici cu 
actuala prefacere sau reînnoire religioasă a omenirii. Cu alte cuvinte, 
lucrurile despre care vorbesc eu sunt de un interes etern, sunt lucruri pentru 
care s-au găsit interesaţi în toate timpurile. 


3. Ce este filosofia religiunii? 

Că, în sfârşit, nu s-au făcut cursuri de filosofia religiunii la facultatea 
noastră, acesta nu se datorește faptului că anul 1924-1925 nu a mai fost 
niciodată încă în omenire, ci se datorește faptului că acei care au stat pe 
scaunul pe care stau eu acum nu au avut ei înșiși interes pentru acesta. 
Vreau să spun că nu avem de-a face cu un precipitat, ca o răsfrângere a 
modei, atunci când evoc asemenea probleme aci. 

Spuneam adineauri că veacul al XIX-lea este veacul care a asistat la 
constituirea acestei discipline de sine stătătoare a filosofiei religiunii. Ce 
poate să însemneze filosofia religiunii? Poate să însemneze dintr-o dată 
două lucruri: 

1) O cercetare pură şi simplă a religiunii, și anume, o cercetare din punct 
de vedere filosofic a acestui concept de religiune și a obiectului 
corespunzător conceptului; 

2) Un fel de filosofie a noastră asupra religiunii, un fel de filosofie în 
legătură cu lucrurile religioase sau care să aibă la bază concepte din lumea 
religioasă. 

Aceasta din urmă poate să ducă la rezultate foarte apreciabile, dar nu 
poate să formeze propriu-zis obiectul unei serii de prelegeri într-o facultate, 
pentru că asemenea considerațiuni filosofice în legătură cu obiectul religios 
nu se pot propriu-zis închega într-un sistem sau într-un grup de doctrine, ele 
sunt la dispozițiunea imaginaţiunii respectivului care face considerațiunile 
şi, pe urmă, și la dispoziţiunea bogăției celui care filosofează în legătură cu 
lucrurile religioase. Rămâne, prin urmare, un singur domeniu precis care 
poate să facă obiectul unei serii de prelegeri asupra filosofiei religiunii, 
adică cercetarea din punct de vedere filosofic a religiunii în general. 

În adevăr, aceasta a fost şi preocuparea filosofilor din veacul al XIX-lea, 
numai că cercetările acestora au fost în genere făcute dintr-un punct de 


vedere ceva mai antifilosofic sau, dacă vreţi, mai puţin filosofic. D-voastră 
vă amintiți cum îi spunea opusculului lui Kant care tratează asemenea 
probleme: îi zicea Religiunea în graniţele raţiunii. Ce însemnează lucrul 
acesta? Însemnează că filosofia lui Kant priveşte religiunea din punctul de 
vedere al unui sistem, adică mărgineşte materia aceasta religioasă la ceea ce 
poate să intre în limitele rațiunii. 

Punctul de plecare al sistemului lui Kant este acesta, că noi în genere nu 
ne mișcăm decât în limitele asignate de rațiune, că în genere filosofia nu 
poate să fie făcută decât în aceste graniţe ale rațiunii şi, prin urmare, este 
făcută și religiunea tot înăuntrul acestor granițe, adică în graniţele 
sistemului meu propriu. Cam același lucru îl spune, de pildă, şi Hermann 
Cohen, care-și intitulează considerațiunile asupra religiunii Der Begriffder 
Religion im System der Philosophie, și Paul Natorp, care zice: Religiunea în 
granițele umanităţii (Religion innerhalb der Grenzen der Humanităt). 
Vasăzică, o încercare la Kant în cadrul raţiunii, la Natorp în cadrul 
umanităţii, la Cohen în cadrul filosofiei, adică este condiționată religiunea 
de sistemul de filosofie în general şi în funcţionarea acestui sistem de 
filosofie dăinuiește și conceptul religiunii. 

Dar, veţi spune d-voastră: la urmă, ce însemnează, cum spune Natorp, 
despre religiune în granițele umanităţii? Și religiunea este un fapt omenesc 
şi, în realitate, dacă zici „în graniţele umanităţii“, înseamnă că ai clasat 
religia acolo unde este locul ei! 

Dacă aceasta ar fi interpretarea, evident că degeaba aş mai vorbi eu aci. 
Probabil însă că faptul acesta este o indicaţiune pentru presupoziția — pe 
care nu o fac eu aci, dar care rezultă propriu-zis din însăși această lucrare — 
că anume conceptul acesta de „umanitate“ nu este ca acela cu care avem de- 
a face în mod obişnuit, ci este un concept special, care face parte integrantă 
din sistemul special de filosofie al lui Natorp. Vasăzică, este aci o 
interpretare a religiunii în cazul unui sistem filosofic, şi o interpretare a 
religiunii din punct de vedere al acestui sistem. Mi se pare că, filosoficeşte 
vorbind, adică mai larg vorbind, metoda nu poate să fie bună. Ea este dintru 
început constructivă și oarecum dinăuntru în afară constructivă. 


4. Conceptul de religiune 

Mie mi se pare că, de îndată ce faci încercarea de a vorbi de o filosofie 
asupra religiunii, adică de a defini, de a studia filosoficește conceptul de 
religiune, mi se pare că drumul cel mai simplu și mai ușor de realizat ar fi 
să plecăm de la realitate în jos. Noi nu putem să subsumăm, nici să 


subjugăm religia unui punct de vedere filosofic, ci să cercetăm ce înseamnă 
pur și simplu religia, să vedem ce înțelegem noi deocamdată prin religie, ce 
numesc oamenii în general religie, care sunt faptele pe care oamenii le 
numesc fapte religioase şi care, în totalitatea lor, într-o anumită ierarhizare 
şi înclinare organică a lor, constituiesc mai apoi religia, adică faptele 
acestea trebuie să fie definitorii pentru determinarea cadrului, a drumului, a 
planului în care se mişcă religiunea. 

Vasăzică, nici o idee preconcepută, ci, aşa cum constant am făcut-o şi în 
cercetările de logică expuse, și în cercetările în legătură cu istoria 
conceptului de filosofie,12l când plecam de la un material dat, pe care nu-l 
construiam noi şi pe care-l aflam înaintea noastră. 

Acest material fără indoială că este foarte variat și nici nu se poate porni 
cu o definițiune de la început, care să aleagă din totalitatea faptelor acele 
fapte care intră, în adevăr, sub eticheta aceasta de fapt religios sau religiune. 
Dar tocmai aceasta trebuie să fie preocuparea unui sistem de filosofie a 
religiei, să definească prin cercetare faptul religios, în așa fel ca să ajungă la 
un studiu al unei definițiuni a fenomenelor religioase, a faptului religios 
sau, poate, a religiunei înseși. 

Vasăzică, definiţiunea religiei nu poate să preceadă, într-un sistem de 
filosofie a religiei, cercetarea materialului. Căci, ce facem noi propriu-zis 
aci? Studiem religia. Care va fi rezultatul? Cunoașterea religiei; adică, 
printr-un precipitat, definirea religiei apare aci cunoștinței noastre într-o 
formă anumită. 

Vasăzică,  definițiunea religiei trebuie să încheie oarecum 
considerațiunile dintr-un sistem de filosofie a religiei. 


5. Obiectul filosofiei religiei 

Ce material se oferă propriu-zis cercetării în filosofia religiunii sau care 
este materialul de la care ar putea pleca cercetările? Sunt forme de viaţă 
religioasă existentă și forme de viață religioasă moarte. Schleiermacher, 
unul dintre fondatorii acestei discipline, unul dintre capetele cele mai 
fecunde, însă din cele mai primejdioase în această disciplină filosofică, 
împarte faptele acestea religioase și religiunea în genere în: religiune care 
mai poate fi realizată încă şi religiune care este moartă. El zice: Frlebene 
und erstorbene Religion. Este — cum aş spune — o tendinţă protestantă în 
filosofia religiunii. Şi, că este aşa, se vede şi din faptul că unul dintre foarte 


puţinii cercetători care au admis această clasificare, Scholz, este și el 
protestant. Aceasta este o scuză. Dar care este fundarea afirmaţiunii mele? 

A cerceta religia din punctul de vedere al viabilității ei înseamnă, 
propriu-zis, a aplica o metodă raţionalistă, pozitivistă faptelor de filosofia 
religiunii, adică unor forme de viaţă religioasă care au murit şi-au subscris, 
prin această moarte, însăși condamnarea ei; adică a fost o formă de viaţă 
religioasă care nu a fost, cum se zice, justificată nici în vederile ei de viaţă, 
nici în îmbinarea ei logică. Aceasta este presupoziţia care stă la baza acestei 
împărțiri a lui Schleiermacher. Dacă a murit, înseamnă că nu a avut 
dreptate. Prin urmare, dacă o anumită formă de viață — de viaţă religioasă 
— a murit, înseamnă că nu a avut viabilitate, înseamnă că nu a fost 
religiozitate în acea formă de viaţă religioasă. 

Mie mi se pare că acest raționament, care nu este explicit dar care este cu 
siguranță cuprins în Schleiermacher și Scholz, este fals. Ce înseamnă 
propriu-zis formă de viaţă religioasă care trăiește, care este încă pasibilă de 
a fi trăită, şi ce înseamnă formă de viaţă religioasă care a murit? Mai întâi, 
mi se pare că este mai mult pasibilă de o moarte o formă de viaţă religioasă 
care nu este organizată în biserică; adică, o viaţă religioasă care poate să fie 
prinsă într-o organizare politică și lumească, a bisericii, poate să dea mai 
mult aparenţa că trăiește. Aceasta înseamnă că eu pun deocamdată această 
problemă înaintea d-voastră: câte din fondurile actuale ale vieţii religioase 
trăiesc de fapt? Dacă, de pildă, religiunea catolică sau creștinismul acesta 
catolic, biserica aceasta din religiunea creștină, are astăzi o viață mai 
intensă, mai bogată decât aceea realizată prin biserica protestantă sau prin 
cea ortodoxă, aceasta înseamnă, în adevăr, că formula catolică a 
creștinismului este mai viabilă decât celelalte formule? Sau poate că 
organizarea politică bisericească a unei religiuni nu face decât să continue, 
mai mult la suprafaţă şi mai mult pentru iluziune, să continue această viaţă 
religioasă. 

Dar ce însemnează propriu-zis viabilitate sau durabilitate a bisericei 
respective? lezuiţii știți că izbutiseră să găsească scuze pentru toate faptele 
omenești. Spre exemplu: dacă era vorba de omorârea unui copil de către 
tatăl său: „Aceasta nu e nimic! Dar Abraham nu a vrut să-l omoare pe 
Isaac? Ba încă, aceasta a fost porunca lui Dumnezeu!“ Vasăzică, aceasta nu 
este un păcat sau, dacă este, ţi se iartă dacă faci un bine în altă direcţiune. 
Dacă iezuiţii, care izbutiseră să scuze toate faptele omeneşti, au contribuit la 
întărirea bisericii catolice, viața aceasta religioasă era în adevăr foarte 


puternică, şi formula aceasta catolică a creştinismului este viabilă, nu 
propriu-zis pentru că biserica aceasta catolică a izbutit să ducă viaţa înainte 
în bună parte cu ajutorul iezuiţilor — aceasta este chestiunea. Ce înseamnă 
— căci aci ne învârtim — formulă viabilă şi formulă neviabilă? 

Viabilitatea unei religiuni se măsoară oarecum pe gradul de aparenţă al 
acestei religiuni, pe măsura în care această religiune apare la cunoştinţa 
noastră, pe câtă vreme propriu-zis religiozitatea poate să trăiască în sufletul 
unui om sau al unei generațiuni, al unei societăți, independent de faptul că 
este cunoscută sau nu. 

Eu cred — este o credinţă ce nu vă angajează deloc, la nimic —, 
personal cred, de pildă, că în poporul românesc există foarte vie un fel de 
credinţă, care este creștină. De ce? O să spuneţi: pentru că noi de aci, din 
Răsărit, am fost mai aproape de creştinism. Nu. Nu creștinismul a făcut 
Răsăritul, ci Răsăritul a făcut creştinismul. Numai după ce Răsăritul a făcut 
creştinismul, acest creştinism a format, într-un anumit fel, Răsăritul. Dacă 
noi suntem creştini, aceasta nu în virtutea faptului că ne-am botezat propriu- 
zis, ci că trăim o viaţă spirituală care — ea, această viață — a dat naştere 
creştinismului. 

Când creştinismul a trecut în Apus, a luat toate formele posibile, 
începând cu transformarea cultului catolic de acolo, a cultului păgân de 
acolo şi introducerea lui în cadrul propriu-zis al creştinismului. De ce 
credeţi d-voastră, de pildă, că cultul Maicei Domnului este mult mai 
puternic în Apus decât în Răsărit? Pentru motivul foarte simplu că romanii 
de la sfârşitul republicei și al imperiului erau mult mai mult sub influența 
Egiptului și a cultului zeiţei Isis decât noi, aci. Cultul Maicii Domnului în 
Apus, nu în Răsărit, n-are altă explicaţie: el nu este decât transformarea 
cultului zeiţei Isis, de origine egipteană. 

Vasăzică, eu cred că în poporul nostru românesc există un fond oarecare 
de religiozitate. Acest fond nu este vizibil, între altele și pentru că nu l-am 
cercetat, dar şi din alte motive: nu este vizibil, pentru că un anumit fel de 
religiozitate nu are nevoie de exprimare în afară. Sunt — aceasta este 
aproape o mărturisire — activităţi spirituale care au imediat nevoie de 
exteriorizare, de comunicare, de transmitere; vasăzică, de valorificare 
obiectivă pentru lumea cealaltă. Sunt şi alte activităţi spirituale, care nu au 
nevoie de această exteriorizare. D-voastră aţi auzit că sunt școli filosofice 
despre care nu se ştie precis ce au fost şi cam ce au vrut. Nu mai departe 
decât la Platon: este un Platon istoric, pe care-l știe toată lumea și pe care-l 


întind filologii din toate părţile, și este un Platon pe care mai mult îl 
bănuieşte omul, este un misticism platonic și o oarecare practică mistică 
platonică despre care pomeneşte lumea. Deci, trebuie să fi fost ceva. 
Desigur, indicaţiuni se găsesc, dar ce a fost acest platonism mistic nu se 
știe, nu o spune nimeni. Ce însemnează aceasta? Însemnează că anumite 
cunoștințe, anumite rezultate ale cercetărilor spirituale nu simt nevoia de a 
ieși din om în afară, ci le păstrează fiecare pentru el însuși. Fi bine, 
rezultatul acestor cercetări nu va fi vizibil; sau, dacă am aplica metoda lui 
Schleiermacher, ar trebui să spunem: nu există. De ce? Pentru că nu sunt 
cunoscute. Este una dintre cele mai ciudate pretențiuni — în ultimul sens, 
idealist — ale lui Schleiermacher, care, propriu-zis, nu are să schimbe cât 
de puţin acest idealism absolut. 


6. Metafizică şi religie. Conţinutul de adevăr al religiei 

Vasăzică, noi spunem: nu putem să facem o distincţiune între religiunile 
care sunt viabile și religiunea care este moartă, ci trebuie să zicem religiune 
în genere; acesta este obiectul cercetărilor noastre: religiunea în genere. 
Ideea aceasta pozitivistă și aproape, aş zice, pragmatistă, de alegere a 
faptului religios, nu-şi are locul aci. O religiune este religiune propriu-zisă 
când adevărurile sale se verifică propriu-zis în practică. Deci, dacă o 
religiune trăieşte, este pentru că adevărurile pe care ea le stabilește 
corespund unor anumite realităţi, adică împlinesc o necesitate în această 
realitate, în realitatea sensibilă. Noi aducem în considerațiunea faptului 
religios și a religiunii un criteriu străin, care este criteriul adevărului; adică, 
este o problemă valabilă în cunoaștere; adică, nu poate să fie o problemă 
valabilă dintr-o dată și fundamental valabilă în religiune. 

Nu vreau să spun că nu există o legătură între religiune și neadevăr, după 
cum nu vreau să spun că nu există un conţinut de adevăr în fiecare 
religiune. Dar aceasta este altceva. Orice religiune — și anume, cu cât 
religiunea corespunde unui grad mai înalt de cultură, cu atât aceasta se 
întâmplă mai mult — reprezintă un fel de a concepe lumea și încheie şi prin 
speculaţiuni religioase, într-un aspect al universului și al realității. Aceasta 
este simplu. 

Vasăzică, o religiune, în ultimă analiză, trebuie să ajungă eine 
Weltanschauung, o înţelegere a vieţii, o pătrundere a ei. Dar de aci până la a 
spune că religia are de-a face cu anumite adevăruri este foarte mult. O 
religiune poate să fie adevărată în alt sens; adică, o religiune poate să 


constituie o concepţiune, o înțelegere a vieţii întrucât este interpretare într- 
un fel oarecare a vieţii, valorificare într-un fel oarecare a vieţii. 

Dar valorificarea aceasta a vieţii este posibilă pe două căi — și tocmai 
aceasta face deosebirea propriu-zisă dintre religie și metafizică: 
valorificarea pe cale raţională este metafizica, valorificarea pe altă cale 
decât cea rațională — şi o să vedem în ce constă această cale — este 
religiunea. Metafizica şi religiunea merg către același punct, către o 
valorificare, o interpretare a vieţii. Dar căile sunt altele, instrumentele sunt 
altele și momentele procesului sunt, pentru fiecare linie deosebită, altele. 
Deci, dacă momentele acestea ale adevărului fac parte din metafizică, ele nu 
fac parte din valorificarea religioasă. Adică, ni se va vorbi despre adevăr şi 
într-un caz şi în altul, dacă înţelegem prin adevăr altceva decât adevărul 
acesta gnoseologic; adică, dacă înțelegem, și într-un caz şi în celălalt, starea 
de echilibru complet al individului în viaţa universului. 

Dacă adevăr este pozițiunea în care spiritul şi-a găsit centrul de gravitație 
în faţa existenţei, atunci fără îndoială este adevăr și în religie. Dar, cum de 
obicei adevăr înseamnă altceva, adevăr înseamnă propriu-zis corespondenţa 
realului cu idealul, pentru aceasta nu putem să spunem că criteriul 
fundamental pentru aprecierea valabilă sau nevalabilă a unui sistem religios 
sau a unei forme de viaţă religioasă ar fi adevărul. 

Vom vedea în lecţiunea viitoare o altă încercare de clasificare a 
materialului religios şi o să ne îndreptăm spre un punct de vedere pe care o 
să-l dezvoltăm mai detaliat. 


[la]t Referire la cursul de filosofie a religiei ţinut în anul universitar 
1923-1924, când s-a tratat tema Metafizică şi religie. 


II. Problematica filosofiei religiei 


[28 februarie 1925] 

1. Problema esenței religiei. Experienţă religioasă 

2. Convingere religioasă 

3. Exprimarea convingerii religioase 

4. Prozelitismul religios și «lubeşte pe aproapele tău...» în viziunea din 
Apus 

5. «lubeşte pe aproapele tău...» în viziunea din Răsărit 

6. Cele două metode de studiere a faptelor sufleteşti: cea psihologică şi 
cea fenomenologică 

7. Conţinutul de adevăr al religiei 


Aţi văzut în lecţiunea trecută ce înțelegem în linii mari prin filosofia 
religiei. Aţi văzut cele două probleme fundamentale care se pun acestei 
discipline speciale: problema esenței naturei religiunii și problema 
conţinutului de adevăr, a adevărului religios. Aţi văzut că, în legătură cu 
această din urmă problemă trebuie considerată eventualitatea unei 
interpretări a universului din punct de vedere religios şi a unei confundări 
de țeluri cu acelea ale metafizicei. 

Spuneam însă, tot în prelegerea trecută, că filosofia religiei nu poate să 
însemne în nici un caz o filosofare asupra universului dintr-un punct de 
vedere religios, ci o cercetare filosofică asupra religiunii ca fapt religios 
întâmplat, ca fapt întâmplat. 

Dar dacă, în adevăr, religia poate să ajungă la un fel de considerare 
generală şi la un fel de interpretare a universului, pare că ar trebui să se 
confunde această preocupare a filosofiei religiei, tocmai ca o filosofare 
asupra universului, asupra universului din punct de vedere religios, adică 
tocmai ce spuneam ieri că nu poate să fie, pentru noi, filosofia religiei. 

Prin urmare, lucrul acesta tocmai trebuie să-l lămurim. Lămurirea este 
simplă. Nu este nici o contrazicere între ceea ce spuneam la început şi ceea 
ce afirmam la finele lecţiunii de ieri. Căci, în adevăr, noi constatăm că o 
viaţă religioasă ajunsă într-o treaptă anumită de cultură, şi anume, pe o 
treaptă mai ridicată de cultură, vrând-nevrând ajunge și la o interpretare a 
universului. Aceasta însemnează însă că, în cadrul religiunii, există un fel 
de metafizică religioasă. Dar aceasta nu înseamnă că, în cadrul filosofiei 
religiunii, noi trebuie să facem această interpretare religioasă a existenţei şi 


a universului. Vasăzică, întru atât întrucât noi studiem conceptul de 
religiune şi faptul acesta care se numeşte religie, o să ajungem să studiem și 
rădăcinile interpretative, și îndeletnicirea interpretativă a religiunii. Dar nu 
vom face noi înșine, în cadrul prelegerilor de filosofia religiei, nu vom avea 
să facem noi înșine o interpretare religioasă a universului. 


1. Problema esenței religiei. Experienţă religioasă 

Acum, dacă revenim la cele două probleme fundamentale pe care vi le- 
am enunțat, anume problema esenței religiei și a conţinutului de adevăr al 
religiunii, adică, cum am spus, probleme rezervate speculaţiunii și vieţii 
religioase, avem deja cele două grupe mari de probleme care trebuie să fie 
tratate într-un curs de filosofie a religiei. 

Prima problemă, aceea a esenței religiei, este, nu zic cea mai importantă, 
dar cea mai căutată, cea mai cercetată în zilele de față. Ea trebuie să 
surprindă în religie propriu-zis însăşi acea funcţiune creatoare a religiunii, 
adică, cum am spune cu alte cuvinte, procesul interior religios. 

Primul fapt care interesează în această ordine de idei este așa-numita 
experiență religioasă, adică faptul religios, actul religios. Vasăzică, o 
considerare a vieții religioase înăuntrul individului în momentul de viață 
religioasă. Prima problemă în cazul acesta este actul religios, adică 
pozițiunea specifică, structura specifică a conștiinței omenești în momentul 
de viaţă religioasă. 

Viaţa religioasă a constituit un domeniu aparte de fapte sufleteşti şi, ca 
atare, are notele ei specifice. Ei bine, tocmai aceste note specifice, 
caracteristice, îmbinarea tocmai a acestor note specifice din conștiința 
umană în general formează așa-numita problemă a actului religios. 


2. Convingere religioasă 

Dar actul religios ca atare este mai degrabă un fel de determinare 
formală a funcţiunii sufleteşti în viaţa religioasă, este fără îndoială o 
activitate. Dar în ceea ce priveşte actul religios, analiza lui ca fapt religios, 
nu este decât activitate pură. Această activitate pură trebuie să fie distinctă 
de rezultatele activităţii. Deci, o a doua problemă ar trebui să fie constituită 
de așa-numita convingere religioasă. Convingerea religioasă este și ea un 
precipitat, este rezultatul unui proces chiar, este o cunoştinţă întrucât este o 
interpretare. Nu este o cunoștință, în înţelesul obișnuit al cuvântului, pentru 
că concluziunea la care ajunge nu este propriu-zis căpătată ca element 
obișnuit al gândirii în genere; este o cunoștință întrucât reprezintă un aspect 


al realităţii, întrucât intrăm noi cu cunoștința noastră în cunoştinţa realității. 
Dar nu este o cunoștință în înțelesul obișnuit al cuvântului, căci această 
stăpânire a realităţii, această participare a realităţii la noi înșine și 
confundarea noastră cu realitatea nu se fac cu ajutorul conceptului. 

Că, la urma urmelor, rezultatul poziţiunii acesteia se exprimă într-un 
anumit fel: credința, aceasta este altă problemă. Deci, rezultatul actului 
religios și al vieţii religioase — care este prima problemă ce ne interesează 
pe noi aci — este convingerea religioasă. Convingere îi zic — şi nu-i zic 
cunoștință — pentru motivele pe care le-aţi văzut; şi îi mai zic convingere 
încă pentru un alt motiv: ca să deosebesc ceea ce este omenesc și, aş zice, 
aproape psihologic, în actul acesta religios. Căci cunoștințele religioase nu 
au fundarea lor obiectivă; adică, nu este posibilitate de transmitere a lor 
obiectivă. Fundarea cunoștințelor acestora de ordin religios este de natură 
strict omenească, subiectivă, adică umanistă. De aceea, zic convingere 
religioasă, iar nu cunoștință religioasă. Ştiţi că în vorbirea logică convingere 
însemnează altceva, însemnează transmiterea unui adevăr altcuiva. Aci, 
convingere noi numim altceva; şi anume, numim rezultatele vieţii noastre 
religioase, întru atât întrucât aceste rezultate — sau acest rezultat — duc la 
o stăpânire a realităţii; nu o stăpânire în înţelesul obișnuit științific, dar la o 
contopire a realităţii în noi, la o participare a realităţii în noi. 

Corelatul acestei convingeri religioase este credința. Vedeţi prin urmare 
numaidecât care este deosebirea dintre domeniul acesta de fapte și 
domeniul logic de fapte, propriu-zis. Nu sunt lucruri care se dovedesc, sunt 
lucruri care se trăiesc dintr-o dată. Vasăzică, al doilea grup de probleme în 
cadrul esenței religiunii, în cadrul vieţii religioase. 


3. Exprimarea convingerii religioase 

Dar, odată această convingere căpătată, ea are un mijloc să caute o cale 
de exprimare. Exprimarea convingerilor religioase este al treilea moment în 
viaţa religioasă și al treilea grup de probleme. Exprimarea aceasta poate să 
fie de mai multe feluri: una hotărâtă, voluntară, și alta involuntară. 
Exprimare voluntară, în sensul că anumite momente şi într-o anumită 
structură sufletească, convingerile la care cineva ajunge devin centrul de 
forţă şi centrul de activitate; adică, în momentul în care eu am căpătat o 
convingere, simt necesitatea de a ieși cu această convingere din mine, de a 
inculca convingerea aceasta şi altora. Este însă și un alt fel de exprimare, 
pornită din altă necesitate, în momentul în care eu am o convingere, atunci 
eu lucrez în conformitate cu această convingere, în primul caz, acţiunea ar 


avea un caracter tranzient, tranzitiv, de la mine trece la alţii, eu am 
necesitatea de a împărţi credința mea altora, în cazul acesta, al doilea, 
acţiunea mea nu mai are acest caracter tranzitiv; rămâne asupra mea însumi 
şi modelează activitatea mea proprie, fără să am nevoie să știu ce spun alții, 
ce fac alţii sau dacă nu ar fi bine să facă şi alţii ceea ce fac eu. Ca să 
înţelegeţi lucrurile acestea, să vă dau un exemplu. 

În constituțiunea noastră se spune: religia dominantă este religia creştină 
ortodoxă. Și, mai departe: libertatea cultului este absolut îngăduită. Se face 
însă o restricțiune: nu este admis prozelitismul; adică, nu este îngăduit, pe 
teritoriul ţării românești, nici un fel de activitate care ar avea de scop să 
întoarcă pe oameni de la credința ce o aveau, să-i câștige pentru o altă 
credinţă. Adică, sunt credinţe care umblă după prozelitism şi sunt credinţe 
care nu umblă după prozelitism. 

De fapt, această prevedere a constituțiunii este o apărare a ortodoxiei. De 
ce? Foarte simplu: fiindcă ortodoxia este o credință care nu umblă după 
prozeliţi, nu simte nevoia de a face pe toată lumea ortodoxă; este o credință 
care-şi găseşte rațiunea de a fi în fiecare dintre indivizi. Dar aceasta 
însemnează că sunt alte religiuni, care nu-și găsesc această rațiune de a fi 
numai în potenţarea vieţii individuale respective, ci zic: trebuie să-i fericim 
şi pe ceilalţi, să le dăm credinţa noastră! 


4. Prozelitismul religios şi «lubeşte pe aproapele tău...» în viziunea din 
Apus 

Evident, trebuie să recunoaștem că tendința de prozelitism nu este de 
natură strict religioasă; sau, în sfârșit, este de natură religioasă întru atât 
întru cât religiunea este de o anumită coloraţiune, adică o religiune 
eminamente  transcendentă, unde Dumnezeu stă cu totul deasupra 
oamenilor, unde nu se interesează propriu-zis decât de un singur proces: 
raportul de la individ la Dumnezeu; în momentul însă când intervin în 
această viață religioasă şi alte elemente, îşi schimbă caracterul. De pildă, în 
religiunea creștină există un precept, care este următorul: „lubește pe 
aproapele tău ca pe tine însuţi“. Sunt o mulțime de cercetători, de 
comentatori care zic: acesta este fundamentul religiunii creștine; adică, grija 
de aproapele tău este prima grijă pe care trebuie să o ai tu, ca creştin. Să pui 
tot atâta interes pentru aproapele tău cât pui pentru tine însuți — 
presupunând că pentru tine pui foarte mare interes. 

De unde vine această grijă? Dacă îi scrutăm dedesubturile, nu avem 
decât două explicaţiuni: una, care nu este de ordin transcendentalist, în 


momentul, de pildă, când zic: „Universul și divinitatea se confundă“, eu 
sunt divinitate întru atât întrucât sunt univers; dar, în aceeaşi măsură este 
divinitate şi semenul meu; atunci fără îndoială că între mine și el există o 
legătură anumită. Aceasta este originea imanentă a iubirei de aproape. 

Mai există însă şi alta, care nu este de origine religioasă, ci politică. Noi 
trăim în lumea aceasta, care, cum se știe, este o lume de durere; dar 
religiunea, zice cineva, are de scop tocmai ca să facă posibilă viaţa aceasta 
între oameni, pe pământ. A spus şi Hristos, de pildă, o dată, că „împărăţia 
Mea nu este din lumea aceasta!“I22l Dar — zice — cât trăim aci, să facem 
să trăim cât mai bine. Și atunci, zice: creştinismul este format din acele 
reguli care îmi ușurează viaţa aci. Găsim de pildă preceptul că iubirea de 
aproape este principiul care înlesnește convieţuirea oamenilor. Dacă noi ne 
vom iubi între noi, atunci toate lucrurile vor fi bune, atunci vom trăi mai 
uşor. Aceasta este, după cum spuneam, rădăcina politică a iubirei de 
aproape, adică rădăcina interpretării religiunii ca un mijloc de uşurare a 
vieţii, de aci înainte. 

Evident, în cazul acesta religiunea face prozeliţi, și trebuie să facă: este 
de datoria mea să-l salvez pe acela care stă lângă mine, deci este de datoria 
mea să-i imprim aproapelui meu principiile religioase care mă fericesc pe 
mine. Expresiunea convingerilor religioase îşi caută o manifestare în afară, 
asupra semenilor mei. 


5. «lubeşte pe aproapele tău...» în viziunea din Răsărit 

Dar mai poate să fie încă o interpretare a preceptului „lubeşte pe 
aproapele tău...“, şi anume una negativă, în Răsărit, am mai spus și cu alt 
prilej, există o formă specială de viaţă religioasă, există o legătură de la om 
la Dumnezeu. Dar, pe când în Apus, de pildă, la catolicism, legătura aceasta 
de la om la Dumnezeu se face cu ajutorul bisericei şi numai prin biserică, 
sau pe când la protestantism legătura aceasta se face în adevăr de la om la 
Dumnezeu — dar nu de la om în completul lui, ci de la spirit, de la un fel de 
centru absolut, de la spiritul omenesc la Dumnezeu —, în Răsărit omul care 
stă în faţa lui Dumnezeu are altă calitate: el este în adevăr om, trup și suflet. 
Conştiinţa trupului său, cu alte cuvinte, în forme religioase simbolice, 
conştiinţa păcatului întovărășeşte în fiecare moment pe om în legătura 
aceasta cu Dumnezeu; nu se poate niciodată omul scăpa de trup. 

Evident că trupul este legătura sau, mai bine zis, coruperea spiritului pur 
care a fost odată dumnezeire, în toată metafizica greacă și cea creştină de 


mai târziu omul reprezintă o treaptă coruptă, pentru simplul motiv că este o 
transplantare a spiritului în trup, în materie, prin urmare o corupere a 
spiritului prin această materie. 

În actul religios (despre lucrurile acestea o să vorbim mai mult mai 
târziu, deocamdată le spun pentru lămurirea problemei), în actul religios 
răsăritean există această specificitate: conştiinţa continuă a legăturii dintre 
trup și spirit, în om. Om înseamnă, deci, în Răsărit, trup și spirit — om, 
bineînţeles, în faţa lui Dumnezeu —, pe când om în faţa lui Dumnezeu la 
protestantism înseamnă pur şi simplu spirit. Deci om înseamnă, în Răsărit, 
păcat dintr-o dată. 

Vasăzică, când zic „iubeşte pe aproapele tău ca pe tine însuţi“ e probabil 
că noi, aci, în Răsărit, înțelegem altceva; adică, nu înţelegem că noi ne 
iubim pe noi înşine, căci nici nu putem să ne iubim; noi nu suntem spirit, 
noi nu suntem ceea ce poate să fie lumea creată în noi, ci suntem spirit 
corupt, spirit şi trup, noi reprezentăm o treaptă inferioară. Și astfel fiind, 
putem să ne iubim pe noi? Nu. Mântuirea stă la noi în evaziunea din noi 
înșine, din forma aceasta coruptă. 

Dacă aşa stau lucrurile, „iubeşte pe aproapele tău“ nu mai are 
semnificația din Apus, nici cea panteistă, nici cea politică, pentru simplul 
motiv că premisa mea este: eu nu mă iubesc pe mine. 

Dar, atunci, ce însemnează să iubeşti pe aproapele tău? Să nu-l iubeşti? 
Nu! Însemnează altceva: însemnează pur şi simplu că nu trebuie să-ţi dai ţie 
nici o importanţă deosebită. 

Vasăzică, iubirea nu este o legătură pozitivă, nu este o normă de 
conducere în metafizica religioasă a Răsăritului, ci este pur și simplu o 
valorificare a ta în mijlocul celorlalţi. Și cum toţi suntem păcătoşi, noi avem 
ceea ce numeşte Răsăritul o comunitate în păcat. Noi suntem frați prin 
păcat, nu pentru că suntem creaturile aceleiași divinităţi, ci prin coruperea 
spiritului prin unirea cu materia. 

Vasăzică, în împrejurările acestea în care iubirea nu mai devine în 
Răsărit un fel de normă de conducere şi nu reprezintă interesul meu pentru 
ceilalți, ci puţinul meu interes pentru mine însumi, în împrejurările acestea 
religia nu mai capătă forța explozivă; confratele meu, semenul meu, 
aproapele meu nu mai are nici o importanţă propriu-zis, cum nu o am nici 
eu. Și atunci, tot procesul religios se mărginește pur şi simplu la individ şi 
Dumnezeu, iar toată activitatea mea — activitatea condusă de convingerile 
mele religioase — nu-mi mai iese în afară, ci-mi modelează numai 


activitatea mea proprie, numai felul meu de a mă comporta. Care este felul 
meu de a mă comporta, aceasta este altă problemă, aceasta face parte din 
problemele terapeuticei religioase. Dar aceasta este ceea ce numeam eu, la 
început, deosebirea de exprimare a convingerii religioase. 

Vasăzică, există două feluri de exprimări: unul care duce la răspândirea 
convingerilor mele, şi un altul, care duce la realizarea convingerilor mele. 
Această problemă este a treia care este în legătură cu studiul esenței actului 
religios şi a esenței religiunii. 

Dar act religios, experienţă religioasă, convingere religioasă, exprimare 
de convingere religioasă sunt, toate, probleme ce au de-a face cu spiritul 
omenesc, sunt propriu-zis probleme sufletești. Și atunci, filosofia religiunii 
este psihologia religiunii? Eu am încercat să lămuresc lucrurile acestea și 
anul trecut, astfel încât acum nu voi face decât să amintesc în treacăt 
punctul de plecare. 


6. Cele două metode de studiere a faptelor sufleteşti: cea psihologică şi 
cea fenomenologică 

Există două feluri de a studia faptele sufleteşti: există o metodă strict 
psihologică. Această metodă strict psihologică se mărgineşte a studia pe 
individ în timp şi loc precis, anumite fenomene şi anumite procese. Există 
însă şi o altă metodă: aceea de a lăsa, oarecum, să se sublimeze oarecum 
aceste procese, adică de a le scoate din timp și spaţiu, de a le cerceta în 
esenţa lor proprie, nu în realizarea lor imediată, de a lăsa, cu alte cuvinte, 
fenomenul empiric să se tipizeze. Ceea ce privesc eu de pildă în percepţiune 
nu este percepțiunea propriu-zisă, ci este fenomenul general al percepţiunii, 
este cam ceea ce numea Paul Natorp, acum vreo 20 de ani, psihologie 
raţională şi este ceea ce numește astăzi, o întreagă categorie de oameni, 
metodă fenomenologică. 

Vasăzică, dacă noi ne ocupăm cu procesul de desfășurare a vieţii 
religioase, nu implică faptul acesta numaidecât o metodă psihologică. Un 
filosof german de pildă, un cercetător, numește aceasta metodă un fel de 
valorificare psihologică. Termenul acesta nu l-am înţeles niciodată. Ceea ce 
numeşte Wobbermin valorificare psihologică este ceea ce cunoaștem noi 
îndeobște ca metodă fenomenologică, adică desprinderea fenomenelor din 
timp și spaţiu, studierea esenței lor imuabile, am zice, adică abstractizarea, 
sublimarea — cum ziceam adineaori —, și studierea acestui nou fenomen, 
care este desigur o creațiune logică sau spirituală, fără existență reală, fără 


îndoială, dar care are față de procesul însuşi cam aceeași valoare — nu 
chiar aceeași, dar „cam“ — pe care o are conceptul față de anumit obiect. 

Vasăzică, metoda care ar trebui s-o urmăm şi o putem urma la această 
cercetare, prezentarea esenței faptului religios, nu este în mod obligatoriu 
metoda psihologică, ci se recomandă metoda aceasta fenomenologică. Dacă 
am întrebuința cealaltă metodă — căci am putea-o întrebuința şi pe aceea 
—, ea nu ne-ar da filosofia religiunii, ci psihologia vieţii religioase, care 
este cu totul altceva. Noi nu vrem să știm ce devine omul în actul religios, 
ci vrem să deducem, din ceea ce devine omul în actul religios, ce este 
religia însăşi. Deci, la probleme diferite, metode diferite. 

Disciplina religioasă este o disciplină filosofică; ea nu duce, însă, 
propriu-zis la filosofie a religiunei, ci la o psihologie a omului, adică la o 
completare a icoanei totale pe care o avem despre sufletul omenesc. După 
cum există o psihologie a intuiţiei artistice, a creaţiunii artistice, a marilor 
calculatori sau a jucătorilor de șah, există și o psihologie a vieţii religioase, 
care însă nu poate să ducă pe nici o cale și în nici un chip la studiul esenței 
religiunii, ci duce la cunoaşterea omului şi a omenescului. Pentru 
psihologie, religia este un mijloc; pentru filosofie, actul religios, din mijloc, 
devine scop. 


7. Conţinutul de adevăr al religiei 

În privinţa celei de-a doua mari grupe de probleme religioase, adică a 
conţinutului de adevăr al religiunii, am puţine lucruri de spus deocamdată. 
Actul religios este procesul de desfășurare a religiunii; conţinutul de adevăr 
al religiunii este rezultatul în mare al acestui proces. Ceea ce stabilim și 
cercetăm în prima parte, în cadrul problemei convingerii religioase, este 
stabilirea obiectului acestei convingeri, iar precipitatul, rezultatul acestor 
convingeri materiale, îl studiem în partea a doua. În acest cadru mare, noi 
trebuie să studiem în genere care sunt problemele pe care şi le pune religia, 
care sunt problemele pe care le soluţionează religia și cum sunt soluționate 
aceste probleme. 

Dinspre partea mea, adică urmând punctul de vedere pe care-l introduc 
aci — iar un lucru care poate să fie pus în discuţiune de alții —, spun: 
deduc, în această cercetare de natură strict religioasă, care sunt elementele 
extrareligioase şi determin anumite principii din viaţa religioasă și întrucât 
formele de viaţă religioasă sunt hotărâte, la rândul lor, de anumite fenomene 
istorice. 


În lecţiunea de astăzi, aveţi deja, în mare, cadrul prelegerilor ce vor 
urma. Ceea ce voi spune mai departe nu vor fi decât amplificări care, însă, 
trebuie s-o spun de la început, nu vor fi egale în toate direcţiunile. Sunt 
pentru noi unele probleme de mai mare importanţă și altele de o importanță 
secundară. 


[2a]t loan 18.36 


III. Fenomenologia religiei. Experienţa religioasă 


[6 martie 1925] 

1. Conceptul de experiență religioasă. Actul religios ca relaţie între 
individ şi divinitate 

2. Georg Simmel şi postularea existenţei lui Dumnezeu 

3. Credinţa, mântuirea și trăirea proprie în viziunea lui Luther 

4. Determinarea imanentă a actului religios 


După cât aţi înțeles din prelegerea trecută, pe care aș vrea s-o rezum, 
pentru ca să vă rămână bine, planul acesta al cursului de filosofie a religiei 
cuprinde două părți bine distincte: o parte tratând probleme de 
fenomenologie a religiei, o altă parte tratând probleme nu chiar de logică, ci 
de metafizică religioasă; o primă parte raportându-se la conţinutul sufletesc 
al procesului spiritual pe care-l trăieşte individul, om în genere, în 
preocupările acestea religioase, o altă parte legându-se de-a dreptul cu 
problemele de interpretare a realităților pe care viaţa religioasă le pune la 
dispoziţia credinciosului. În cadrul celor dintâi probleme — acel grup mare 
de probleme — intră, după cum vă spuneam, în primul rând cercetarea 
actului religios sau aşa-numita experienţă religioasă, ceea ce James numeşte 
experienţa religioasă, în al doilea rând studierea convingerii religioase și în 
al treilea rând, în sfârşit, problema expresiunii sau expresiunea vieţii 
religioase. 

Anul trecut, în cursul de filosofie a religiei, n-am avut prilejul decât să 
schițez problemele generale și să ating, din problemele ceva mai speciale, 
punctele mai importante. A repeta ceea ce am făcut anul trecut nu este 
recomandabil nici pentru d-voastră, nici pentru mine. Zic deci că vom da o 
importanță mai mare unora din probleme și rămâne să vedem cât din 
materialul ce ne-am propus să facem anul acesta va fi realizat. "Ţin să vă dau 
nu o unitate închisă, ci să vă înfăţişez problemele cât mai complet tratate şi 
cât mai serios şi conştiincios adâncite. 


1. Conceptul de experienţă religioasă. Actul religios ca relaţie între 
individ şi divinitate 

În spiritul acestor consideraţiuni preliminare atacăm azi prima problemă 
din grupul anunţat, și anume, problema experienţei religioase. 


Experienţa religioasă a omenirii este, cu alte cuvinte, pe înţelesul tuturor, 


viaţa pe care omenirea, individul — individul însă abstract, în genere 
oarecum — o duce în împrejurările acestea, în care are preocupări 


religioase. Studierea experienței religioase este tocmai  totalizarea 
observaţiilor pe care noi le facem asupra individului religios. 

Ce este acest individ religios? 

Ce este acest individ religios nu puteţi să-mi cereţi să vă spun de acum, 
pentru că acesta este scopul întregii serii de prelegeri, să studiem ce este 
religia şi ce este viaţa religioasă în general. 

Spuneam: admitem din capul locului că există o serie de fapte care se 
consideră ca fapte religioase și există în anumiţi indivizi — o să vedem mai 
târziu câţi anume indivizi există — care au această viață specifică, pe care 
noi o numim viață religioasă. Experienţa religioasă este constituită de 
totalitatea actelor religioase, adică de totalitatea actelor în care un om este 
în legătură cu altceva propriu-zis decât el însuși, și anume, cu un caracter 
deosebit de caracterul realităţii sensibile, cu anumite caractere pe care noi le 
numim divine. 

Esenţa care este de studiat în problema aceasta, a experienţei acesteia 
religioase, este însuşi actul religios. 

Pentru marea majoritate a cercetătorilor în domeniul filosofiei religioase, 
actul religios are un caracter eminamente imanent, adică este o stare de 
spirit, care se desfăşoară înăuntrul omului cu prilejul unor anumite 
operațiuni speciale ale omului, dar care nu au nevoie de un terminus a 
quol?! sau de un terminus ad quem!=l, care nu au tendința de a se 
exterioriza, de a ieși din om. Aceasta însemnează caracter imanent al actului 
religios pe care-l preschimbă în general cercetătorii filosofiei religiei. 

Cu toate acestea, ştiţi că nu există viaţă religioasă fără presupoziţia 
existenţei unei ființe căreia îi dăm caracterul de divinitate. 

Dar, atunci, dacă în actul religios există două elemente, eu și Dumnezeu, 
şi dacă actul religios nu este decât trăirea aceasta obiectivă, în afară de 
mine, a lui Dumnezeu, atunci cum se poate vorbi propriu-zis de un caracter 
fundamental, aş zice absolut, al actului religios? Pentru că, dacă în adevăr 
Dumnezeu este în afară de mine, și dacă actul religios se raportează, 
intenționează, cum zice scolastica, se raportează la Dumnezeu, atunci 
evident că este un proces tranzitiv, că actul religios constituie în esenţa lui 
un act auditiv, de ieşire a individului din el însuși și raportarea acestui 
individ la ceva în afară de el însuși. 


Vasăzică, deşi toate încercările de teoretizare a religiunii și de filozofare 
asupra religiunii admit necesitatea să postuleze un Dumnezeu — de orice 
natură ar fi el —; cu toate acestea, există un criteriu imanent al faptului 
religios. Şi atunci, să analizăm şi să vedem cam ce se întâmplă. 


2. Georg Simmel și postularea existenţei lui Dumnezeu 

lată pe unul dintre cei mai de seamă reprezentanţi ai acestei teorii, pe 
Simmel, care a publicat, către sfârşitul vieţii lui, o broșură intitulată 
Lebensanschauung. Vier metaphysische Kapitel!3l, în care expune cam 
următoarea teorie: 

Actul religios este un proces psihic cu raportare înspre absolut. El este 
un fel de prindere, un fel de cunoaștere, de trăire entuziastă a realităţii, 
adică un fel de cunoaștere și un fel de trăire care debordează marginile 
cunoștinței raționale și conștiinței raționale — de aceea îi zice el entuziastă. 

Dar — zice el — în procesul acestei trăiri entuziaste a realităţii, 
momentul către care spiritul omenesc se îndreaptă nu este propriu-zis un 
moment de sine stătător, adică, curba pe care o urmează procesul acesta 
sufletesc pe care-l numim act religios, curba aceasta are o anumită formă, 
urmează vasăzică anumite căi care, la urma urmei trebuie să ducă la o 
închidere a curbei. Vasăzică, pleacă de la om și, plecând de la om, actul 
religios se întoarce tot la el. Adică, țelul către care se îndreaptă spiritul 
omenesc în actul religios nu este propriu-zis în afară de el, ci este în el 
însuşi, este, adică, un fel de reducere subiectivă, sau o reducere a 
religiozităţii în cadrul strict, bine închis al subiectivităţii individuale. 

Trăim, vasăzică — spune Simmel —, în actul religios o cunoaștere a lui 
Dumnezeu. 

Dar această cunoaștere a lui Dumnezeu nu este scop — foarte 
caracteristic —, nu este un scop, ci cunoașterea lui Dumnezeu este un 
mijloc. Adică, prin postularea acestui Dumnezeu — ca să spunem lucrurilor 
pe numele lor adevărat, pe care Simmel nu vrea să-l întrebuințeze —, prin 
postularea acestui Dumnezeu de către noi înşine, noi nu facem decât să 
întărim, să potențăm viaţa pe care noi o numim religioasă. 

Dar — zice el — obiectul acesta — creat de noi, zicem noi —, obiectul 
acesta care potențează viața religioasă sau această prindere entuziastă a 
realităţii, obiectul acesta nu este necesarmente acel Dumnezeu. Sau, mai 
exact, ca să nu fim acuzaţi de cine ştie ce interpretări nepermise, procesul 


religios, viaţa religioasă își are specificul“! ei; adică, dacă în viaţa 


religioasă noi avem o prindere entuziastă a realităţii cu ajutorul conceptului 
de Dumnezeu sau cu ajutorul obiectului acesta, Dumnezeu, pe care noi îl 
punem în curba aceasta închisă a procesului, a procesului religios, există 
situațiuni analoage în care obiectul acesta nu mai este Dumnezeu. De pildă, 
în loc de Dumnezeu putem să punem, ca obiect, patria; în loc de patrie 
putem să punem, ca obiect, umanitatea. 

Deci, patriotismul, umanitarismul şi viaţa religioasă sunt procese de 
aceeaşi esență — spunea Simmel —, în care procesul însuși este potentat, 
întărit prin postularea şi prin introducerea în cercul acesta al evoluţiunii 
procesului religios, prin introducerea unor obiecte eterogene. Vasăzică, 
Dumnezeu, patrie umanitate ş.a.m.d. sunt elemente ale procesului religios, 
dar nu scopuri ale evoluţiunii, ale schimbărilor, ale procesului vieţii 
religioase. Vasăzică, elemente, dar nu scopuri propriu-zise. 

Prin urmare, în actul religios — zice Simmel — ne îndreptăm spre 
Dumnezeu, dar nu ne îndreptăm spre Dumnezeu ca să ne oprim în el, ca să 
ne confundăm cu el, ca să ne unim cu el, să-l trăim pur și simplu, ci ne 
îndreptăm spre Dumnezeu căci acest Dumnezeu, existent sau nu, dar 
absolut în orice caz în noi, întăreşte religiozitatea, viaţa noastră religioasă. 

În cadrul acestor teorii sau al acestui fel de a vedea chestiunea, avem de- 
a face sau cu o raportare la Dumnezeu, vasăzică, cu ceea ce numeam noi 
adineauri un fel de obiectivare a procesului, și avem de-a face și cu o 
imanentizare, cu un caracter strict imanent al procesului acesta. Căci totul 
se întâmplă în om, prin om şi pentru om. Dar nu este mai puţin adevărat că, 
pe curba aceasta pe care o descrie procesul acesta religios vine şi obiectul 
acesta eterogen care este Dumnezeu, sau poate să fie patria, sau poate să fie 
umanitatea. 

Ce este în fond, însă, această întreagă teorie simmeliană? Eu am 
impresiunea că la baza acestei concepţiuni stau anumite prejudecăţi 
metafizice. Dacă putem face ceva proaspăt în filosofia religiei, este să ne 
scăpăm tocmai de toate prejudecățile metafizice posibile. 

Și atunci, dacă de la început trebuie să punem la îndoială puritatea de 
metodă a afirmaţiunilor lui Simmel, fiindcă imanentismul acestei credințe 
sau afirmări că actul religios se petrece numai în individ, prin individ și 
pentru individ, este în ultimă analiză un fel de — dacă voiţi —, un fel de 
bergsonism: există propriu-zis o viaţă de sine stătătoare, de sine creatoare, 
şi această viaţă îşi are evoluţiunea ei proprie care, în anumite momente ale 
procesului ei de desfășurare, creează și anumite forme care servesc tocmai 


ca să potențeze această viață creatoare, cum ar fi în termeni bergsonieni, 
sau, în sfârșit, printr-un fel de simplificare, tot prin analogie. Viaţa este o 
forţă într-o continuă desfăşurare. Conștiinţa este la un moment dat creațiune 
a vieţii. Această creaţiune a vieţii spirituale în anumite împrejurări 
potenţează viața. Bergson spune că conștiința, și anume logica noastră, care 
este un instrument al conștiinței, este un instrument propriu-zis al vieţii, că 
viaţa se ajută pe ea însăși creându-și acest instrument și întrebuinţând acest 
instrument în sensul mai marei sau mai liberei şi mai uşoarei ei dezvoltări. 
Cam același lucru este şi în viaţa religioasă la Simmel. Viaţa religioasă este 
de sine creatoare, adică este o forță în continuă dezvoltare, și viaţa aceasta 
religioasă creează, la un moment dat, anume realităţi, care nu sunt decât 
mijloace de potenţare a ei înseși. Acesta ar fi Dumnezeul lui Simmel. 

Dar ceea ce nu înțeleg eu în tot acest proces este însă altceva: vasăzică, 
viața religioasă, actul religios presupune cu necesitate existența lui 
Dumnezeu. Ce înţelegem noi în genere prin Dumnezeu? 

Nu există propriu-zis religie pe suprafaţa pământului care să nu înţeleagă 
prin divinitate un absolut, adică ceva de sine stătător, născut prin sine însuşi 
şi având și scopul în sine însuși. Fie că este politeism, un politeism în care, 
printr-o arhitectonică oarecare, se cam eșalonează divinităţile, fie că este 
monoteism, panteism sau teism, fie că este deism, nu există religie în care 
divinitatea să nu fie considerată cu toate caracterele absolutului. Şi atunci, 
ce însemnează o divinitate care nu este scop al vieţii religioase, ci mijloc al 
acestei vieți? Ar însemna că divinitatea însăși este însăşi viața noastră 
religioasă, că actul religios este existent în sine și că-și are scopul în el 
însuşi. De îndată ce Dumnezeu este motivul, elementul potenţator al 
procesului religios, însemnează că principalul lucru absolut și necondiţionat 
este însuși actul religios și că actul acesta religios devine, în această teorie a 
lui Simmel, Dumnezeu. Dar vedeţi că asemenea lucru nu susține nimeni şi 
nici nu poate să susțină; este o contradicţie directă, pentru că nimeni nu 
poate să considere ca absolut ceea ce este imanent, condiţionat. Actul 
religios este, în primul rând, condiționat de existenţa omului, de existenţa 
spiritului uman încarnat, adică realizat în forma aceasta pe care o vedem 
noi, pe care o căpătăm noi în experienţa sensibilă. 

Vasăzică, actul religios însuși nu poate să fie considerat ca un absolut, și, 
totuși, Simmel relativizează pe Dumnezeu în raport cu actul religios. 
Vasăzică, teoria aceasta care introduce pe Dumnezeu, adică elementul 
obiectiv din actul religios, în însuşi sânul actului religios și condiționează 


acest element obiectiv prin însăși existența actului religios, nu se ţine în 
picioare. Pentru a înţelege acest lucru mai bine, vă dau un exemplu. Aţi 
auzit de diferite interpretări care se dau iubirii. Sunt unele teorii care spun 
că noi, în procesul de iubire, în actul de iubire, ne iubim pe noi înşine cu un 
anumit prilej, că adică în acest proces de iubire, care presupune 
materialmente doi termeni, al doilea termen nu este decât o ocaziune pentru 
noi de realizare a vieţii noastre proprii; că, adică, dacă eu iubesc pe A, nu-l 
iubesc pe A pentru el, ci-l iubesc pe A pentru mine, adică mă iubesc pe mine 
în A. Aceasta este o analogie foarte apropiată de teoria lui Simmel. Eu nu 
înţeleg: dacă A iubește pe B, înseamnă pur și simplu că iubește pe B, sau 
atunci nu ne mai înțelegem. Atunci ar trebui să întrebuințăm limbajul 
celălalt, care zice: A iubeşte pe A în B. Se poate şi cazul acesta, dar cazul 
acesta în medicina mentală, în medicina aceasta sufletească se cheamă caz 
de auto-erotică, caz trecut în mitologie sub forma mitului lui Narcis. 
Vasăzică, se poate să existe și cazul acesta, însă este un caz absolut 
întâmplător şi nu este normal. 

Vasăzică, A iubeşte pe B însemnează pur și simplu: A iubeşte pe B, nu 
înseamnă A se iubeşte pe el însuși în B. 

Tot astfel în actul religios. Un religios care crede în Dumnezeu crede pur 
şi simplu în Dumnezeu, nu crede în el însuși, cu ajutorul lui Dumnezeu. 
Dacă reducem toată teoria simmeliană la scheletul ei propriu, vedeţi că 
chestiunea e foarte simplă, este un fel de demonstrare a absurdului unei 
teorii prin simplificarea ei. Adaug că această teorie strict imanentistă a 
actului religios nu este numai la Simmel. La Simmel, istoricește ea ar putea 
să aibă o explicaţiune și prin faptul tradițiunii spirituale a lui Simmel însuși, 
care tradițiune spirituală este evident iudaică; şi ştiţi că există un anumit 
panteism iudaic, Cabala, a cărei fundamentală afirmațiune este: omul își 
este suficient sie însuși pentru a se mântui. Vasăzică, omul n-are nevoie de 
nici un Dumnezeu pentru ca să se mântuiască. 

Vasăzică, în cadrul acestor teorii, care sunt de cel mai mare interes, 
cunoașterea lor este de cel mai mare interes pentru înţelegerea evoluţiei 
religioase și spirituale a Europei de Apus, în cadrul acestor teorii punctul de 
plecare al lui Simmel este perfect acceptabil, dar în cadrul acestor teorii, nu 
în cadrul logic, nici în cadrul realităţii. 


3. Credinţa, mântuirea și trăirea proprie în viziunea lui Luther 
Dar nu numai Simmel susține un asemenea punct de vedere; 
protestantismul însuși nu este deloc deosebit, și o să vă spun imediat de ce. 


Luther a emis un fel de dogmă. După dogma aceasta, siguranţa credinţei şi 
siguranța mântuirei preced oarecum în procesul religios adevărata credință 
şi adevărata mântuire. Și siguranță este, în materie de religiune, act 
sufletesc, trăire proprie; adică, în materie de religie, este conținut obiectiv 
existența în afară de mine. 

Dacă Luther pune problema siguranţei credinţei și a mântuirii — el zice 
Glaubensgewissheit şi  Himmelswahrheit —, atunci el condiționează 
realitatea obiectivă religioasă de realitatea subiectivă. Pentru că, în cazul 
acesta, eu trebuie să am mai întâi siguranţa psihologică a faptului, de pildă, 
că lisus Hristos s-a jertfit pentru omenire şi pe urmă să admit siguranţa 
obiectivă, adică adevărul obiectiv al jertfirei lui Hristos pentru omenire. 
Este o varietate de proces stranie chiar pentru gândirea obișnuită, în afară de 
gândirea religioasă. Adevărul se fundează în conştiinţa noastră printr-un fel 
de existenţă obiectivă. La Luther, însă, adevărul, această existență obiectivă, 
este condiționată de ce? De un proces psihic anterior. Deci numai în 
momentul când eu voi crede, voi avea siguranța credinţei mele. Deci, când 
vei crede că lisus Hristos s-a jertfit pentru omenire, numai atunci va fi 
adevărat că lisus Hristos s-a jertfit, pe când, normal, toată lumea spune: 
lisus Hristos s-a jertfit pentru omenire; credeţi, sau nu credeți. 

Dar fundarea acestei credințe noi o aflăm pe două căi: o fundare 
religioasă, credinţa, şi o fundare pozitivistă, istoria. Nu am destule dovezi 
materiale ca să cred că Iisus Hristos s-a jertfit pentru omenire, deci nu cred. 
La Luther procesul este intervertit. El zice: în momentul în care eu voi 
crede că Hristos s-a jertfit pentru omenire, numai atunci va fi adevărat, 
adică numai atunci se va fi întâmplat jertfa lui lisus Hristos pentru omenire. 
Este aproape de neînțeles, trăim într-o atmosferă stranie a realității, prin ce? 
Prin credința mea în acea realitate. Realitatea, o crezi sau nu, eşti convins 
de ea sau nu, pur şi simplu. Dar să zici că această realitate nu există decât în 
măsura în care eu cred și nu există decât din momentul în care am început 
să o cred, este o absurditate care egalează pur şi simplu idealismul 
absolutI3l în materie de teorie a cunoașterii, în care se spune că numai în 
sau din momentul în care am ideea unui lucru, există acel lucru, prin 
urmare, că cunoștința mea este creatoare a realităţii înseși. Ei bine, în 
același fel vedem creându-se aci realitatea religioasă, adevărul religios — 
ceea ce este iarăşi o intervertire a termenilor și ceea ce este, cum vedeţi, 
subiectivism pur și simplu, condiţionare a procesului religios, sau nu a 


procesului religios, a adevărurilor religiunii, este afirmare cu toate acestea a 
religiunii. Prin ce? Prin individul care trăieşte actul religios. 


4. Determinarea imanentă a actului religios 

Vasăzică, vedeţi care este cheia poziţiei care spune: există un act religios, 
dar actul acesta religios are un caracter pur imanent. 

În contra acestei atitudini noi zicem pur şi simplu: nu poate să aibă un 
caracter imanent. Ne opunem și pe baza experienţei religioase în genere, și 
pe baza bunului simţ, a experienţei noastre sensibile; adică nu putem 
condiționa o realitate întru atât întrucât există sau nu există în afară de noi 
înșine; în noi înșine, viaţa noastră interioară, cunoștința noastră în alte 
domenii este condiționată de existența obiectivă a acestora. 

Vasăzică, în procesul religios, după această metodă, trebuie să ajungem 
la concluziunea că dacă există în adevăr un proces religios şi dacă acest 
proces presupune în adevăr doi termeni, adică individul care trăiește actul 
religios şi divinitatea care este în afară, dacă există vasăzică acest al doilea 
termen, este de natură obiectivă. Vasăzică, există și o determinare obiectivă 
a actului religios; şi anume, determinarea obiectivă a actului religios constă 
în afirmarea aceasta precisă că orice act religios are doi termeni: unul 
subiectiv, omenesc, altul în afară de om, transcendent omului, care este 
însăşi divinitatea. 

Dar divinitatea nu este mijlocul pentru viaţa noastră sufletească 
religioasă, ci divinitatea este scop, adică punct către care se îndreaptă, se 
orientează viaţa noastră religioasă și în a cărei ajungere sfârşeşte această 
viață. Dar înseamnă propriu-zis că determinarea aceasta obiectivă a actului 
religios face inutilă determinarea imanentă a lui? Evident că nu. Nu, pentru 
că, deocamdată, ce am făcut? Am stabilit cei doi poli ai actului religios. Ne 
rămâne, însă — în teoria aceasta a actului religios —, să constatăm, să 
cercetăm ce sunt aceşti doi poli; unul dintre ei, divinitatea, întrucât 
constituie miezul concepţiunii pe care noi, cu ajutorul religiunii, ne-o facem 
despre existență, nu poate să fie tratată în prima grupă mare de probleme. 
Ea intră în aşa-numita metafizică a actului religios care este în adevăr 
imanent. 

Vasăzică, după ce am stabilit către ce se îndreaptă acest proces, trebuie 
să cercetăm acum în ce constă propriu-zis acest proces — cercetarea 
imanentă, după cum vă spuneam. Și determinarea imanentă a actului 
religios, și determinarea actului religios în ceea ce are el imanent, cum vă 
spuneam și în prelegerea trecută, poate să alunece foarte ușor în psihologie. 


Adică, noi nu vom face decât psihologie dacă vom dovedi că omenirea 
trăieşte în adevăr actul religios. Chiar dacă am dovedi că de facto toţi 
oamenii trăiesc actul religios, încă nu ieşim afară din aceste fapte. Ca să 
ieşim din această categorie de fapte care nu pot să ne intereseze aci pentru 
motivele arătate, trebuie să dovedim altceva; anume, că actul religios face 
parte constructivă din structura generală a omului. Căci dacă nu arătăm 
lucrul acesta, că anume actul religios este constituent în om, atunci evident 
că vom avea de-a face totdeauna cu contingenţe. Dovedim că în adevăr toţi 
oamenii au viaţă religioasă; dar cu aceasta nu am dovedit că toți oamenii, 
necesarmente, trebuie să aibă viaţă religioasă; se poate ca mâine-poimâine 
să se ivească un om care să nu aibă viaţă religioasă. Cu aceasta fac o 
afirmare care nu însemnează nici mai mult nici mai puţin decât că, 
necesarmente, orice om are viaţă religioasă, care s-ar părea că vine în 
contradicție cu o anumită atitudine a mea din alţi ani, care spunea cam aşa: 
„Doamne! Cutare proces, ori îl ai, ori nu-l ai. Dacă nu-l ai, nu poţi să ajungi 
la nimic!“ 

Veţi vedea, în desfășurarea temei acesteia, că contradicţie nu există între 
punctul acela de vedere şi afirmațiunea aceasta, care este de natură 
sistematică şi generală. 


[3a]t Punct de plecare (lat.) 

[3b]t Punct de destinaţie (lat.) 

[3c]t Georg Simmel, Lebensanschauung : vier metaphysische Kapitel. 
Miinchen und Leipzig, Duncker & Humblot, 1918, 245 p. Georg Simmel (n. 
1858, Berlin — m. 1918, Strasbourg). Lucrări: Einleitung in die 
Moralwissenschaft (2 vol., 1892-1893), Philosophie des Geldes (1900), 
Soziologie (1908), Grundfragen der Soziologie (1917). 

[3d]i Nu ştim dacă la dactilografiere s-a pierdut doar un cuvânt 
(specificul?) sau chiar un rând întreg. 

[3e]t „Idealism absolut“ în sensul idealismului subiectiv al lui George 
Berkeley (esse ist percipi, a fi înseamnă a fi cunoscut), iar nu în sensul 
hegelian. 

Pentru motive pe care o să le înțelegeți mai târziu, nu am insistat ceva 
mai mult asupra afirmației că este imposibilă o determinare numai 
imanentă, subiectivă a actului religios. Am arătat, precum aţi văzut, că actul 
acesta religios nu poate să fie conceput, nu poate să fie înțeles de noi şi nici 
nu poate să există în el însuşi, dacă se face abstracţiune de un obiect asupra 
căruia actul religios se raportează şi dacă anume nu se consideră acest 
obiect ca existență reală. Am recunoscut însă, către sfârşitul prelegerii, că 
numai o determinare obiectivă a actului religios, și anume că numai 
elementele obiective nu sunt suficiente pentru precizarea întru înțelegerea 
structurală a actului religios. Spuneam că, fără îndoială, punctul de greutate 
al cercetărilor acestora trebuie să cadă pe latura imanentă a acestui proces, 
în același timp, însă, făceam deosebirea, sau stabileam cel puţin în intenţie, 
că nu trebuie să se confunde această cercetare, această latură imanentă a 
actului religios cu o cercetare propriu-zis psihologică. 


1. Perspectiva filosofiei religiei și cea psihologică 

Problema aceasta este una dintre cele mai însemnate în filosofia religiei, 
pentru că rezolvarea ei îndreptățește sau, în sfârșit, condiționează însăși 
posibilitatea de existență şi posibilitatea de constituire a disciplinei acesteia 
asupra filosofiei religiei 

În adevăr, spuneam altă dată că dacă actul religios nu este decât un act 
psihologic oarecare, atunci evident că filosofia religiei, cel puţin în acest 
capitol, devine o psihologie religioasă; sau, cum am spune cu alte cuvinte, o 
psihologie, o cercetare a sufletului omenesc în momentul de viață religioasă 
a acestui suflet, dar o cercetare făcută în acelaşi cadru şi pe același plan cu 
cealaltă cercetare de psihologie obişnuită. 

Sunt foarte multe lucrări în materie de filosofie a religiei care procedează 
așa; sunt, adică, cercetări care stabilesc anumite facultăți ale sufletului 


omenesc. 

D-voastră știți că această problemă a facultăţii sufletului omenesc a fost 
ieșită din modă în veacul al XIX-lea. Orice psiholog care voia să fie modem 
şi ştiinţific, de câte ori auzea cuvântul „facultate“ zâmbea cu milă. 
„Facultăţi“ sau „psihologie a facultăţilor sufletului omenesc“ erau de un 
medievalism aşa de înjositor, încât orice om binecrescut trebuia să se 
întoarcă cu scârbă. Se pare încă că, de la începutul veacului al XX-lea, a 
început să se vorbească în psihologie iarăşi de facultăţi, care, însă, de data 
aceasta, însemnează grupe de funcțiuni sufleteşti (digresiunea aceasta poate 
să vă intereseze și în legătură cu alte studii); grupe de funcțiuni sufletești în 
înțelesul că psihologia experimentală sau psihologia științifică, care 
încercase să reducă viața sufletească la un proces de analiză a elementelor 
psihice, această psihologie nu a izbutit să explice anumite fapte sufleteşti de 
un ordin ceva mai complicat; adică, în psihologie complicat nu se reduce la 
simplu, ci complicatul are o formă structurală de sine stătătoare. Vasăzică, 
psihologia mult mai rafinată a veacului al XX-lea a ajuns la concluziunea că 
faptele sufletești nu se reduc pur şi simplu la fapte elementare sufleteşti, dar 
că sunt unităţi de sine stătătoare, care trebuiesc considerate și studiate în ele 
însele. 

Vasăzică, odată cu introducerea, sau cu reintroducerea „facultăţilor“ în 
domeniul psihologiei, unii dintre cercetătorii acestui domeniu al filosofiei 
religiei au crezut că pot descoperi, în afară de facultatea noastră de a judeca, 
în afară de facultatea noastră de a gândi, de a simţi, de a cunoaște eţetera, au 
crezut că pot descoperi și altă facultate, anume facultatea aceasta religioasă, 
de a trăi un obiect în afară de noi, într-un plan oarecare de cunoaştere — 
obiect care se cheamă Dumnezeu. O facultate, deci, între celelalte facultăţi, 
pe același plan de realităţi, în cadrul vieţii cunoştinţelor obiective. 

Punctul acesta de vedere ar fi poate îndreptăţit la prima vedere, dacă nu 
am constata că, totuşi, actul religios şi viaţa religioasă trebuie să fie propriu- 
zis altceva decât o facultate sau rezumatul unei facultăți a vieţii noastre 
sufletești în genere; şi anume, noi avem o facultate de a gândi, o facultate 
de a simţi, o facultate de valorificare a lucrurilor bune sau rele eţetera; dar, 
alături de toate aceste facultăți care, în totalitatea lor, formează un 
organism, o unitate care ar fi unitatea de cunoaștere a sufletului nostru, în 
această unitate nu putem să introducem propriu-zis și actul religios şi viața 
religioasă, pentru un motiv foarte simplu. Există o facultate de a cunoaşte, 
dar există şi o facultate a noastră religioasă de a cunoaște. Vasăzică, 


cunoaştem, și cunoaștem sub raportul religiunii; simţim, şi simţim sub 
raportul religiunii; valorificăm în domeniul cunoștinței, dar valorificăm și 
din punct de vedere religios; și, ceva mai mult, trăim, avem o anume 
activitate în viaţă și avem o activitate specifică, regulată după principii luate 
tot din domeniul religios. Vasăzică, actul religios, în cazul acesta, nu mai 
este pur şi simplu, nu se mai poate încadra pur și simplu în celelalte 
facultăţi ale sufletului omenesc, ci formează oarecum o lume aparte, a sa 
proprie. Ei bine, tocmai această lume proprie, constituită de totalitatea 
actului religios este problema pe care trebuie s-o considerăm, încercarea 
noastră trebuie să meargă în primul rând spre stabilirea acestei afirmări 
precise: dacă credem că se poate constitui o disciplină a filosofiei religiei, 
atunci trebuie să-i găsim domeniul aparte în care ea lucrează, în care există. 
Deci, aceasta este problema centrală, fundamentală. 

Vă făgăduisem să vă fac o expunere, ceva mai amănunțită, a câtorva 
dintre problemele filosofiei religiei — câte se vor putea face —, între altele 
şi pentru motivul că aş dori ca în faţa d-voastră să se perinde problemele aşa 
cum ele au luat naștere din necesitatea constituirii într-un corp de doctrină. 
Vasăzică, ceea ce ne interesează aci, în afară de precizările sistematice, 
teoretice, este şi drumul pe care-l urmăm pentru ca să ajungem la diferitele 
adevăruri şi să expunem cu suficiență fundarea diferitelor adevăruri. 
Vasăzică, din acest punct de vedere și păstrând acest punct de plecare, vreau 
să fac astăzi un fel de analiză a drumului pe care avem să-l urmăm. 


2. Actul religios — constituent al conştiinţei 

Problema care ni se pune am precizat-o adineauri: anume, să stabilim 
dacă există ceva specific religios și ce anume există ca specific religios, 
întru cât este îndreptăţită existenţa unei filosofii a religiunii alături de 
psihologie; care sunt factorii care, adunaţi la un loc, constituiesc un 
domeniu aparte, care nu poate să fie tratat decât într-un anumit cadru şi cu 
anumită metodă, care diferă de cadrul psihologiei, și metoda psihologică 
propriu-zisă. Aceasta este problema. 

În primul rând, trebuie să stabilim că nu avem de-a face cu anumite fapte 
sporadice, ceea ce se întâmplă o dată să nu se mai întâmple a doua oară, 
ceea ce a încetat într-un anumit moment. Dar în sine, în afară de orice 
consideraţiuni, în timp şi spaţiu, aceasta nu poate să constituie propriu-zis 
material pentru o disciplină aparte. 

Indicam în lecţiunea trecută şi repet şi astăzi: pentru ca disciplina aceasta 
a filosofiei religiei să se poate constitui, noi trebuie să dovedim că actul 


religios, adică esența însăşi a vieţii religioase, actul acesta este constituit 
conştiinţei umane în genere. Vasăzică, un punct pe care trebuie să-l 
dovedim este că actul religios este constitutiv conștiinței umane. 

Acesta poate să fie un procedeu necesar, dar nu este încă suficient. Ce 
înseamnă constitutiv conștiinței umane în general? Sunt și alte acte, tot aşa 
de constitutive; de pildă, actul de gândire. Dacă actul religios este 
constitutiv, aceasta însemnează că el există propriu-zis şi mai înseamnă că 
el nu se poate să nu existe, că un prim material îl avem, există în viaţa 
noastră. Aceasta nu înseamnă însă că el este determinat și determinarea lui 
reclamă nevoia de a fi tratat într-un domeniu aparte. Vasăzică, faptul 
constituirii conştiinţei umane, a actului religios este o condițiune necesară, 
dar nu este o condițiune suficientă. Ceea ce trebuie să facem imediat după 
aceasta este să căutăm, să urmărim și să găsim ceva care să deosebească 
acest act religios constitutiv al conştiinţei umane de alte acte, și ele 
constitutive ale conștiinței umane, dar care sunt tratate în psihologie. 
Vasăzică, trebuie să căutăm o anumită calitate a conştiinţei umane, care să 
nu fie împlinită decât tocmai de acest act religios. Și atunci, ne gândim la ce 
este actul religios în el însuși; ne gândim, de pildă, la faptul pe care-l 
indicam de asemenea, că actul acesta religios păstrează toate caracterele 
actului — se ştie din psihologie ce este un act, spre deosebire de un fapt — 
în general, adică are şi caracterul intenţional, se raportează la ceva din afară, 
dar constatăm că acest act are nevoie de un obiect în afară, în afară de el, 
care obiect este absolut. 

De unde, atunci, necesitatea actului religios? Din faptul că conştiinţa 
umană, care i se opune sau care se opune obiectului absolut din afară, este 
finită. Prin urmare, spre deosebire de celelalte acte sufletești, actul religios 
este actul unei conştiinţe finite. Din caracterul finit al fiinţei rezultă actul 
religios. Pe când un act de conștiință oarecare, actul de gândire pur și 
simplu, nu presupune finitatea, mărginirea conștiinței umane, actul religios 
presupune această finitate, prin opozițiunea conștiinței la obiectul din afară 
care este absolut. Obiectele din afară, în celelalte acte intenţionale, nu sunt 
absolute, nici în valorificarea estetică, nici în cea morală, obiectele nu au un 
caracter absolut. Numai în actul religios obiectul asupra căruia 
intenționează acest act, la care se raportează intenţional actul religios, 
singur obiectul acesta este absolut. Deci, din necesitatea conștiinței umane 
finite rezultă actul religios. 

Prin urmare, începem să creăm un fel de specificitate a acestui act. 


Dar, în legătură cu aceasta, actul, și într-un caz şi-n altul, am spus, are 
ceva mai mult: acte care au un caracter tranzient, adică ies din însuși individ 
şi se îndestulează, se realizează prin prinderea, prin stăpânirea a ceva din 
afară de conștiința umană; aceasta însemnează că actul acesta religios 
seamănă oarecum cu ceea ce numim noi, în psihologia obișnuită, dorinţă și 
necesitate. Într-o dorință noi vedem iarăși un act sufletesc a cărui realizare 
nu se întâmplă decât prin stăpânirea, într-un fel sau altul — stăpânire nu 
înseamnă numaidecât stăpânire fizică —, a obiectului care este ţel, care este 
intenționat, la care se raportează intenţional actul nostru. 

Dar, spuneam adineauri, Dumnezeu, în actul religios, este absolut, şi 
spuneam, actul religios se defineşte prin aceea că conştiinţa religioasă este o 
conștiință finită — prima determinare sub raportul conștiinței. 

A doua determinare urmează imediat după aceasta, şi anume, este în 
legătură cu obiectul. Obiectul este esențialmente deosebit de toate celelalte 
obiecte, de toate celelalte țeluri ale actelor sufleteşti. Eu nu soluţionez 
nimic, indic deocamdată numai calea pe care o s-o urmăm, lucrurile acestea 
o să le tratăm deosebit. 

În fine, a treia, care sunt deosebirile determinate de obiectul către care 
tinde actul sufletesc. Vasăzică, deosebirea esenţială a conștiinței religioase 
de conștiințele celelalte, deosebiri esenţiale ale obiectului care îndestulează 
actul religios de obiectele celelalte. 

Cum se întâmplă faptele în actele obișnuite, în viaţa sufletească 
obișnuită? Există o înlănţuire, aş zice cauzală, un fel de cauzalitate între 
actele sufleteşti; toate se înseriază într-o anumită ordine, care ordine e 
stăpânită de anumite legi — legi care se pot studia cu mijloacele noastre de 
cunoaștere obișnuită. Vasăzică, în domeniul acesta al faptelor sufletești 
obişnuite există cauzalitatea aceasta pe care noi o numim cauzalitate 
psihică, în domeniul celălalt, nu se pot explica propriu-zis faptele numai 
prin această cauzalitate psihică; iar pe de altă parte, este ciudat că nu se pot 
explica nici printr-un fel de teleologie. Adică, faptul religios este el născut 
dintr-o necesitate propriu-zisă a vieţii noastre? Dacă ar fi născut dintr-o 
necesitate a vieții noastre, atunci ar fi foarte simplu: ar fi o explicare 
mecanică, de ordin cauzal, o explicare teleologică. Faptul cutare se întâmplă 
în scopul cutare. 

Eu cred că se poate dovedi, în legătură cu ceea ce spun, că faptul religios 
nu rezultă din necesităţile noastre biologice — punct foarte important, a 
cărui dezvoltare o să ne arate o mulțime de secrete ale vieţii religioase —; 


faptul acesta religios are — cum aş spune — un fel de legiferare proprie, 
care legiferare proprie provine din aceea că el constituie un alt plan de 
realitate, se mișcă în alt plan de realitate, în realitatea vieţii. Nu ştiu dacă 
este clar ceea ce spun. Eu plec de la un fapt, anume că, de câte ori încercăm 
să ne explicăm fapte de viaţă religioasă, fără ieşiri din cadrul obișnuit al 
vieţii, simțim numaidecât un fel de repulsiune, zicem, e absurd, nu poate să 
existe aşa ceva! Mi-aduc aminte de adagiul credo quia absurdum!2l, este 
culmea absurdităţii. Cred un lucru, pentru că este absurd, cu toate că este 
absurd. Este de neconceput o asemenea afirmaţie și totuşi există. Cum se 
explică? Ar fi foarte simplu să spunem: omul care a făcut această afirmaţie 
nu e în toate minţile. Nu este așa. Aceasta nu reprezintă propriu-zis o 
afirmaţie, o afirmare a unei credinţe, ci este o întreagă mentalitate. Și 
atunci, emitem ipoteza: este probabil că există un alt plan de realitate, în 
care legile obișnuite ale vieţii noastre sufleteşti, adică așa-numita 
cauzalitate psihică nu mai este valabilă, legile acestea nu mai sunt valabile. 

Vasăzică, nu numai că conștiința religioasă este separată, este altfel decât 
cea obișnuită, nu numai că obiectul din afară este aci altfel decât celelalte 
obiecte obișnuite din afară, la celelalte acte sufleteşti, dar înșirarea actelor 
acestora sufleteşti constituie, prin ea însăși şi în totalitatea ei, un domeniu 
separat, aparte, cu o altă legiferare, proprie. 


3. Actul religios ca act noetic 

Încă o cale pe care o indic eu, pe care se poate constitui acest domeniu 
de sine stătător al faptului religios și, în sfârşit, ultima, pleacă tot de la act în 
genere, dar constată că actul religios face parte dintr-o anumită categorie de 
acte. El nu este propriu-zis un act psihologic, ci un act noetic. Ştiţi ce sunt 
actele noetice: actele sufleteşti ce constituiesc grupa actelor valabile în 
logică, sau grupa actelor valabile în estetică, sau grupa actelor valabile în 
morală — toate constituiesc așa-numitele acte noetice. Vasăzică, și viața 
religioasă este tot un act noetic. Și atunci, nu cumva este el de aceeași 
natură cu celelalte acte noetice și nu cumva actul acesta religios noetic 
rezultă din combinaţiunea diferitelor acte noetice sufletești? Şi dacă nu 
rezultă din aceasta, dacă nu este un rezultat al îmbinării acestor diferite acte 
sufleteşti, atunci ce este el? 


4. Căi pentru constituirea fenomenologiei religiei 
Dacă rezumăm în ce constă sau la ce se reduc punctele acestea înfățișate 
d-voastră şi care, fiecare, reprezintă drumuri de urmat în căutarea 


adevărului pe care voim să-l stabilim aci, o să vedeţi că, pentru ca să 
ajungem la constituirea acestei discipline a fenomenologiei religiunii, cum 
îi spuneam în lecţiunea trecută, întrebuințăm trei căi deosebite, și anume 
(ordinea lor este indiferentă) 

Întâi vrem să stabilim dacă în adevăr actul sufletesc este constitutiv 
conștiinței umane în genere, adică dacă actul acesta sufletesc religios este 
trăit de universalitatea omenirii, și anume trăit cu necesitate; în al doilea 
rând, trebuie să vedem dacă actul acesta sufletesc este de sine stătător, 
formând un grup aparte, şi dacă el se deosebeşte suficient de toate celelalte 
acte sufleteşti, așa de suficient încât el să îndreptăţească constituirea unei 
ştiinţe aparte; al treilea, dacă în cadrul acestui domeniu aparte există o 
legiferare, există legi speciale și caracteristice. 

Deci, pentru studierea actului religios și în același timp — vedeţi că 
lucrurile acestea merg toate paralel — pentru constituirea fenomenologiei 
religioase, trei sunt problemele fundamentale: universalitatea actului 
sufletesc, specificitatea actului sufletesc și specificitatea legiferării sau a 
legilor actului sufletesc. Acestea vor forma obiectul următoarelor trei 
lecţiuni. 


5. Partea suspectă a cursului 

Dacă vom ajunge să constituim pe această cale o filosofie sau o 
fenomenologie a religiunii, vă dați seama imediat că ea va avea două calități 
sau două caractere: va indica propriu-zis, va fi cheia pentru ceea ce este în 
adevăr constitutiv în viața religioasă a omenirii, dar în același timp va fi 
cheia unei norme de măsurătoare pentru ceea ce este propriu-zis viața 
religioasă și ceea ce nu este viața religioasă. Fenomenele religioase sunt 
foarte variate în ele însele și într-un fenomen de viaţă religioasă se amestecă 
de multe ori o mulțime de elemente. Dar prin expresiunea aceasta, pe care 
încercăm să o dăm nu numai actului religios, dar şi actelor psihice 
obişnuite, vom avea un fel de normă, de măsură, ca să știm întotdeauna ce 
este religiozitate pură şi ce nu este. Aci începe însă partea suspectă a 
întregului curs. De aceea, vreau să vă atrag atenţia de la început. Dacă noi, 
la cercetările care vor urma, vom avea în vedere numai anumite acte 
religioase, adică acte religioase care trăiesc în cadrul unei anumite 
concepțiuni religioase, atunci evident că criteriile de apreciere pe care le 
vom scoate vor fi valabile numai pentru acea religiune; dacă însă metoda 
noastră va fi îndeajuns de obiectivă, atunci rezultatele la care vom ajunge ne 
vor da dreptul să spunem: această religie este adevărul pur, lipsită de orice 


elemente extrareligioase; cealaltă religie nu este pură, deoarece nu este 
lipsită de orice elemente extrareligioase. 

Adică — şi aceasta este foarte important de reținut —, mergem spre 
constituirea unei fenomenologii a religiunii, care în același timp ne va da 
dreptul să judecăm toate formele de viaţă religioasă existente sub raportul 
purității religiozităţii lor. Aceasta însemnează, însă, că desfășurarea de mai 
târziu a întregii teorii poate să aibă şi un caracter polemic cu diferite religii 
existente azi. 


[4a]i „Cred pentru că e absurd“ (lat). 


V. Structura actului religios 


[13 martie 1925] 

1. Unitatea organică a celor doi termeni ai vieţii religioase: subiect și 
obiect, om şi divinitate 

2. Natura absolută a divinității 

3. Îndreptarea subiectului către divinitate, coborârea divinității spre om 

4. Revelația ca bază a religiozităţii şi parte constitutivă a actului religios 

5. Religiune naturală și metafizică 

6. Religiune adevărată și religiune falsă 


Aţi văzut în lecţiunea trecută calea care ar fi de urmat pentru ca să 
ajungem la rezolvarea problemelor pe care ni le-am propus, între care cea 
dintâi este tocmai rezolvarea sau stabilirea caracteristicei specifice a actului 
religios, şi ați văzut că aceste probleme se pot grupa în jurul câtorva 
întrebări fundamentale, și anume: analiza obiectului asupra căruia 
transcende actul religios şi analiza structurii actului acesta religios în el 
însuși. 


1. Unitatea organică a celor doi termeni ai vieţii religioase: subiect şi 
obiect, om şi divinitate 

Ar însemna ca astăzi să trecem la însuși fondul cercetărilor noastre, adică 
să încercăm să rezolvăm ceva din problemele pe care numai le-am indicat 
în lecţiunea precedentă. 

Aţi auzit de Augustin, de Fericitul Augustin sau Sfântul Augustin, ştiţi 
cine este. Istoria cunoaşte un Augustin, religia pe altul. Eu aş vrea ca d- 
voastră să cunoaşteţi și pe unul, şi pe celălalt. 

Propriu-zis, Augustinul istoriei este un mistic, acela al bisericei este un 
organizator. Din el, aş aminti o frază care este foarte curentă și îndeobște 
cunoscută, și care are pentru noi marele merit că dezvăluie ceva din 
caracterul actului religios: inquietum est cor nostrum donec requiescat in te; 
adică: neîndestulată va fi inima mea până nu se va odihni întru tine. Aceasta 
este, până la un punct, un fel de traducere într-un limbaj direct, un fel de 
traducere a actului religios; adică, se presupune în acest adagiu un raport 
între doi termeni; și anume, o necesitate personală a mea, care nu se 
îndestulează decât în raport cu un termen din afară de mine. Vasăzică, a 
presupune că în adevăr în actul acesta religios se tranziază, se iese din 


conţinutul de conştiinţă propriu-zisă, trecând în afară. Ce se tranziază şi 
care este propriu-zis obiectul peste care se trece ca să ajungem la termenul 
cel de-al doilea al procesului? 

În orice act religios trebuie să se presupună că există o unitate, o unitate 
din care acela care trăieşte actul religios face propriu-zis parte. Această 
unitate este însăşi lumea, este însuși universul. 

Vasăzică, prima presupoziţie, primul postulat al vieţii religioase este 
unitatea aceasta organică a lui. Dacă lumea n-ar fi concepută ca un tot 
unitar, ca un tot organic, și dacă din această unitate şi din acest organ însuși 
acela care trăieşte actul religios n-ar face parte integrantă, actul religios 
propriu-zis n-ar fi posibil; și n-ar fi posibil, pentru că existența aceasta 
sensibilă pe care noi o numim lume, cosmos, nu s-ar putea opune celuilalt 
termen, pe care-l intenționează propriu-zis actul religios. De ce? Pentru un 
motiv foarte simplu: termenul de îndestulare a actului religios, vom vedea 
numaidecât că nu este un termen obiectiv, din lumea aceasta sensibilă. Prin 
urmare, acest termen, care nu este din lumea noastră, este opus, ca esenţă, 
nouă și lumei în care trăim noi. Din acest punct de vedere, al opoziţiei 
esențiale dintre cei doi termeni ai actului religios, din acest punct de vedere 
lumea întreagă formează un tot. Este adevărat că în actul religios lumea este 
copiată, şi anume, caracterul de totalitatea organică și de unitate este copiat; 
dar aceasta, pentru un alt motiv, pe care-l vom vedea mai târziu, când vom 
cerceta substratul metafizic al religiei. Aci, din actul religios, nu se poate 
deduce decât un singur lucru: că există doi termeni ai actului. Acești doi 
termeni sunt esențialmente deosebiți ca natură. Din deosebirea esenţială a 
termenilor, pe care intenționează actul religios, se constituie, prin opoziţie, 
unitatea aceasta calitativă a celuilalt termen. 

Vasăzică, faptul că noi, care trăim actul religios, suntem de aceeași 
natură cu lumea cealaltă, afară de divinitate, care este celălalt pol al actului 
religios, faptul acesta nu se deduce aci decât în caracterul acesta distinctiv şi 
nu se deduce decât în opoziţie cu polul celălalt al actului. Nu se poate 
deduce, prin urmare, cum vrea să facă uneori panteismul, unitatea lumei din 
însuși actul religios, ci numai identitatea de esență. Unitatea organică a 
lumei este o consecinţă a altui fapt, nu este o consecință a însuși actului 
religios. 

Vasăzică, există în primul moment o unitate calitativă a lumei — aceasta 
ca prim moment, ca prim element al actului religios. Această unitate este 
întrecută, se trece peste marginile ei, căci în actul religios, aşa spunem și așa 


spune și Sfântul Augustin: inquietum est cor nostrum donec requiescat in 
te: până când nu mă voi odihni întru tine, până atunci nu mă voi linişti. Până 
când nu mă voi odihni întru tine, vasăzică până când, în actul religios, nu 
trecem dincolo de marginile realității noastre. 

Vasăzică, există un caracter tranzient al actului acesta religios. Dar 
caracter tranzient propriu-zis are orice act, căci orice act, întrucât este act, 
intenționează ceva în afară de el, adică trece peste marginile conținutului 
acesta sufletesc, îndreptându-se către o realitate în afară de acest conţinut. 
Prin urmare, caracterul numai tranzient propriu-zis al actului religios nu 
poate să fie definitoriu pentru actul religios. Şi atunci, acest caracter de 
tranzient, împreună cu caracterul celălalt, pe care-l notam, de trecere 
dincolo de toată existenţa sensibilă, de toată existenţa reală sensibilă, acesta 
este un caracter fundamental al actului religios, acesta este un caracter 
definitoriu al lui. 

Prin urmare, ca să rezumăm, o caracteristică a actului religios este 
tranzienţa actului, ca tranziere, peste totalitatea existenţei sensibile. 


2. Natura absolută a divinității 

Dar nu acesta este cel mai tare dintre toate elementele caracteristice 
actului religios, ci altul. Vă spuneam că în orice act există o explicare a 
actului, există adică un termen care îl intenționează actul, către care se 
îndreaptă, un termen în afară de conţinutul însuși psihologic, către care se 
orientează, pe care-l intenționează actul. În actele sufleteşti obișnuite, 
termenul acesta este și mai obișnuit; adică, în actele sufletești pe care le 
studiem noi în psihologie în genere, termenul religios este totdeauna în 
cealaltă lume. În actul religios, termenul acesta este în afară de lume, adică 
termenul acesta constituie cam ceea ce am putea noi numi un fel de absolut. 
De ce? Afirmarea mea nu este deloc nouă și nici nu cred să fie combătută. 
Necesitatea ca termenul care împlinește actul religios, celălalt pol al actului 
religios, să fie în adevăr de natură absolută, este simțită în genere în toate 
religiile existente. Chiar la panteism, adică sistemul de religiune în care cel 
care trăieşte actul religios se confundă oarecum cu obiectul din afara lui, 
adică în care divinitatea şi existenţa sunt noţiuni ce se suprapun, în care 
divinitatea este tocmai sinteza totală, unitatea existenţei în genere, chiar și 
în caracterul acesta de religiune se subliniază caracterul absolut al celui de- 
al doilea pol al actului religios, prin afirmarea că universul este infinit. 

De ce universul este infinit propriu-zis în panteism? Nu este vorba de o 
deducțiune strict filosofică. Universul, sub raportul filosofic, poate să fie 


infinit sau poate să fie finit. Universul grecesc, în cea mai mare parte a 
speculaţiunilor greceşti, este mărginit. Universul fizicienilor de astăzi, adică 
în formele einsteiniene, este iarăși finit. Universul — hai să zicem al — lui 
Leibniz nu este finit; este într-un fel finit, în alt fel infinit. Adică, propriu- 
Zis, este un univers care se mișcă în anumite limite, un microcosm. 
Microcosmul se mișcă în anumite limite, fără să le atingă vreodată. Sub 
raportul filosofic, prin urmare, universul poate să fie finit sau infinit. Sub 
raportul religios, nu este vorba de o deducţiune oarecare, de o demonstrație 
oarecare, ci de un simțământ, la fel cum trăim noi acest univers. Ei bine, 
panteismul trăieşte universul sub forma lui infinită. Și dacă forma 
religioasă, structura religioasă a panteismului simte şi ea necesitatea 
aceasta, de a trăi universul în forma infinită, este tocmai pentru că simte 
nevoia ca între aceşti doi poli ai actului religios — cel care trăieşte actul 
religios şi cel care împlineşte sau îndestulează actul religios — să se 
stabilească o deosebire de esență. De aceea, substanța la Spinoza este 
infinită, iar noi nu suntem decât materie finită. Şi nu este vorba, atunci când 
se vorbeşte de infinitul acestui termen — al doilea termen al actului religios 
—, nu este propriu-zis vorba de infinit într-un singur fel, ci de infinitul 
absolut. 

În actul religios, punctul către care se îndreaptă conştiinţa noastră nu este 
de aceeași esență, de aceeaşi natură cu lucrurile pe care le cunoaştem noi, 
chiar dacă aceste lucruri, după cum spuneam, ar fi infinite într-un oarecare 
fel. De pildă, timpul este infinit în esenţa lui, spaţiul este infinit ș.a.m.d.. Ei 
bine, în actul acesta religios infinitul este un infinit absolut — dacă se poate 
spune astfel —, pe câtă vreme în celălalt am găsi un infinit relativ, cum ar 
fi, de exemplu, în spinozism, infinitul întinderii sau infinitul spirit. Cele 
două atribute cunoscute de noi dintr-o substanţă, în substanța spinozistă, 
sunt infinite într-un sens, dar numai într-un sens. Ei bine, în actul religios 
propriu-zis, infinitul acesta are ceva de absolut; în actul religios, noi avem 
dorinţe, iubim, nădăjduim, ne îngrozim. Unul din elementele fundamentale 
în orice religie existentă este groaza, un fel de teroare sfântă, teroare sacră, 
mistică în faţa divinității şi în faţa existenţei acesteia hipersensibile, în faţa 
religiunii propriu-zise. 

Lucrul acesta l-a analizat, foarte mult, Rudolf Otto, în Das Heilige, 
care, sub raportul analizei faptului, este minunat. El stabileşte că nu există 
religie în care să nu fie sentimentul acesta de groază, în care sentimentul de 
groază să nu facă parte integrantă din însăși structura religiei. Și atunci, vă 


[5a] 


întreb: de unde sentimentul acesta de groază? Groază, înaintea cui? Groază, 
de ce? În actul religios ne supunem unei judecăţi care stă deasupra noastră. 
După ce criterii judecăm noi acele judecăţi care stau deasupra noastră? 
Dacă le-am cunoaşte, atunci poate că sentimentul acesta de groază ar fi ceva 
mai redus. Este, fără îndoială, un fel de scară de felul cum se graduează 
sentimentul acesta de groază din religie. Cu cât elementul rațional este mai 
puternic într-o religie, cu atât mai mult sentimentul de groază este mai 
redus; adică, cu cât avem pretenţiunea că ştim mai mult, care este felul de 
interpretare și cum trebuie să ne purtăm în domeniul religios, și 
responsabilitatea este mai mică. Sau, mai bine zis, groaza de necunoscut 
este mai mică. Dar, totuşi, rămâne întotdeauna ceva necunoscut și ceva 
grozav. Ceva grozav, înaintea cui? Și dacă există sentimentul acesta de 
teroare sfântă, la ce se raportează ea? Se raportează la ceva de dincolo de 
limitele cunoscutului şi de dincolo de realitatea, de limitele realităţii 
sensibile, se raportează la ceva în adevăr absolut. Sub raportul empiric, 
groaza aceasta nu are nici sens, nici scop. 

De aceea, întotdeauna, orice act religios, măsurat cu criteriile vieţii 
empirice, apare absurd. Dar nu este mai puţin adevărat că, cu toată 
absurditatea, actul acesta religios continuă să subziste. 

Vedeţi, dar, că acest al doilea pol al actului religios este în adevăr ceva 
care trece dincolo de limitele universului nostru, este în adevăr un absolut. 
Ei bine, absolutul acesta este ceea ce numim noi în genere divinitate sau 
Dumnezeu, o existență care are, oarecum, o influență asupra noastră, și o să 
vedem ce influență are, dar ale cărei legi de existență nouă ne scapă, şi ne 
scapă tocmai pentru acest al doilea termen, Dumnezeu, este esențialmente 
deosebit de noi şi de tot ce ne înconjoară pe noi. 

Deci, încă o dată rezumăm: o totalitate calitativ omogenă, din care facem 
şi noi parte, un pol al actului religios — un act care transgresează și care 
transcende această întreagă realitate calitativ omogenă și care se îndreaptă 
spre un obiect din afară şi, în sfârşit, un obiect din afară, care îndestulează 
actul religios și care este ceea ce în general se numește Dumnezeu sau 
divinitate. lată prin urmare actul religios cu cei doi poli ai lui. 


3. Îndreptarea subiectului către divinitate, coborârea divinității spre om 

Este el suficient definit? Pentru că mai este un element, iarăși foarte 
caracteristic. Actul religios, aşa cum l-am definit noi, cum l-am încercuit 
până acum, este nota unui act caracterizat prin specificitatea unuia din cei 
doi poli ai lui; pe când în actele obișnuite cei doi poli sunt de aceeaşi esenţă, 


în actul religios, spunem noi, cei doi poli sunt de aceeași esenţă, iar 
fenomenul acesta de transcendere se raportează la totalitatea lumei 
existente. Ei bine, actul religios mai are încă ceva specific, în actul psihic 
obișnuit, intenționez un obiect din afară de mine numai, sau îmi este 
suficient ca eu să merg la un obiect din afară de mine atunci când voiesc eu 
acest lucru; adică, stă-n puterea conștiinței mele ca să am actul religios în 
toată plinătatea lui, să satisfac actul acesta sufletesc indiferent de atitudinea 
pe care obiectul o are asupra mea. Un act simplu de gândire, care este tot un 
act, intenţionează, adică transgresează, transcende, din conţinutul de 
conștiință, asupra unui obiect care este în faţa mea; indiferent de atitudinea 
acestui obiect față de mine, actul este împlinit. Cu alte cuvinte, eu pot să 
cunosc ceasornicul acesta, care este în faţa mea, indiferent dacă el este activ 
sau pasiv faţă de conştiinţa mea. În actul religios, lucrul nu se întâmplă așa. 
În actul religios propriu-zis, existenţa unei schimbări, adică îndestularea 
mea, nu se face numai printr-o acţiune de la mine la celălalt termen, ci şi 
printr-o contra acţiune de la termen înspre mine. Pentru ca în adevăr actul 
religios să fie împlinit, pentru ca eu să am îndestularea religioasă, trebuie ca 
la chemarea mea către Dumnezeu să răspundă o chemare de la Dumnezeu 
înspre mine. Vasăzică, actul religios nu este direcţional numai într-un singur 
sens; are doi poli, care, amândoi, trebuie să fie atinşi. Aceasta este o 
deosebire fundamentală între act în genere şi actul religios. Actul estetic? O 
singură direcțiune. Actul moral, iarăși o singură direcţiune; actul de gândire, 
la fel. Singur actul religios are două direcţiuni, are doi poli activi. 


4. Revelația ca bază a religiozităţii și parte constitutivă a actului religios 

De aceea s-a şi spus în religie în genere: orice cunoaștere a lui 
Dumnezeu este cunoaştere prin Dumnezeu; adică, nu pot să ştiu nimic de la 
Dumnezeu decât în măsura în care eu cer ceva de la Dumnezeu și 
Dumnezeu îmi dă ceva mie. Acesta este actul cunoscut în genere în religie 
sub numele de revelaţie. Revelația este, iarăși, un act general în toate 
religiile. Dacă aţi auzit de religia pozitivă și religia naturală, deosebirea 
între ele nu se face pe existenţa sau inexistenţa actului de revelațiune, cum 
au început să facă unii deişti, adică în filosofia religiei englezești. Religia 
naturală însemnează cunoașterea lui Dumnezeu prin revelaţiune, dar o 
cunoaștere mijlocită prin întâmplările din natură; adică, din ceea ce se 
întâmplă în natură sau prin ceea ce se întâmplă în natură, Dumnezeu 
revelează existenţa lui pur şi simplu, nu doar că noi am deduce raţional 
existenţa lui Dumnezeu. Deducerea raţională a existenţei lui Dumnezeu nu 


face parte din domeniul faptului religios, ci din domeniul faptelor 
metafizice. Dar este o deosebire fundamentală între Dumnezeul metafizic şi 
Dumnezeul religios. Dumnezeul religios este Dumnezeul trăit, simţit, cu 
care sufletul religios vine în contact direct; Dumnezeul metafizic este un 
termen-limită, către care se îndreaptă speculaţiunea noastră şi pe care 
speculaţia aceasta nu-l atinge niciodată. 


5. Religiune naturală și metafizică 

Vasăzică, în religia naturală nu este vorba de o deducere raţională a lui 
Dumnezeu, aceasta iese din cadrul specific al religiei, și iese dintr-un alt 
motiv; și anume: dacă în adevăr actul religios presupune doi termeni, şi doi 
termeni în activitatea reciprocă, atunci este evident că pozițiunea deiștilor, 
care presupun că Dumnezeu a creat lumea odată, dar nu se mai amestecă în 
cursul evenimentelor, nu fac decât să pună problema religioasă într-un 
cadru metafizic. 

Religiunea naturală nu este tot una cu metafizica. Religiunea naturală 
presupune revelațiunea exact în același grad în care această revelațiune este 
presupusă de religia pozitivă, numai că, acest caz din urmă, religia pozitivă, 
existenţa lui Dumnezeu și contactul cu divinitatea trebuie să fie considerat 
imediat. Sub anumite persoane, în anumite timpuri ale istoriei, anumite 
persoane care au darul acesta de a intra în contact direct cu Dumnezeu și 
prin revelațiunea acestor persoane, prin contactul direct cu Dumnezeu, noi 
căpătăm cunoștință despre Dumnezeu. Aceştia sunt profeţii. Aceasta este 
legea pe care a dat-o Dumnezeu, cum zice Sfânta Scriptură, lege pe care a 
dat-o Dumnezeu, și prin Moise, şi prin alţii. De aceea se spune, în Simbolul 
Credinței, Duhul Sfânt, Tatăl şi Fiul, carele au grăit prin prooroci. Avem de- 
a face aci cu o religie pozitivă, adică o revelaţiune directă, personală, către 
anumite persoane, care transmit această revelațiune mai departe. Pe câtă 
vreme, cum spuneam adineauri, în religiunea naturală revelațiunea aceasta 
nu are caracter personal, adică nu se raportează la anumite persoane 
îndeosebi, cum s-ar zice, „unse“, persoane asupra cărora graţia divină se 
coboară în special, ci avem de-a face cu o revelațiune prin însăși existenţa. 

Argumentul cosmologic din metafizică nu este, iarăşi, decât tocmai un 
fel de trecere în alt plan, tocmai a religiozităţii și a actului religios din 
religiunea naturală. 


6. Religiune adevărată și religiune falsă 


Vasăzică, religia este propriu-zis o caracterizare a actului religios; și 
anume, caracteristica aceasta care spune că, în actul religios, procesul are o 
dublă direcţiune: există o încercare de a ieşi din noi spre obiectul din afară, 
spre cel de al doilea termen al actului, şi o trecere a celui de-al doilea 
termen al actului spre noi. Problema aceasta a revelațiunii pune, iarăşi, o 
problemă însemnată, pe care, însă, o voi atinge numai în treacăt: ce 
înseamnă religiune adevărată și ce însemnează religiune falsă? Dacă în 
adevăr revelaţiunea stă la baza religiozităţii, dacă revelaţiunea este parte 
integrantă în actul religios, cum se face că există religie adevărată și religie 
falsă? Cum se face, cu alte cuvinte, că sunt unii care spun: adevărata religie 
este a mea, pe când religiozitatea pe care o trăieşti tu este falsă? Ar 
însemna, poate, că în aşa-numitele religii false nu există revelațiune? Ba 
există. Revelaţiunea este însă un regim general al vieţii religioase; în cadrul 
revelaţiunii acesteia există însă adevărat și fals, după cum în cadrul 
percepţiunilor şi al judecăților absolute există adevărat și fals. Eu pot să am 
o percepţiune adecvată și pot să am o percepţiune neadecvată; actul de 
cunoaștere există şi într-un caz, şi în altul. Numai că, într-un caz actul de 
cunoștință obişnuit poate să ducă la concluziunea unei exacte realităţi 
sensibile, altă dată, nu. Sau adevărate, sau false, concluziunile mele nu pun 
în discuţiune existenţa și valabilitatea actului de cunoaștere. Ei bine, tot aşa 
adevăratul şi falsul în religie — şi o să vedem ce însemnează adevărat şi 
fals într-o religie — nu pun în discuţie valabilitatea sau generalitatea 
revelaţiunii în actul religios, ci adevăr și fals sunt fenomene ce se întâmplă 
înăuntrul cadrului acesta general al actului religios, în care revelațiunea 
intră ca parte integrantă. 

Cam aceasta este schema generală a unei teorii a actului religios. Dar, 
toată această teorie se sprijină pe un punct care este, deocamdată, în 
demonstraţia noastră, slab; anume, se sprijină pe existența propriu-zisă a 
acestui al doilea pol al procesului, adică existenţa însăşi a divinității. 

Ei bine, o să încercăm, în prelegerea viitoare, să vedem dacă nu cumva 
existenţa actului religos pur și simplu, adică existența nedeterminată și 
neanalizată a actului religios nu este suficientă ca să fundeze existenţa 
însăşi a lui Dumnezeu. 


[5a]t Rudolf Otto, Das Heilige: über das Irrationale in der Idee des 
Gottlichen und sein Verhältnis zum Rationalen. 17.-22. Auflage. Gotha, 
Leopold Klotz Verlag, 1929. (Ed. I: 1917.) Vezi și: Rudolf Otto, Sacrul. 


Despre elementul irațional din ideea divinului şi despre relaţia lui cu 
raţionalul, în româneşte de Ioan Milea. Cluj, Ed. Dacia, 1992. (Trad. după 
ed. a 14-a, 1926). 


VI. Existenţa lui Dumnezeu 


[14 martie 1925] 

1. (O paranteză. Despre minune) 

2. Empirismul și existenţa lui Dumnezeu 

3. Kantianismul şi existenţa lui Dumnezeu 

4. A dovedi şi a demonstra 

5. Deducerea existenţei lui Dumnezeu din existenţa actului religios 
6. Punctul slab al teologiilor și al câtorva filosofii 

7. Concluzie. Imposibilitatea dovedirii existenţei lui Dumnezeu 


În prelegerea trecută am stabilit că un act religios este un act sufletesc 
oarecare, cu doi termeni, dintre care unul este totalitatea universului 
considerat într-o solidaritate colectivă, iar celălalt act este divinitatea; că, în 
actul acesta religios, ceea ce se transgresează sau ceea ce se transcende este 
tocmai totalitatea aceasta a universului colectiv, solidar. Afară de aceasta, 
afirmam că o caracteristică fundamentală a actului religios este tocmai 
dubla direcţiune a mișcării în acest act, adică o îndreptare de la subiect spre 
obiect, spre divinitate; a doua, o coborâre de la divinitate spre om. Spuneam 
că numai prin această dublă acţiune a ambilor termeni ai raportului, adică 
numai prin actul acesta al revelaţiunii, este posibil propriu-zis actul religios. 
De unde scoatem, întâi, că Dumnezeu nu poate să fie conceput decât ca 
esențialmente deosebit de tot universul sensibil, în al doilea rând, că nu 
poate să fie conceput decât ca personal și, în al treilea rând, ca acţionând 
continuu asupra universului. 

Aceasta înlătura, dintr-o dată, pozițiunea panteistă care confundă 
universul cu Dumnezeu şi care nu poate să stabilească, decât printr-un fel 
de prestidigitaţiune logică, dualismul termenilor în actul religios. Iar în al 
doilea rând, înlătură poziţiunea deistă, care crede că intervenţiunea 
divinității nu are loc în viaţa universului, că divinitatea a așezat lucrurile 
odată pentru totdeauna, şi că lucrurile merg așa cum au fost așezate, în 
virtutea unei armonii prestabilite, fără ca divinitatea să mai aibă interes să 
mai intervină. 


1. O paranteză. Despre minune 
(Deschid aci o mică paranteză pentru a vă indica, mai mult, problemele 
ce se pun în legătură cu aceste afirmări. 


Este adevărat că există legi de funcţionare a universului și este adevărat 
că aceste legi sunt în însăşi natura universului, adică decurg oarecum, fac 
parte integrantă oarecum din univers, așa cum a fost el creat. Problema 
creațiunii este o problemă separată pe care, poate, o s-o tratăm anul acesta. 

Dar, dacă există o  intervenţiune divină sau posibilitatea unei 
interventiuni divine, în ce sens se face această intervenţiune? În sensul 
explicării legilor cauzale? Evident că nu. Pentru că legile cunoscute de noi, 
adică legile imanente universului, acestea se împlinesc în virtutea însăşi a 
poziţiei universului, aşa cum este el. Împlinirea legilor universului este o 
calitate structurală a acestuia. Dacă este, totuși, intervenţiune divină, ea se 
poate manifesta și altfel, prin urmare, decât în conformitate cu legea, alături 
de această lege, rupând oarecum însăși unitatea şi armonia acestor legi. 

Vasăzică, dacă există o intervenţiune divină, aceasta se poate manifesta 
sub forma de minuni. Minunile, prin urmare, sau realitatea minunilor este o 
consecință logică a intervenţiunii necontenite a divinității în viaţa 
universului care, la rândul ei, este o consecință imediată a principiului că 
Dumnezeu este personal, care, iarăşi, este o consecinţă imediată a existenţei 
actului religios în forma pe care am înfăţișat-o în lecţiunea trecută. Iată, prin 
urmare, cum se leagă lucrurile acestea și cum se explică, din punct de 
vedere filosofic, posibilitatea — cel puţin logică, deocamdată — a 
minunilor, de ce logica admite existența minunilor, posibilitatea lor în 
univers. Acum, dacă există sau nu există minuni, dacă se întâmplă 
asemenea fapte care vin să rupă legiferarea obișnuită, să întrerupă calea 
trasată dinainte universului, aceasta este altă chestiune. Însă logiceşte 
vorbind, posibilitatea minunilor este fundată în însuși actul religios, și 
anume în forma actului religios, aşa cum am stabilit-o în prelegerea trecută. 

Căci posibilitatea minunilor nu este fundată, în cadrul unui panteism, al 
unui imanentism. Acolo legea nu poate să fie în nici un fel înfrântă. De aci, 
şi caracterul strict deductiv şi determinist al filosofiei spinoziste.) 


2. Empirismul și existenţa lui Dumnezeu 

Dar spuneam, în lecțiunea trecută, că rămâne, totuși, un punct care 
trebuie să fie oarecum elucidat în legătură cu problema aceasta a actului 
religios, adică cu structura — enunțată aci — a actului religios, adică 
existenţa însăși a lui Dumnezeu. Existenţa actului religios este ea suficientă 
ca să fundeze existenţa lui Dumnezeu? Se poate deduce, din existenţa 
actului religios, existenţa însăși a lui Dumnezeu? Aceasta este întrebarea 
care trebuie să facă obiectul prelegerii de astăzi. 


Să nu credeţi că întrebarea este aşa de simplă și că se poate rezolva prin 
două silogisme puse cap în cap. Împotriva acestei afirmaţiuni sunt o 
mulțime de poziţiuni filosofice și — hai să zicem — teologico-filosofice, 
care îngreunează mersul cercetărilor noastre. În primul rând, trebuie să 
menționez afirmaţiunea că nu există nici un mijloc de informaţiune, afară 
de mijloacele pe care ni le oferă experiența noastră. Dacă noi voim să 
dovedim existența lui Dumnezeu, trebuie să dovedim această existență cu 
materialul luat din experiență sau, prin urmare, făcând de-a dreptul dovada 
existenței în experiența sensibilă, sau dovedind cu ajutorul diferitelor 
operațiuni și raționamente, deducând, vasăzică, din experiența sensibilă 
existența lui Dumnezeu. Nu ştiu dacă este îndreptăţit să urmăm calea 
aceasta. 

Ce afirmă, întâi şi întâi, această poziţiune pe care o iau și unii teologi? 
Această poziţiune afirmă că noi avem o experienţă, și că experiența aceasta 
reprezintă totalitatea existenței. Aceasta ar fi poziţiunea cea mai 
îndreptăţită, adică poziţiunea cu adevărat logică, în fapt însă, când se 
vorbeşte de experiență, se înțelege experienţa sensibilă; se încercuiește, 
deci, conceptul de experienţă şi, pe urmă, datele căpătate, raționamentele 
făcute cu date din acest cerc restrâns, al experienţei, se aplică adevărurilor 
generale, pe care vrem să le tragem noi şi se găsește că materialul acesta e 
insuficient pentru a rezolva problema existenţei lui Dumnezeu. Și atunci se 
spune: în cadrul experienței noastre nu sunt elemente suficiente pentru a 
afirma existenţa lui Dumnezeu. Aceasta este pozițiunea cea mai simplă și 
mai clară în același timp. 

Nu mai departe decât zilele trecute am primit o carte de Kohler, Die 
physischen Gestalten in Ruhe und im stationăren Zustand, adică Structurile 
fizice în repaos şi în stare staționară. Kohler este, alături de Wertheimer, 
unul dintre reprezentanţii cei mai autorizați astăzi și, aş zice, acel care bate 
toba mare a teoriei structurii. Teoria structurilor o cunoaşteţi, în manualul 
de psihologie al d-lui Rădulescu-Motru este un capitol special despre 
această structurăl$2l. Ei bine, ce se spune în această carte? Ştiţi ce este o 
structură. Ea nu este un obiect, ci o unitate organică de raporturi; adică, 
spaţiul nu este un obiect, ci o unitate de raporturi. De exemplu, dacă am 
două cartoane deosebit colorate, unul cenușiu mai închis și altul cenușiu 
mai deschis, și dacă învăţăm un pui de găină să mănânce de pe un anumit 
carton, de pe cartonul cel mai deschis, și dacă, pe urmă, schimbăm 
cartoanele, sau punem un ton mai deschis de carton, puiul de găină se va 


îndrepta, întotdeauna, nu înspre cartonul de pe care mânca el, ci spre 
cartonul cel mai deschis. Vasăzică, se spune că puiul de găină păstrează în 
mintea lui un raport; el vede în faţa lui două cartoane, unul mai deschis, 
unul mai închis, şi el ştie că trebuie să se îndrepte spre cartonul mai deschis. 
Nu este o anumită culoare care s-a asociat în creierul lui, ci raportul de 
culoare s-a asociat de hrană, culoarea cea mai deschisă, culoarea unde 
găseşte hrana. Așadar este un raport, o unitate pe care o stabilește puiul de 
găină. Prin urmare, nu obiectul este hotărâtor pentru acţiune, ci raportul în 
care se găsesc obiectele. Ei bine, cam aceasta este ceea ce se înțelege prin 
Gestaltqualităt, prin structură în general. Spaţiul este şi el tot o structură 
oarecare, nu este un obiect. Spaţiul se rezumă pentru noi la anumite 
raporturi. Timpul, tot asemenea. Ei bine, aceste structuri fac parte propriu- 
zis din experienţă, în experiența noastră sensibilă sunt iarăși senzaţiuni şi 
percepțiuni — atât și nimic mai mult. Vasăzică, lumea experienţei propriu- 
zis este lumea aceasta a senzațiunilor. 

Dar este propriu-zis senzaţiunea elementul care să dea o vedere de 
ansamblu a realităţii? Senzaţiunea nu este propriu-zis un element de 
cunoaștere, este un element de analiză a realității; senzaţiunea este un fel de 
sistem de semne. Cu ajutorul senzaţiilor, noi ne orientăm, practic în 
realitate, ceea ce este acceptabil și cea ce este inacceptabil, ceea ce e pentru 
mine şi ceea ce nu e pentru mine. Senzaţiunea are, vasăzică, o funcţiune 
analitică în realitate. Proprietatea de cunoaștere nu este în realitate, sau 
instrumentul de cunoaștere, pentru cunoașterea realității, nu este decât — 
ceea ce este cu mult deasupra senzațiunilor — genul, sau, cu un cuvânt — 
altul decât acela pe care-l întrebuințează Bergson — concept. 

Vasăzică, experiența ne dă nouă propriu-zis altceva decât cunoaştere. 
Evident că aci avem două dificultăţi de înlăturat sau două poziţiuni care au 
făcut mari dificultăţi. Mai întâi, poziţiunea empiristă. Poziţiunea aceasta 
afirmă că totul se rezolvă în senzaţiuni şi că de la senzaţiuni porneşte totul. 
Dar, vedeţi, noi avem alte date, avem aceste structuri care sunt ordonatoare 
în haosul de senzațiuni. Nu este nimic mai fals decât ceea ce se spunea 


întotdeauna: Nihil est in intellectu quod non prius fuerit in sensu.®! Căci 
sunt o mulțime de lucruri care nu au fost niciodată în experiența noastră. 


3. Kantianismul și existenţa lui Dumnezeu 
A doua poziţiune care a creat dificultăți este kantianismul. 


În definitiv, ce a făcut criticismul kantian? A luat elementele teoriei 
cunoașterii de la empirişti şi a zis: sunt satisfăcătoare, dar nu suficiente. 
Senzaţiunile sunt materialul. Acest material este prelucrat de noi înșine; 
vine numaidecât funcțiunea sintetică a cunoștinței noastre, care ordonă 
materialul după anumite legi, care sunt înşirate toate în amănunt. Mai întâi, 
senzualismul este luat fără nici o critică; toată teoria senzualistă este luată 
fără nici o critică în noul sistem de filosofie, cel kantian, este luată numai ca 
o parte, nu ca tot, ci ca un element. 

Dar în ceea ce privește unitatea aceasta sintetică, aci trebuie numaidecât 
să ridicăm proteste. Spaţiu, timp, cauzalitate, mișcare, număr sunt structuri 
de sine stătătoare, nu sunt creaţiuni ale noastre, ci sunt pur și simplu 
existenţe, așa cum sunt existenţe și celelalte lucruri, numai că acestea sunt 
de un alt ordin. Existenţele acestea nu sunt formaţiuni ale noastre, ci, 
logicește, trebuie să fie considerate pur şi simplu ca obiecte. Și atunci, 
vedeţi că dintr-o dată se lărgește considerabil cadrul general al experienţei. 


4. A dovedi şi a demonstra 

Ce înseamnă experiență? Experienţă sensibilă? Nu! Experienţa sensibilă 
nu pune limite și, prin urmare, nu se poate spune că tot ceea ce se poate 
dovedi se dovedeşte prin materialul de experienţă. 

Conceptul de experiență — care ar trebui, în încercările acestea de 
experienţă, de a deduce, de a da existenţă lui Dumnezeu din experienţă —, 
acesta este cu mult prea strâmt. Noi primim oferta ce ni se face sau 
dificultăţile ce ni se opun. Deduceţi existența lui Dumnezeu din experienţă, 
o primim, cu o singură condiţiune: să ne înţelegem asupra conceptului de 
experiență. Dacă experiență înseamnă experienţă sensibilă, atunci, evident, 
este o dovadă care nu se poate face. Dar dovada acestei afirmaţiuni se poate 
face atunci când experienţa este ceva mai largă decât această experiență 
sensibilă. 

Și, pe urmă, a doua mare dificultate: să dovedeşti, ce? Să dovedești o 
existență. Cum? O existenţă nu se dovedeşte, o realitate nu se poate dovedi. 
Realitatea există pur şi simplu. Cuvântul „a dovedi“ are o mulţime de 
înţelesuri. El înseamnă și a demonstra, înseamnă și a indica, înseamnă și a 
pune în prezență. Nu este, prin urmare, un cuvânt cu un singur sens. Dar a 
dovedi o existenţă este o imposibilitate şi un nonsens. Se dovedește altceva; 
se dovedeşte afirmarea asupra realităţii, şi se mai dovedeşte încă ceva: este 
posibilă de dovedit o afirmare care adaugă predicatul realităţii, o observaţie 


oarecare. Aceasta, da, se poate dovedi. Dar dovada pur și simplu a realităţii, 
aceasta este ceva absolut imposibil. 

În legătura cu dialectica aceasta a dovezii, trebuie să mai adăugăm ceva: 
că nu se pot dovedi propriu-zis decât lucrurile ce sunt adevărate. Numai 
ceea ce este adevărat se poate dovedi. Dacă întoarcem afirmaţia aceasta: 
numai ceea ce se poate dovedi este adevărat, suntem în fals. Nu este 
adevărat numai ceea ce se poate dovedi; este adevărat şi ceva care nu se 
poate dovedi. Dar ca să dovedești ceva, trebuie ca acel ceva să fie deja 
adevărat. Aceasta în primul rând. Și în al doilea rând, nu se poate dovedi 
decât ceea ce deja posedăm. Pentru ca eu să dovedesc o afirmaţie a mea, 
trebuie ca corespunzătorul acelei afirmaţii să existe în realitate şi trebuie ca 
eu să cunosc deja acea realitate, trebuie ca eu să mi-o fi însușit deja. Eu nu 
pot să caut să dovedesc ceva pe care nu-l ştiu. 

Lucrurile nu sunt aşa de simple şi aşa de uşoare şi vă rog să credeţi că nu 
există în toată această desfășurare. Nu pot să dovedesc decât ceea ce există 
deja în cunoștință. Există un singur caz în care dovada merge pas cu pas în 
crearea realității care se dovedeşte: este matematica, în matematică, este 
adevărat, noi construim, pe măsura raționamentului ce-l facem, realitatea, 
pe măsura acestor raționamente. De ce? Pentru că în matematică, în adevăr, 
avem de-a face cu adevăruri ce se construiesc. Toată realitatea din 
matematică este o construcțiune a noastră proprie. și atunci, însăși 
operațiunea de dovedire, adică înşirarea raționamentelor, este în matematică 
şi instrument de creare. De aceea — lucru pe care l-am spus şi la istoria 
logiceilSl — toți matematicienii au fost înclinați să confunde logica de 
demonstraţie cu logica de creațiune. Procesul de creațiune în logică este 
ceva cu totul deosebit de procesul de demonstraţie. Numai în matematică 
este cazul acesta, unic, în care procesul de creaţiune se acoperă cu acela de 
demonstraţie, pentru că, spun unii, matematica creează demonstrând şi 
demonstrează creând, în toate celelalte cazuri, tot ceea ce este de 
demonstrat există mai dinainte, ca cunoscut de mine personal. 

Vasăzică, a dovedi existenţa lui Dumnezeu în asemenea împrejurări 
înseamnă a demonstra existenţa lui Dumnezeu. Adică, cum? Înseamnă că eu 
sunt deja convins dinainte de existenţa lui Dumnezeu. 

Dar, cu aceasta, nu cumva intrăm într-un cerc vițios? Vă aduceţi aminte 
de argumentul ontologic al lui Descartes:14l nu mă înșel, pentru că nu se 
poate ca Dumnezeu, care este deasupra mea, să lase pe acel malin genie să- 
și bată joc de mine. Unde este garanţia cuvântului? În Dumnezeu și pe 


urmă, imediat, în mine, în om; deci, Dumnezeu există. Unde? Cum? 
Dovedesc valabilitatea cunoştinţelor mele prin existența lui Dumnezeu și 
existenţa lui Dumnezeu prin valabilitatea cunoștințelor mele. 

Este cert că toate subtilitățile şi sofismele care s-au făcut în jurul 
argumentului ontologic nu pot să ridice cercul acesta vițios, pentru că aci ne 
învârtim în domeniul demonstraţiei pur şi simplu. Aci sunt fapte de la care 
se pleacă? Nu, ci sunt numai raționamente pe care se sprijină afirmaţiunea. 
Ce vrea Descartes? El spune: fundez valabilitatea cunoașterii omului pe 
existența lui Dumnezeu. Foarte îndreptăţită procedare, așa de îndreptățită 
încât Nietzsche însuși a afirmat că nu există teorie a adevărului căreia să nu- 
i corespundă credinţa în existenta lui Dumnezeu. lar Nietzsche, când a vrut 
să distrugă pe Dumnezeu, în ateismul lui, a distrus şi adevărul, fiindcă ştia 
că Dumnezeu și fundarea adevărului sunt fapte corelate. 


5. Deducerea existenței lui Dumnezeu din existenţa actului religios 

Vasăzică, foarte fundată pretenţia lui Descartes de a stabili valabilitatea 
adevărului prin existența lui Dumnezeu. Numai că, unde începe 
dificultatea? El vrea să stabilească dificultatea afirmaţiunii „Dumnezeu 
există“ pe rațiune. Aci este greşeala. Dacă el, în locul acestei 
demonstraţiuni, pleca de la existenţa lui Dumnezeu ca fapt, de la credinţa în 
existenţa lui Dumnezeu, atunci cercul nu mai exista. Așa este cazul la noi, 
în expunerea pe care o fac eu acum. Noi propriu-zis plecăm de la fapt, de la 
faptul religios. Existenţa faptului religios este evidentă. Dacă n-ar fi, nu s-ar 
povesti! Dacă n-ar exista, n-am avea ce să analizăm. Ceea ce vă spun eu 
acum nu sunt povești scornite de mine, ci sunt analize de fapte care există. 
De pildă, viaţa Sfintei Tereza, viaţa Sfântului Augustin, a Sfântului Paul 
eţetera sunt summum de viaţă religioasă. 

Vasăzică, faptul religios există în forma pe care am expus-o noi în 
lecţiunea trecută. Această formă presupune doi poli: eu, solidar cu întreg 
universul, și termenul celălalt, Dumnezeu. Vasăzică, existența lui 
Dumnezeu este fundată în existenţa actului religios aşa cum am înfățișat-o 
noi în lecţia de ieri. Aci nu este nici cerc viţios, nici sofism. Ce vreţi să 
dovedim? Nu putem să dovedim realitatea. Eu nu mă întreb dacă există 
Dumnezeu şi nici nu pot să dovedesc dacă există Dumnezeu; eu mă întreb; 
există actul religios? Există. Există în forma pe care am demonstrat-o? 
Există. Vasăzică, există cei doi poli, dintre care unul este Dumnezeu, și 
Dumnezeu este partea integrantă în actul religios. Poate să vi se pară ciudat 
felul argumentării, şi aceasta între altele pentru simplul motiv că este altfel 


decât cele obișnuite sau pentru că uitaţi că trăim într-un alt plan de realităţi 
decât cel obișnuit, în logica de toate zilele, adică în logica aceea care are de- 
a face cu acte obișnuite, altul este planul de realităţi. Aci, se afirmă pur și 
simplu existența. Există ceasornicul acesta? Există. Pot să dovedesc? 
Propriu-zis nu, dar pot să ţi-l pun înaintea ochilor sau în mână, pot să te pun 
în contact cu el, poţi să iei cunoştinţă de el și să-ţi faci tu singur dovada 
existenţei lui. D-voastră o să spuneţi: dă-mi o probă analogă pentru 
existenţa lui Dumnezeu! Răspund: suntem într-un cerc de experiență. Am 
admis însă cu toţii că există un cerc mai larg de experienţă, care cuprinde și 
experiența religioasă, în cadrul lărgit al experienţei religioase, evident că ai 
aceeaşi posibilitate ca şi în cadrul experienței sensibile. Se admite 
experiența actului religios, şi atunci Dumnezeu este tot așa de pipăibil cum 
este în cadrul experienţei sensibile pipăibil ceasornicul acesta. Căci a nega 
existența lui Dumnezeu însemnează a nega, pur și simplu, existenţa 
experienţei religioase. Dar experiența aceasta religioasă, adică existența 
actului religios, este un lucru pe care l-am admis şi este un lucru pe care nu 
putem să-l negăm, a cărui dovadă nu putem să o facem decât prin 
reprezentare directă la el. Există actul religios pentru că l-am văzut trăit de 
un altul sau pentru că-l trăiesc eu însumi. Și nu există, şi în dovedirea 
afirmațiilor de toate zilele, asemenea probe? Existenţa Americei cum se 
dovedeşte? Existenţa Americei se dovedește, pentru noi, prin ceea ce am 
cetit despre America, căci de văzut, n-a văzut-o nici unul din noi, sau n-a 
văzut-o marea majoritate. Vasăzică, există şi-o dovadă nemijlocită în lumea 
sensibilă. Noi credem cu toţii în existența Americii, suntem siguri că 
America există. Același lucru și în experienţa religioasă: n-am trăit noi până 
acum actul religios, dar actul religios este o realitate, ne putem convinge 
citind viaţa Sfintei Tereza, sau Legenda Aurită, sau pe Ruysbroeck 
Admirabilul. 

Vasăzică, viaţa religioasă există, actul religios există ca element al vieţii 
religioase. Actul religios presupune doi poli, deci există amândoi polii 
actului religios, deci există Dumnezeu. Dovada? Este cea trăită, după cum 
trăită este și cunoașterea ceasornicului pe care-l ţin eu în mână. lată prin 
urmare cum, din existența actului religios, se poate deduce afirmaţiunea 
existenţei lui Dumnezeu: adică există Dumnezeu ca termen ultim al actului 
religios, şi există în măsura actului religios. 


6. Punctul slab al teologiilor și al câtorva filosofii 


De ce această toată demonstraţie sau această toată expunere a mea? 
Pentru un motiv foarte simplu: pentru că punctul slab al tuturor teologiilor 
este pretenția, absolut nefundată şi primejdioasă, de a dovedi cu argumente 
existenţa lui Dumnezeu. Aceasta este o imposibilitate, o imposibilitate a 
tomismului, a  religiunii catolice de nuanţă intelectuală, a teologiei 
filosofante, adică a tuturor acelora care au întrebuințat, în problema 
teologică, argumente și metode filosofice, începând de la Descartes și 
sfârşind cu Kant. 

Nu se putea mai ușoară poziție şi mai ușoară însărcinare decât aceea pe 
care și-a luat-o Kant, căci nu există mai falsă încercare de a funda existența 
lui Dumnezeu decât încercarea carteziană a argumentului ontologic. Dar o 
să ziceţi: aceasta este luată de la Sfântul Anselm din Anglia. Anselm nu face 
propriu-zis filosofie; argumentul ontologic era fundat, la acesta, în trăirea 
lui Dumnezeu în actul religios; și atunci, toată argumentarea ontologică a 
Sfântului Anselm este fundarea cunoștinței în fundarea lui Dumnezeu. 

Vasăzică, Anselm din Canterbury îndeplinea prima parte a procesului 
cartezian. Funda cunoştinţa prin existenţa lui Dumnezeu, nu pe Dumnezeu 
prin valabilitatea cunoștinței. Căci, ceea ce era viu în sufletul teologului şi 
omului religios era Dumnezeu care trăia. Căci procesul acolo nu era proces, 
ci argument ontologic. Numai filosofii au falsificat termenii problemei și au 
zis că Sfântul Anselm acesta nu este fundatorul argumentului ontologic, ci 
este fundatorul conștiinței că ideea de Dumnezeu, pe care Descartes, pe 
urmă, a crezut că o poate întoarce ca să fundeze şi existenţa lui Dumnezeu 
prin valabilitatea cunoștinței. 


7. Concluzie. Imposibilitatea dovedirii existenţei lui Dumnezeu 

Vă spun toate lucrurile acestea pentru ca să înțelegeţi, odată pentru 
totdeauna, că în momentul când religia se pune pe terenul demonstraţiei, ea 
este definitv abătută şi orice încercare de dialectică sau sofistică nu poate să 
ducă la nici un rezultat. Pentru că, propriu-zis, existenţa Lui Dumnezeu nu 
se poate dovedi. Ea se poate cel mult arăta. Existenţa lui Dumnezeu este o 
chestiune de legătură directă şi de trăire în condițiunile, în cadrul restrâns al 
experienţei sensibile. 

Pentru îndeplinirea acestei condiţii trebuie, cum spuneam încă de la 
începutul lecţiunii, întâi, să lărgim conceptul de experienţă și, în al doilea 
rând, să aplicăm termenul de dovadă numai acolo unde trebuie și unde se 
poate. 


In prelegerea viitoare vom vedea ceva în legătură cu universalitatea 
actului religios. 


[Ga]: C. Rădulescu-Motru, Curs de psihologie, partea a III-a, cap. III, 
paragr. 6, Structura obiectivă a intuiţiei. Spaţiu, timp, mișcare. Raporturile 
de asemănare, deosebire, tot și parte, identitate. București, Cultura 
Naţională, 1923, p. 139-154. (Ed. a Il-a, 1929, p. 146-161.) 

[6b]: Nimic nu există în intelect care să nu fi existat mai înainte în 
simţuri, (lat.). Este principiul clasic al senzualismului. La John Locke are 
forma: „Nu apare nici o idee în minte înainte ca simţurile să fi adus vreuna 
acolo“ (John Locke, Eseu asupra intelectului omenesc, cartea II, cap. I, 
paragr. 23 (1690). Vol. I. Trad. de Armand Roşu. Bucureşti, Ed. Științifică, 
1961, p. 95). Clasicului principiu Leibniz îi adaugă: nisi ipse intellectus 
(afară de intelectul însuși). 

[6c]i Nae Ionescu, Curs de istorie a logicei. 1924-1925, București, Ed. 
Eminescu, 1997. 

[6d]i Rene Descartes, Meditationes de prima philosophia, meditaţiile a 
treia şi a cincea (trad. rom. de Constantin Noica, 1937, și Ion Papuc, 1997). 

Aţi reţinut, din prelegerile trecute, care sunt termenii procesului pe care-l 
dezbatem aci; și anume, că analizăm un act sufletesc, care are doi termeni 
preciși, şi anume un act sufletesc de ordine absolută, adică în care cel de al 
doilea termen întrece cu totul limitele contingenţei şi ale realităţii sensibile 
şi, în sfârşit, aţi văzut că existenţa actului acestuia, pe care l-am numit act 
religios, implică cu necesitate existenţa realiter a celui de-al doilea termen, 
adică a divinității, aşa încât problema existenţei acestei divinităţi nu se pune 
propriu-zis în termeni logici; adică, dovedirea existenţei lui Dumnezeu nu 
se ţine de o înșirare de raționamente și nu se sprijină pe o pretenţie de 
argumentare valabilă și această dovedire nu este propriu-zis o dovedire 
dialectică, ci o raportare directă la fapte. Cu această a doua problemă pe 
care am lămurit-o, noi am lămurit câteva dintre punctele esenţiale din 
preocupările noastre; şi anume, am lămurit întâi specificitatea ca natură a 
actului religios și iarăși specificitatea ca lege, ca legiferare, ca structură a 
acestui act. Rămâne, pentru ca să epuizăm primul capitol al cercetărilor 
noastre, să punem problema universalităţii actului religios. 

Nu trebuie să vă surprindă dacă, şi în această direcţie, adică în problema 
universalității actului religios, nu o să vă înfățișez propriu-zis argumentele 
dialectice, ci o să vă expun numai puncte de vedere — aceasta pentru 
simplul motiv că și problema universalităţii actului religios nu este pasibilă 
de dovedire. Totuşi, trebuie să plecăm, în expunerea aceasta, de la analiza 
datelor fundamentale, adică metoda noastră este, și în cazul acesta de faţă, 
tot descriptivă. 


1. Momente ale actului religios 
In actul religios noi avem de-a face cu un fel de punere în posesie a 
subiectului asupra obiectului, adică subiectul intră în stăpânirea obiectului. 


Realizarea unităţii acesteia a actului religios constă tocmai într-o 
întrepătrundere a celor doi poli ai actului. Deci subiectul, unul din cei doi 
poli, omul, conștiința umană în genere, pune stăpânire asupra obiectului. 
Aceasta este schema generală a procesului. Numai că, în acest proces de 
punere în posesie, distingem două acte bine despicate: este, în primul rând, 
actul prin care subiectul se îndreaptă asupra obiectului și ia contact cu el, îl 
mărginește, îl defineşte, îl încadrează în spiritul acesta că, precizându-i în 
esenţa lui, îl cunoaşte, ia contact cu el. Un al doilea moment, deci al doilea 
act, deosebit de acesta, este propriu-zis actul de luare în posesie. 

În ce constă această luare în posesie? Constă în nici mai mult nici mai 
puțin decât în identificarea subiectului cu obiectul. Ce însemnează 
identificare în cazul acesta? Însemnează, propriu-zis, nu contopirea unuia în 
celălalt ci altceva, deosebit, sau, într-o expresie obișnuită: sunt ceea ce ești, 
te pot înlocui, pot sta pentru tine. Vasăzică, nu o contopire definitivă în 
sensul că unul devine celălalt, dar un fel de apropiere, un fel de înlocuire, 
sau o calitate funcţională de a înlocui un obiect prin celălalt, subiectul pe 
obiect şi, evident, obiectul pe subiect. Lucrul nu se poate spune așa de clar, 
dar identificarea, în cazul despre care vorbesc acum, nu este completă, în 
sensul că unul dintre termeni nu capătă conștiința sau nu-și însușește 
conștiința celui de-al doilea. Adică, dacă punem în prezenţă conștiința și pe 
Dumnezeu, conștiința umană, în procesul acesta de identificare, nu devine 
propriu-zis divinitate, nu capătă caracterele divinității, şi, totuşi, conștiința 
umană se simte oarecum de aceeaşi natură cu divinitatea. De aceea, ziceam: 
se identifică și, totuşi, nu este identificare. 


2. Sensuri ale termenului de credinţă 

Dar procesul pe care vi-l descriu acum are un nume mult mai simplu, pe 
care-l cunoaşteţi: este aşa-numita credință. Numai că și credinţa are, şi ea, 
două sensuri diferite: eu cred că se va întâmpla ceva, este un sens; eu cred 
în ceva, este celălalt sens. Aceste două sensuri nu se pot confunda, iar în 
procesul religios, numai „eu cred în ceva“ are sens, are rost. 

Lucrurile acestea vi le spun pentru că sunt direcţiuni în filosofia religiei 
şi în anumite feluri de a interpreta religia chiar; vasăzică, în afară de 
filosofie, şi în trăirea religioasă, care se depărtează de la acest punct de 
vedere. 

Mi se pare că vă spuneam altă dată despre un prieten al meu, care 
spunea: Eu nu cred în Dumnezeu! De ce? Pentru că nu am siguranţa 
existenţei lui Dumnezeu. Dar d-ta crezi că acum afară este ziuă? D-ta ştii că 


afară este ziuă. Ei bine, eu, cu siguranţa cu care d-ta crezi că acum e ziuă 
afară, cu aceeaşi siguranţă eu știu că este Dumnezeu. Prin urmare, nu credea 
că există Dumnezeu, nu ştia precis că există. 

Ce este aceasta? Este pur şi simplu o deviere de la linia adevărată a 
problemei. 

Dar credinţa, pe lângă cele două înţelesuri stabilite, are, pe drept sau pe 
nedrept, și o mulțime de alte funcțiuni. Pentru unii credința înseamnă pur şi 
simplu un nou mijloc de cunoștință. Vă spuneam rândul trecut că sunt unele 
adevăruri de care nu putem să luăm contact direct, şi arunci garantează, 
pentru valabilitatea adevărului acesta, altceva: existența Americii este 
garantată de cei care au văzut-o, de afirmaţiunea lor. 

Ei bine, nu zic că acest fel de a cunoaște înseamnă credinţă. Propriu-zis 
aceasta nu este credinţă, ci este altceva, este o transmitere a adevărului, o 
transmitere a unei afirmări — transmitere care nu garantează, prin ea însăşi, 
conţinutul afirmaţiunii, ci care depinde de prestigiul celui care face 
afirmaţia. Vasăzică, este un adevăr a cărui fundare stă în elemente 
exterioare adevărului însuși. Aceasta — zic unii — ar fi credința. Aceasta 
propriu-zis nu este credință; eu te cred pe d-ta când îmi spui că există 
America, dar aceasta nu înseamnă că eu cred în d-ta, ci înseamnă pur și 
simplu că te cred pe d-ta, adică zic că ai dreptate, am eu motivele mele 
pentru care nu pun la îndoială afirmaţia d-tale — atât, și nimic mai mult. 

A spune: „Nu cred în Dumnezeu pentru că nu sunt sigur că există“ este 
cea mai mare greșeală. Pentru că, a crede în Dumnezeu este una, şi a crede 
că există Dumnezeu este alta. A crede că există Dumnezeu este, 
aproximativ, a fi convins de existenţa lui; pe când a crede în Dumnezeu este 
ceea ce am să vă spun acum. 

Vasăzică, credinţa, actul de credinţă, are două interpretări: cred în cineva 
şi cred pe cineva. 

A crede pe cineva, este tocmai rădăcina aceasta de cunoaştere; a crede în 
cineva este rădăcina religioasă a actului religios. 

Ei bine, a crede în cineva este tocmai ceea ce vă spuneam adineauri: 
înseamnă a te identifica cu celălalt obiect, în marginile pe care le şi 
indicasem. Aceasta înseamnă actul de credință propriu-zis. 


3. Credinţa ca act omenesc universal 
Astfel pusă problema, adică distingând în actul religios cele două 
rădăcini, precizarea obiectului și luarea în posesiune propriu-zis a 


obiectului, identificarea cu obiectul, vedeţi că însăși problema actului 
religios ia altă înfăţişare. 

Întrebarea pe care trebuie să ne-o punem însă imediat este următoarea: 
actul acesta de credință este un act universal sau nu? Nu este greu de 
răspuns la această întrebare. Actul de credinţă este desigur un act universal, 
adică toată lumea trăieşte acest act de credință. A crede în ceva, indiferent 
dacă este Dumnezeu sau altceva acel ceva, este un act universal, este un act 
pe care-l trăiește toată lumea. Nu este nevoie să dovedesc lucrul acesta, este 
un lucru de experienţă, după cum lucru de experienţă este că toată lumea 
vede ceva. Nu se poate dovedi că toată lumea vede ceva, dar acesta este un 
lucru care se trăieşte direct, este un fapt care se petrece, şi faptele care se 
petrec, după cum am mai spus, nu se pot dovedi. 

Prin urmare, credinţa în ceva este un fapt universal omenesc, orice 
conștiință omenească trăieşte acest act de credinţă. 


4. Varietatea obiectelor credinţei 

Orice act de credință are cei doi poli pe care i-am indicat adineauri, 
dintre care unul este întotdeauna conștiința omenească. Dar celălalt pol? 
Celălalt pol variază. 

Don Juan — d-voastră îl cunoaşteţi — trăieşte și el un act de credinţă, 
numai că celălalt pol al actului acesta este veşnicul feminin. Una din 
interpretările ce se dau lui Don Juan este că el, propriu-zis, nu iubea, în 
toate femeile pe care le-a iubit, pe o anumită femeie, ci realiza pur şi simplu 
iubirea, adică iubea iubirea însăși. Iubirea aceasta devenise pentru el un fel 
de absolut hipostaziat, care trecea dincolo de limitele lumii. Vasăzică, actul 
continuu de iubire al lui Don Juan este ceva analog cu actul de credinţă, el 
se identifică cu iubirea însăși. De aceea se zice: Don Juan este simbolul 
iubirii. De ce? Ce însemnează aceasta? Este identificarea cu iubirea însăși. 
Un caz. 

Alt caz. Vă aduceţi aminte, desigur, din psihologia pe care aţi făcut-o în 
clasa a VII-a secundară, de cazul acelui ungur care, pe vremea Comunei din 
Paris, şedea pe un scaun, cu picioarele într-o ladă și făcea matematică. Era 
un pasionat al ştiinţei. Ce însemnează aceasta? Mai mult sau mai puţin 
fiecare dintre noi facem ştiinţă, mai mult sau mai puţin fiecare ne ocupăm 
cu probleme de ştiinţă; dar, pentru fiecare dintre noi, ştiinţa constituie un 
domeniu de cercetare şi are o înfăţişare contingenţă, adică din lumea 
realităţii sensibile. Pentru maniacul pe care vi-l amintii adineaori, ştiinţa 
devine, şi ea, un fel de absolut, se hipostaziază și ea dincolo de limitele 


realității sensibile şi, prin urmare, trăia el în actul acesta sau în activitatea 
lui științifică, care de altfel n-a ajuns la nici un rezultat; activitatea aceasta a 
lui ştiinţifică era propriu-zis numai o manifestare a actului de credință pe 
care-l trăia el în fiecare clipă, în legătura aceasta dintre el şi știința 
hipostaziată. Vasăzică, tot un act de credinţă. El credea în ştiinţă. 

Exemple de acestea se pot înmulți la infinit. Ce credeţi că este 
mamonismul, iubirea de bani, decât tot un act de credinţă și, aş zice, un act 
deviat de credință? De ce deviat? În toate raporturile acestea pe care le-am 
înşirat se petrece ceva neobișnuit; și anume, parte din faptele de toate zilele 
pierd caracterul lor de fapte din viaţa de toate zilele și se ridică pe un 
piedestal care le schimbă oarecum natura. Știința pe care o facem fiecare, şi 
pe care fiecare om de știință sau cei mai mulți oameni de știință o fac 
oarecum fără să-şi dea seama ce fac, devine dintr-o dată un fel de idol. Și la 
Don Juan iubirea este tot un fel de idol şi fiecare realizare a iubirii, adică 
fiecare dintre cucoane, este ridicată pe piedestalul acesta al idolului. 

Care este proprietatea actului acesta? Este că faptul real se denaturează, 
în sensul că-și pierde caracterul său real, dar, în schimb, capătă o forță, n-aş 
zice expresivă, dimpotrivă, o forţă de a aduna toate realitățile în el însuși, le 
anexează, absoarbe toate realităţile în el şi devine un fel de exponent al 
realității. Sunt fapte cu un caracter absorbant. Din toate realităţile câte 
există în asemenea împrejurări, actul de credință acesta, pe care-l trăiesc 
oamenii, în actul acesta de credință, nu mai există decât subiectul și 
obiectul, care obiect este un fel de simbol al întregii realităţi sau, cel puţin, 
dacă nu este un simbol, întrece în importanță, absoarbe interesul care ar 
trebui în chip normal să se răspândească asupra întregii realități. 

Faptul acesta nou, sau calitatea aceasta nouă pe care o capătă idealul 
acesta hipostaziat, cel de-al doilea termen, are toate caracterele absolutului, 
nu face parte din realitatea sensibilă, el transgresează asupra acestei 
realităţi, trece dincolo de limitele ei, tranziază, cu un alt termen, sau 
transcende toată realitatea. 

Faptul de credinţă este un fapt universal, după cum spuneam; dar, dacă 
băgăm de seamă, termenul al doilea, idealul hipostaziat, iese din funcțiunea 
lui normală. Care este funcțiunea normală a științei? Să cunoaştem într-un 
anumit fel realitatea, adică să ne orientăm într-un anumit fel în realitate. 
Care este funcțiunea normală în actul acesta de credință? Să absoarbă toată 
viaţa subiectului. Are vreun scop cercetarea ştiinţifică în cazul acesta? Nu. 
De aceea este și foarte normal cazul ungurului pe care-l citam. Psihologia 


zicea, cu un fel de dispreţ: şi vă închipuiţi că în toată viaţa lui nu a făcut 
nimic! Dar tocmai faptul acesta arată că avem de-a face cu ceva 
caracteristic, adică funcțiunea ştiinţei nu mai este îndeplinită. 

Deci, forțând, așezarea în acest al doilea pol al actului de credinţă nu mai 
îndeplineşte funcțiunea ştiinţei, nu mai este ştiinţă, ci este altceva, este pur 
şi simplu cel de-al doilea termen al actului de credință; nu mai stă în 
funcțiunea necesității cunoaşterii noastre sub raportul cunoaşterii, ci stă în 
funcțiunea necesităţii cunoaşterii noastre sub raportul absolutului. Și atunci, 
întrebarea pe care trebuie să şi-o pună psihologia era nu dacă respectivul a 
descoperit ceva în matematică, ci dacă, în adevăr, matematica aceasta pe 
care el o făcea așa cum știa el să o facă îi împlinea necesitățile lui spirituale. 
Aci este însuşi miezul problemei. 

Vasăzică, pentru ca să nu pierdem şirul: există un act de credinţă care 
este universal. Dar acest act de credință poate să aibă diferite obiecte la 
polul opus. Un pol este același, subiectul care gândeşte, care trăieşte, 
celălalt poate să se deosebească. Patriotismul este tot un act de credinţă, la 
capătul căruia se află patria; cazul lui Don Juan, tot un act de credință; 
iubirea de știință, tot un act de credinţă; și, în sfârșit, actul religios însuşi, 
tot un act de credinţă. 


5. Nodul problemei. Forma autentică și forme denaturate ale absolutului 

Dar, între toate obiectele pe care vi le înfăţișez există o deosebire: ele nu 
sunt propriu-zis omogene. Adică, dacă divinitatea are o existență și 
îndeplineşte o funcțiune, ştiinţa, iubirea, națiunea, patria au două esențe și 
împlinesc două funcțiuni. Patria este o realitate şi are o funcțiune, dar patria 
în patriotismul propriu-zis este altă realitate și are altă funcţiune. Știința, tot 
aşa. Vasăzică, pentru ca națiunea, patria, știința, iubirea eţetera să poată 
deveni, în adevăr, al doilea pol al procesului, al procesului acesta de 
credinţă, ele trebuie să se denatureze, să-și schimbe esenţa și să-şi schimbe 
funcțiunea. Ce fel de esenţă și ce fel de funcţiune trebuie să capete? Din 
realitate sensibilă să se transforme în absolut, din parte să devină esență; 
adică, din parte să devie, propriu-zis, tot. Aci este, după cum spuneam mai 
sus, nodul problemei. Întrebarea pe care ne-o punem este: nu cumva toate 
cazurile acestea, patriotism, naționalism, erotomanie, obsesiunea de știință, 
nu cumva sunt ele numai cazuri deviate, nu cumva, adică, actul de credință 
şi-a greşit obiectul la care se aplică? Evident că așa este. Fiindcă, pentru ca 
ştiinţa să devină obiect al acestui act de credinţă, trebuie să înceteze să mai 
fie ştiinţă, şi nu întru atât întrucât este știință poate să îndeplinească 


funcțiunea de al doilea pol al actului de credință, ci numai întru atât întrucât 
devine absolut. Dacă ştiinţa nu ar putea să se depersonalizeze, să devină 
absolut, nu ar putea să îndeplinească funcțiunea de al doilea pol. Şi atunci, 
suntem destul de aproape de punctul la care voiam să ajungem: atunci actul 
de credință, chiar atunci când în al doilea pol stă Dumnezeu, este actul 
religios. Actul de credință este în adevăr un act universal, numai că, în 
această universalitate a lui, este trăit adeseori fals; adică, orientarea noastră 
spirituală se face în chip greşit, nu către adevărul absolut, adică către 
Dumnezeu, ci către un fel de înlocuitor, de Ersatz al absolutului acesta 
adevărat, adică o orientare greșită; dar trăind totuşi necesitatea aceasta de a 
ne învârti într-o sferă a absolutului, noi, oamenii, punem în locul celuilalt 
pol ceva creat de noi înșine; adică luăm ceva din viaţa aceasta și îl ridicăm, 
din realitatea sensibilă, la absolut. Acesta este procesul care se întâmplă. Și 
astfel, se naşte încă un aspect al lucrurilor despre care vorbeam mai sus: 
cum se dovedeşte existenţa lui Dumnezeu? Spuneam: existenţa nu se 
dovedeşte, se trăieşte, în adevăr, dacă stai în faţa unuia care nu crede, ce ai 
să faci? Să începi să-i aduci argumente, să-i arăţi că există pentru cutare sau 
cutare motiv? Aceasta a făcut-o intelectualismul tomist, care are 
pretențiunea că are suficiente argumente ca să dovedească existenţa lui 
Dumnezeu, însăși cartea pe care, de altfel, v-am şi recomandat-o, aceea a 
lui Maritain: Reflexions sur I'Intelligence!l22l — stă pe același punct de 
vedere care, însă, pentru mine este fundamental fals. Nici unul din 
argumentele acestea raționale pentru dovedirea existenţei lui Dumnezeu nu 
stă în picioare. 


6. Concluzie. Necesitatea trecerii de la idol la Dumnezeu 

Și atunci, care este calea? Cred că o vedeţi și d-voastră. De îndată ce 
necesitatea trăirii absolutului este universală, după cum am arătat, dar de 
îndată ce această trăire a absolutului este falsificată prin înlocuirea lui 
Dumnezeu, în celălalt pol, prin alte diferite ingrediente, atunci calea este 
alta: să arăţi preopinentului tău că anume obiect, în care crede el, nu este 
propriu-zis decât un obiect contingent și relativ. Prin urmare, calea pe care 
trebuie s-o urmezi nu este o cale pozitivă, ci una negativă, pentru că, 
propriu-zis, negativă este tocmai înlocuirea lui Dumnezeu cu celălalt obiect; 
adică, se adaugă ceva atunci când înlocuiesc pe Dumnezeu prin — hai să 
zicem — ştiinţă. A trăi actul religios, a trăi absolut în forma eu — 
Dumnezeu, este stare normală a conştiinţei umane. 


Deci, atunci când trăiesc actul acesta de credinţă nu în forma aceasta, eu 
— Dumnezeu, ci, eu — ştiinţă, se adaugă un element în plus, adică s-a 
înlăturat obiectul divinității şi s-a înlocuit acest obiect, divinitate, cu 
obiectul ştiinţă, care a fost sublimat, care a fost absolutizat. Vasăzică, are 
loc procesul acesta de înlocuire a divinității prin noul idol ce şi l-a creat 
omenirea. Deci, calea de îndrumare la Dumnezeu nu este propriu-zis 
instaurarea divinității; instaurarea divinității se face de la sine, atunci când 
înlături idolul care a înlocuit divinitatea, adică conștiința omenească intră în 
normalul ei şi trăiește actul acesta religios în forma lui adevărată, în forma 
lui normală. 

Dându-vă câteva considerațiuni asupra actului religios, vă spuneam, de 
la început, că nu este bine să așteptați ca eu să vă dovedesc universalitatea 
actului acesta, fiindcă argumente pe acest teren nu se găsesc. Ceea ce fac eu 
este să vă expun situaţiunea pur și simplu și, ca să mă rezum, situaţiunea 
este aceasta, punctul principal este acesta: actul de credință este momentul 
în care, în actul religios, subiectul se identifică cu obiectul. Acest act de 
identificare cu absolutul este un act general uman şi recunoscut ca atare. 
Pentru că nu se va găsi nimeni care să spună că nu trăieşte, că există om 
care să nu trăiască absolutul, numai că absolutul acesta se trăieşte în 
anumite forme, în diferite forme, unele autentice, altele denaturate. Formele 
denaturate sunt formele în care obiectul absolut, propriu-zis, prin esenţa, 
prin natura lui absolut, este înlocuit printr-un obiect din lumea sensibilă 
ridicat la demnitatea absolutului. 

Înlăturarea acestor obiecte aduce imediat după sine instaurarea 
procesului religios în formele lui normale, adică legătura de la om la 
Dumnezeu. lată, prin urmare, de ce actul religios este un act universal. 

Rămâne numai să avem în noi tăria de suflet și tăria de minte pentru ca 
în adevăr să pătrundem formele în care trăim noi absolutul și să înlăturăm 
ceea ce este de înlăturat, dacă este în adevăr de înlăturat ceva. 


[7a]t Jacques Maritain, Reflexions sur l'intelligence et sur sa vie propre. 
2e edition. Paris, Nouvelle Librairie Nationale, 1926. (Ed. I, 1925.) 


VIII. Actul religios ca act personal 


[21 martie 1925] 

1. Morala și religia în faţa acţiunii 

2. Morala şi binele absolut 

3. Cultul și structura religioasă 

4. Digresiune. Cultul grec în cadrul cultului catolic 
5. Actul religios — act social sau act personal? 

6. Actul de iubire în cadrul dogmatic-istoric 

7. Scăderea religiozităţii în lumea contemporană 


Am încheiat cu consideraţiunile ce aveam intenţiunea să le dau asupra 
primei noastre probleme, adică problema structurii actului religios. Azi vom 
trece să studiem chestiunea actului religios, adică a acţiunii, a realizării 
acestui act din punctul de vedere individual, adică a acţiunii pe care 
conștiința sau omul în genere o fac sub influenţa directă a actului religios. 

Evident că trebuie să treacă în viața omenească ceva din actul acesta 
religios; adică, este evident că trebuie să se răsfrângă, pentru că el este o 
realitate, tinde să se realizeze oarecum în afară. Realizarea aceasta a actului 
de conştiinţă este în funcţiune nu numai de conştiinţa noastră propriu-zisă, 
ci este în funcțiune și de unitatea noastră psiho-fiziologică; adică, întru atât 
întrucât suntem trup și suflet, şi anume o unitate din trup și suflet, actul 
religios se exprimă, trece în afară, se exteriorizează. Problema aceasta am 
atins-o noi pe o latură în primele prelegeri. Ea are însă și altă latură. 


1. Morala și religia în faţa acţiunii 

Întru atât întru cât actul religios este trăit, el are anumite efecte, adică 
determină acțiuni omenești în diferite feluri. Determinarea aceasta este de 
două ordine: întâi, este o determinare a acţiunii noastre pentru realizarea 
actului religios însuși, şi este, pe urmă, o determinare a acțiunii noastre, 
întrucât actul religios trăit schimbă structura noastră sufletească. Cum? Ce 
este Dumnezeu, divinitatea, adică cum cunoaștem noi divinitatea? Este o 
problemă pe care o vom atinge mai târziu, în partea a doua a 
consideraţiunilor noastre. Totuşi, să spunem de azi că noi trăim această 
divinitate sub anumite calități ale ei. De pildă, când zicem că Dumnezeu 
este binele, că este un bine suprem, că este un bine absolutizat, conceperea, 
trăirea lui Dumnezeu ca supremul bine nu poate să fie fără nici o influenţă 


asupra acţiunilor noastre. Vasăzică, aci se pune problema așa-numitei 
moralități religioase. Adică, acţiunile noastre în viața de toate zilele sunt 
determinate de conţinutul actului religios. Felul în care noi trăim divinitatea 
în genere în actul religios este determinat și este specific în felul nostru de 
activitate. Aceasta este latura morală a problemei noastre. 

Evident că nu trebuie să credeți că moralitatea și religia sunt unul şi 
acelaşi lucru. Moralitatea are două rădăcini, adică două înţelesuri: 
moralitatea este norma de conducere impusă din afară și moralitatea este, în 
alt înţeles, sensul general al conducerii noastre. Când moralitatea este 
norma de conducere impusă nouă oarecum din afară, atunci evident că 
legătura cu religia poate să fie, dar poate şi să nu fie. Moralitatea este, în 
acest caz, normativă, este bine precizată; cadrele ei sunt bine precizate, 
direcțiunile în care se mișcă acţiunile noastre sunt bine precizate, pentru că 
sunt determinate din afară și scopul acțiunii noastre morale este intrarea, 
adaptarea la numite tipuri din acestea existente. 

Dar mai este, cum spuneam, o altă interpretare a moralei. Și anume, 
morala însemnează pur și simplu linia generală de conduită, stilul de 
conduită a cuiva. Eu pot să am o unitate în acţiunea mea, care unitate însă 
să nu aibă nimic de-a face cu ceea ce îmi cere societatea la un moment dat. 

Ce este comun la aceste două înțelesuri ale acţiunii? Comun este faptul 
că toată activitatea mea are un sens. Și, ceva mai mult: nu numai că are un 
sens, adică o direcţiune, dar că toată activitatea mea îndeplineşte anumite 
scopuri. Propriu-zis este însă morală această activitate a mea în cazul întâi 
şi impropriu nemorală în cazul al doilea. Ei bine, numai acest al doilea caz, 
adică necesitatea, în legătură cu actul religios şi cu viaţa religioasă, trăirea 
religioasă de conştiinţa umană a unei anumite structuri, răsfrângerea acestei 
structuri în activitatea noastră constituie ceea ce numesc eu propriu-zis 
morală religioasă, în cazul acesta însă, morala nu vine din afară, ci morala 
vine oarecum dinăuntru, preexistă structura, şi pe urmă vine actul, urmează 
actul şi direcţiunea anumită a actului. 

Aceasta însemnează poate că întâi trebuie să ai religia pentru ca apoi să 
vină morala, cum spune, de pildă, Luther? Nu. lar ne mișcăm pe un teren 
foarte primejdios, unde este vorba de subtilități pe muchie de cuțit. 

Există un raport între activitatea aceasta morală determinată de actul 
religios şi religie; dar nu se poate spune: religia determină morala, după 
cum nu se poate spune nici invers: morala determină religia. Morala şi 
religia sunt una. Actul religios se adânceşte printr-o anumită practică morală 


şi practica morală se precizează prin predicarea unui act numit religios. 
Tocmai aceasta este legătura, tocmai aceasta arată legătura indispensabilă 
dintre actul religios şi morala aceasta, pe care am încercuit-o aci. 


2. Morala şi binele absolut 

Dar să ne întoarcem la punctul nostru de plecare. 

Dacă considerăm pe Dumnezeu ca pe un suprem bine şi dacă, pe de altă 
parte, lucrăm în conformitate cu binele, adică principiul meu de acţiune este 
binele, așa cum îl înțeleg eu, atunci evident că persistența mea în acțiuni 
după principiul binelui o să fie bună. 

Vedeţi, cuvântul acesta: „religios“, nu este un cuvânt obișnuit, după cum 
nici cuvântul „artist“ nu este un cuvânt obișnuit. Cum credeţi că lucrează un 
sculptor marmura pe care o are în față? Credeţi că are o imagine în cap și o 
pune de-a dreptul în marmură? Niciodată! Lucrând, lui i se precizează 
liniile în măsura în care lucrează, în măsura în care scoate din marmură, 
dăltuieşte, dă la o parte ceea ce nu trebuie, în aceiași măsură i se precizează 
imaginea pe care și-a făcut-o. Același lucru și cu scriitorul. Prin urmare, 
este un fel de cunoaștere care se determină în însuși procesul de cunoaștere. 
Aşa este și această cunoaştere religioasă, și așa este și cu acţiunea aceasta 
religios-morală: cunoașterea supremului bine acționând după principiul 
binelui și acţionarea după principiul acestui bine și cunoştinţa binelui, într-o 
continuă legătură. Nu este vorba aci de secvenţă precisă, de chestiunea de a 
se şti ce a fost întâi: găina sau oul; găina şi oul, în planul acesta de realitate, 
sunt oarecum coexistente şi, pe măsură ce procesul acesta înaintează şi este 
trăit, pe aceeaşi măsură și diferențierea activităţii de obiect. Dar obiectul şi 
activitatea la început sunt unul și același lucru. Și tocmai conlucrarea, adică 
lucrarea mea personală pe ambele terenuri, aduce cu sine precizarea 
obiectelor puse în prezenţă. Aceasta este moralitatea religioasă. Nu aceasta 
este însă cealaltă moralitate. Moralitatea cealaltă se justifică în altceva decât 
în absolut. Moralitatea aceasta, pe care am văzut-o acum, se justifică în 
absolut, adică este realizarea vieţii mele după indicaţiunile absolutului; este, 
pe de altă parte, după cum vă spuneam, realizarea însăși a absolutului. 
Morala cealaltă era justificată în ceva de un ordin diferit, în, hai să zicem, 
idealuri de natură contingenţă. Un om poate să fie perfect moral fără să 
subordoneze activitatea lui binelui absolut. Un om care respectă în totul 
legislaţiunea unei societăţi, care nu o respectă de formă, ci o respectă în 
fond, este un om perfect moral, deși legislațiunea și moralitatea, faptul 
juridic şi faptul moral sunt lucruri cu totul diferite. Cu toate acestea, 


adaptarea la un sistem de legislaţiune poate să creeze, pentru noi, imaginea 
moralității. Dar acest sistem de legi nu este reprezentarea absolutului, ci 
este ieșit din necesităţile societăţii pentru care este creat şi reprezintă, până 
la un punct, etosul, structura sufletească a acestei societăți. Prin urmare, 
trebuie să deosebim între morala aceasta și morala cealaltă. 


3. Cultul şi structura religioasă 

Moralitatea de ordin religios este, prin urmare, trăire a actului religios și, 
în același timp, expresie a acestui act. Vasăzică, este un fel de exprimare a 
actului. Dar, numai aceasta? Evident, mai sunt și altele; acesta este, ca să zic 
aşa, un fel de realizare dinăuntru în afară a actului religios. Este 
exteriorizarea, dar nu exteriorizare propriu-zisă în lumea materială, 
exteriorizare în lumea morală, în lumea sufletească — pentru că actul 
moral, ca normă de conducere, nu face parte din lumea materială. Actul 
religios cere însă şi o altă exteriorizare, care adeseori ajunge la forme 
materiale. Această exteriorizare, cea mai cunoscută adică dintre formele 
acestea de exteriorizare și cea mai la-ndemână, este cultul. 

Și cu cultul se întâmplă ceva analog cu ceea ce se întâmplă cu 
moralitatea. Sunt unii cercetători care cred că religia nu se leagă în chip 
necesar cu formele de cult; adică, formele de manifestare în afară, formele 
de expresiune, mai exact, ale actului religios, nu sunt în chip necesar legate 
de el. Așa spune, de pildă, Schleiermacher. 

Dacă prin cult înţelegem totalitatea rezultatelor materiale ale actului 
religios, și dacă adeseori, cum au înţeles unii, prin cult se înţelege un fel de 
şabloane, un fel de formule care se învaţă pe dinafară, religioase, atunci 
evident că cultul și religiozitatea sunt două lucruri deosebite. Este adevărat 
că sunt diferite religii care cred acest lucru. Religiile acestea pleacă de la un 
adevăr de ordin biologic, care nu este tocmai așa de bine verificat. 
Inconștient, toate religiile care pun preţ deosebit pe cult, adică pe formele 
exterioare de manifestare a sentimentului religios, fac raționamentul pe care 
l-au făcut psihologii veacului al XIX-lea când spuneau că este de-ajuns să 
dai unui om expresiunea pe care o are el într-un anumit sentiment, pentru ca 
el să trăiască și sentimentul; adică, cu un termen pe care-l cunoaștem cu 
toţii: nu plâng pentru că sunt emoționat, ci sunt emoţionat pentru că plâng. 
Vasăzică, este o teorie care spune că forma de expresie poate să aducă după 
sine însuși motivul interior al expresiei și, în cazul acesta, evident că cultul 
sau exercitarea cultului poate să aducă după sine însuși fondul interior 
sufletesc, adică însuși fondul religios. Deci, pentru ca omul, pentru ca 


copilul să fie religios, să-l pui în fiecare zi să se închine și să facă mătănii, 
sau, pentru ca să se păstreze viaţa religioasă într-o anumită asociaţiune 
profesională, trebuie să se facă rugăciuni adesea, după un program, după un 
anumit tipic eţetera. 

Nu zic că asemenea procedee, care sunt de origine pur pedagogice, nu 
pot să aibă o influenţă oarecare asupra religiozităţii; dar influența aceasta 
poate să fie și iluzorie; şi anume, pentru foarte simplul motiv că exercitarea 
unui anumit gest, în anumite împrejurări, poate să se mecanicizeze, să se 
golească de sentiment şi, în cazul acesta, să nu mai poată în nici un chip să 
aducă în conştiinţa respectivului aducerea aminte a faptului sufletesc viu şi 
originar — lucru pe care-l cunoașteţi din pedagogie. 

Bine, dar numai acesta este cultul propriu-zis? Dacă priviţi la origine 
lucrul, cultul are un alt rost: cultul este expresiunea unui fond. Şi 
expresiunea fondului acestuia, dacă nu este valabil numai pentru sine însuși, 
cum pretind religiile pe care vi le-am înfățișat eu, apoi în adevăr că el nici 
nu poate să lipsească complet, pentru că propriu-zis nu trăiesc o stare 
sufletească decât într-un anumit complex. Ce este propriu-zis mimica, ce 
sunt gesturile pe care le facem noi când vorbim? Sunt tocmai necesitatea de 
exteriorizare completă a faptului interior; adică, ceea ce nu izbutesc eu să 
trăiesc aşa de intens încât să exprim numai printr-un singur mijloc de 
expresiune, încerc să complinesc prin alte mijloace, lăturalnice. Eu fac 
gesturi nu pentru că gestul ar fi frumos, ci pentru că gestul — cum sunt 
gesturile acelea studiate în oglindă —, dar pentru că gestul acesta porneşte 
din același fond interior din care porneşte şi vorba și pentru că gesturile 
acestea nu fac decât să complinească vorba. 

Deci, atunci când este vorba ca actul să se realizeze, el caută mai multe 
căi de realizare, un complex de căi de realizare, a căror unitate singură dă 
actul întreg. Privită din partea cealaltă chestiunea, ea se pune așa: actul se 
realizează în anumite feluri; adică, îl trăieşti interior şi se realizează în 
afară. Aceste două laturi sunt oarecum complementare. Dacă nu poate să 
existe, în cazul întâi, gestul singur care să creeze, care să aducă după sine 
fondul sufletesc religios, tot astfel fondul sufletesc religios nu poate să 
existe în plenitudinea lui fără exprimare exterioară, fără exteriorizare, fără 
trecere în afară; și, acelaşi lucru ce s-a petrecut în cazul întâi se întâmplă și 
aici: gestul, exteriorizarea, adică cultul în genere este în același timp o 
adâncire a actului religios; în măsura în care acest act se adâncește, 
exprimarea religioasă se precizează ea însăși. Aceasta însemnează că există 


foarte strânsă legătură între actul religios, între credinţe prin urmare, și cult, 
dar că în actul religios complet nu ne putem sprijini numai pe unul dintre 
aceşti termeni. 


4. Digresiune. Cultul grec în cadrul cultului catolic 

În legătură cu aceasta, o mică digresiune, care este foarte la locul ei aci. 
Ştiţi că există biserici și culturi deosebite pentru fiecare biserică. Unele 
biserici mari vor să facă o trecere înspre altele, pentru ca să capteze de la 
celelalte biserici credincioşi. Și atunci, eu, confesiunea A, admit, în cadrul 
confesiunii mele precise şi în cadrul dogmei mele precise, ca cultul să fie de 
alt fel. Ştiţi că în biserica apuseană, în biserica universală catolică, există azi 
două culturi deosebite: cultul latin şi cultul grec. Ce însemnează aceasta? Pe 
deasupra, nimic, în fond, un lucru primejdios, nu pentru acei care trebuie să 
fie captaţi, ci tocmai pentru aceia care exercită acţiunea de captare. Ce 
însemnează cult, veţi înţelege numaidecât atunci când vă veţi da seama de 
legătura dintre actul religios şi expresiunea acestui act; adică, structura 
intimă a actului religios este determinantă pentru forma de exprimare. De 
pildă, acel care se roagă în genunchi, cu siguranţă că are o altă imagine sau 
trăieşte altfel, într-o altă tonalitate, actul religios, decât acela care se roagă 
în picioare. Acei care se roagă cu ochii închiși, concentrați, văd altfel, sub 
raport religios, universul decât acela care ar rămâne extatic, cu ochii 
deschişi, cu braţele date în lături. Să nu credeţi că pentru fiecare religie 
există un cult special. Mi-aduc aminte, eram acum câţiva ani la Mannheim. 
O cunoștință a mea care făcea sculptură, o femeie, care mai mult gândea 
decât sculpta, a făcut în lemn o foarte frumoasă figură a lui Moise. Era un 
Moise dat pe spate, tocmai în atitudinea aceasta de extaz, cu capul plecat pe 
spate, cu mâinile întinse. Foarte ciudat, din câţi au văzut figura aceasta, nici 
unul nu a putut să spună că acesta era Moise. Se vedea că este o figură 
religioasă, dar nimeni nu a putut să spună că este Moise. Pentru ce? Pentru 
că etosul, structura religioasă nu este aceasta. Elementul fundamental în 
mozaism este tocmai voința, expresiunea voinţei, şi de aceea înfățișarea pe 
care a dat-o Michelangelo lui Moise este aceea a unui om bine făcut, cu 
privirea puternică, care stăpânește. Pe când Moise celălalt, cel care primeşte 
harul dumnezeiesc, cum se zice în limbagiul bisericesc, nu impresionează 
pe nimeni. 

Vasăzică, există o strânsă legătură religioasă între cult şi structura 
religioasă, între felul de a se ruga și structura religioasă. Vasăzică, dacă o 
religie admite ca credincioşii să se închine în alte forme cultice, riscă atunci 


ca întregul substrat sufletesc să se transforme. Este numai un fel de 
superioritate faptul care se spune că uniţii ar fi un fel de capcană pentru 
ortodoxie; din contră, ei sunt un fel de capcană a ortodoxiei pentru 
catolicism. Pentru că ortodoxul, întrucât este ortodox și întrucât intră în 
biserică, în biserica aceasta unită, dar se roagă după cultul ortodox, tot 
ortodox rămâne; pe când catolicul, când va învăţa, dacă va putea să înveţe, 
să se roage după cultul ortodox, încetează să mai fie catolic. Aceasta este 
importanţa pe care o are cultul față de religie și religia față de cult. 


5. Actul religios — act social sau act personal? 

Cu aceste consideraţiuni este adevărat că ieşim din individual şi cu 
trecerea la exprimarea vieţii religioase noi atingem acum, iarăşi, o mare 
problemă, de asemenea de mare importanţă pentru înţelegerea religiei şi a 
religiozităţii: ce este un fapt individual şi ce este un fapt social? 

Biserica latină de Apus are un dicton: unus christianus, nullus 
christianus. Un creştin, nu însemnează nici un creştin. Adică: pentru ca să 
fii creştin, trebuie să trăieşti într-o comunitate religioasă. 

De unde afirmarea acesta? Este adevărat că se zice: unde vor fi doi sau 
trei în numele meu, acolo voi fi și eu între dânșii. Acestea sunt fundările 
istoric-dogmatice ale problemei, care nu ne interesează. Pe noi ne 
interesează substratul filosofic. Şi atunci, de unde acest dicton? V-am mai 
vorbit eu despre problema iubirii în creștinism. Tot aci este şi originea 
acestei afirmaţiuni. Actul religios, din cele ce am spus până acum, se vede 
foarte bine că presupune doi termeni: unul, conştiinţa omenească, celălalt, 
absolutul; că această conştiinţă omenească trebuie să fie întreaga conștiință 
omenească, adică să fie conştiinţa solidarităţii omenești. Aceasta nu rezultă 
deocamdată din analiza pe care am făcut-o. Totuşi, creştinismul catolic zice: 
nu. Trebuie să adăugăm încă ceva, și anume: actul religios nu are doi poli în 
forma aceasta, ci un pol este absolutul, iar celălalt este solidaritatea 
conștiințelor umane. Cu alte cuvinte, în celălalt pol stă întreaga omenire 
considerată ca un fel de corporaţiune, de comunitate. 


6. Actul de iubire în cadrul dogmatic-istoric 

Necesitatea acestei comunități nu o văd, ea nu se deduce din actul 
religios. Căci, cum am putea în adevăr să ajungem la conștiința comunității? 
Eu, personal, declar că nu am această conștiință a solidarităţii cu toată 
omenirea. lată care este raționamentul celor care susțin acest lucru: actul 
fundamental de legătură între om și Dumnezeu este actul de iubire. Același 


act de iubire este hotărâtor și pentru toată omenirea. Adică, în momentul în 
care actul de iubire are funcțiunea lui maximă, el leagă pe om de ceilalți 
oameni. De unde este dedusă această afirmaţie? Prima afirmaţie este: actul 
de iubire este legătura fundamentală dintre om și Dumnezeu. Dar dacă este 
extins la maximum, acest act de iubire cuprinde şi legătura dintre toţi 
oamenii. 

Ei bine, dacă ei scot problema din cadrul religios-filosofic și o trec în 
cadrul argumentărilor logice, să o urmărim puţin în acest cadru. 

Pentru ca afirmaţiunea să fie valabilă, se cere un lucru, și anume, ca actul 
de iubire de la om la Dumnezeu să fie de aceeași esenţă cu actul de iubire 
de la om la om. Adică, să fie acelaşi act de iubire care, prin potenţarea lui, 
să se extindă la întreaga existenţă, să treacă asupra absolutului ca şi asupra 
realității sensibile. Cine afirmă aceasta? Catolicismul creştin sau 
creștinismul catolic. Pe ce se sprijină? Pe Evanghelie? Care este, după 
Evanghelie, prima îndatorire a ta? Să iubeşti pe Domnul Dumnezeul tău, 
din toată inima şi din tot sufletul tău. Și a doua regulă: iar pe aproapele tău 
ca pe tine însuţi. Va să zică, este tot una? Pe aproapele tău îl iubeşti ca pe 
tine însuţi, dar pe Domnul Dumnezeul tău? Din tot sufletul tău și din toată 
inima ta. Adică, pe Dumnezeu îl iubeşti cu spiritul în actul religios. Pe tine 
cum te iubeşti? Cu spiritul şi cu trupul, ca om. Pe Dumnezeu îl iubeşti ca 
Dumnezeu, pe aproapele tău îl iubești ca om. Vasăzică, actul de iubire nu 
are un singur sens, chiar aci, pe terenul dogmatic-istoric, ci are două 
sensuri, deosebite. Prin urmare, iubirea către aproape nu este fundată în 
iubirea către Dumnezeu; orice ar spune teologia catolică, sunt două acte 
distincte. Comunitatea aceasta de iubire pe care creştinismul catolic vrea să 
ne-o impună ca o consecinţă a iubirii de Dumnezeu nu se ţine în picioare, 
tocmai pentru că textele religiei sunt clare — textele religiei creștine —; 
adică, iubirea către Dumnezeu este una şi iubirea către aproape este alta. 
Este, de o parte, iubirea către absolut, de altă parte iubirea către om, care 
sunt două lucruri distincte unul de celălalt. Vasăzică, argumentul propriu-zis 
pentru extinderea conceptului de iubire la aproapele meu nu există. 
Vasăzică, situaţia de fapt în domeniul istoric ne impune o solidaritate a 
tuturor oamenilor, iar pe de altă parte analiza actului religios, a faptului 
religios, așa cum am făcut-o noi aci, nu ne duce deloc la concluziunea că 
într-un pol trebuie să fie absolutul, iar în celălalt pol toată omenirea. 


7. Scăderea religiozităţii în lumea contemporană 


Prin urmare, noi rămânem la ceea ce am spus până acum, că actul 
religios nu este un act social, ci actul religios este un act personal, 
individual, că trăirea divinității şi trăirea absolutului se pot face foarte bine 
cu ignorarea tuturor celor din jurul nostru; și atunci, consecinţa imediată 
este absurditatea tuturor acelora care consideră religia ca un fel de armă 
pentru liniştirea lucrurilor. 

Schopenhauerienii care zic: „Religia — metafizica pentru proşti!“, 
provocaţi de Platon, care zice: „Vai de mine! Dacă se iese din religie, 
trebuie să se mărească numărul jandarmilor!“ Cu alte cuvinte, nu este nici o 
legătură: moralitatea pe care o impune religia, aşa cum am arătat-o eu, nu 
impune o acţiune în sensul bunei convieţuiri cu ceilalți. Ceilalţi nici nu mă 
interesează; propriu-zis, nici nu există. Adică, religiozitatea care se sprijină 
pe legătura directă dintre individ şi absolut este — horrible auditul8l — 
anarhică! 

Lucrurile trebuie spuse chiar în forma aceasta foarte puţin recomandabilă 
pe vremea tulburărilor europene. Lucrurile trebuiesc spuse din interes 
pentru viața noastră religioasă, a fiecăruia, pentru că dacă există o scădere a 
religiozităţii, adică dacă există nenorocirea aceasta pentru omenire, că nu 
mai poate să trăiască liniştită şi în toată plenitudinea legătura cu absolutul, 
este tocmai pentru că religiozitatea a fost fals înţeleasă şi a fost pusă în 
funcţiune de raporturi sociale. 

Pe o catedră de filosofie, chiar pe un scaun, numai, de filosofie, trebuie 
să avem cel puţin atâta sinceritate și atâta curaj să spunem lucrurilor pe 
nume. În ceea ce mă privește, le spun, cu atât mai mult cu cât eu am de 
apărat ceva care nu este propriu-zis nici linişte de un ceas a unui oraș, ci 
este, aşa cum înţeleg eu, însăși posibilitatea de salvare a omenirii. 


[8a]t Groaznic de auzit (lat). 


IX. Social şi cognitiv în constituirea conştiinţei religioase 


[27 martie 1925] 

1. Creştinismul și disoluţiunea lumii antice 

2. Religia ca potenţare a vieţii spirituale 

3. Religia şi viaţa socială în iudaism și în creștinism 

4. Ascetismul ca ideal de viaţă religioasă. Practica apuseană şi cea 
răsăriteană 

5. Convingerea religioasă 

6. Cunoaşterea ştiinţifică, cea filosofică şi cea religioasă 

7. Ideea de Dumnezeu în filosofie și în religie 

8. Caracterul emoţional al cunoașterii religioase 

9. Emoţiune și personalitate 


Concluziunile la care am ajuns în prelegerea trecută, oricât de 
surprinzătoare ar fi părut ele față de concepţiunea actuală a religiei și faţă de 
rolul care se asignează acestei activităţi spirituale în societatea de astăzi, nu 
sunt aşa de revoluţionare cum ar părea la prima înfățișare. Noi am încercat 
să fundăm concluziile acestea în două ordine deosebite. Vă aduceţi aminte 
din prelegerile anterioare că prima fundare a constat în analiza actului 
religios, ajungând la concluzia că sunt necesari doi termeni în orice act 
religios, din care unul, obiectul asupra căruia ţinteşte actul religios, şi 
celălalt, subiectul, adică elementul de la care pleacă actul religios, sau 
punctul de plecare al actului religios. 

În al doilea rând, noi am fundat afirmaţia noastră trecută pe a doua 
analiză, de ordin nu atât sistematic, cât mai mult dogmatic-istoric, arătând 
anume că nu se poate presupune ca momentul subiectiv să fie o 
colectivitate. 

Afirmând caracterul individual al elementului subiectiv, reducem prin 
urmare presupoziţia, care poate să conducă la o concepţie socială a actului 
religios, şi reducem, prin urmare, și concepţia aceasta a actului religios. 


1. Creștinismul și disoluţiunea lumii antice 

Cum vă spuneam, concluzia ar fi putut să pară cam radicală, dar nu putea 
decât să corespundă unei anumite situaţiuni istorice. Dacă vă amintiţi 
începutul istoriei creştinismului — şi mă raportez la creștinism pentru că 
este una dintre religiile care sunt obiective, adică al căror proces de 


desfăşurare și obiectivare este mai complet —, atunci vă puteţi aminti că în 
adevăr în desfășurarea creştinismului au zăcut cele mai multe dintre 
motivele de disoluţie ale societăţii din acea vreme. Evident că, știind 
punctul meu de vedere, d-voastră nu o să spuneţi că acest creştinism este 
cauza disoluţiunii lumii antice, dar o să vă închipuiţi că creștinismul și 
disoluţiunea lumii antice sunt două fenomene concomitente; adică, fără să 
stea într-un raport de cauzalitate, nu e mai puţin adevărat că nici 
creştinismul și nici disoluţiunea lumii antice nu ţintesc înspre acelaşi proces 
care s-a întâmplat sub ochii istoriei, și anume, procesul de dezagregare 
socială provocat de lipsa de interes social în orientarea omenirii. 

Va să zică, vedeţi că, în adevăr, religia conţine acest element social. O să 
ziceţi că în alte împrejurări religia n-a fost un element social, ci dimpotrivă, 
ea joacă un rol tocmai de unificare socială. Eu o să vă răspund că d-voastră 
confundați elementele cultice dintr-o religie oarecare cu însuși actul 
religios, adică trăirea divinității și atunci, dacă nu mai aveţi nimic de 
obiectat, ne-am înţeles. 


2. Religia ca potenţare a vieţii spirituale 

Sunt însă alte elemente de esenţa religiei care militează pentru același 
punct de vedere pe care vi l-am spus rândul trecut. În adevăr, religia 
însemnează, înainte de orice orientare spirituală, potenţare a vieţii spirituale 
pentru ea însăși, în sensul acesta, religia mai însemnează întoarcerea de la 
lumea reală și de la realitatea sensibilă și transportarea centrului de 
gravitație al interesului vieţii noastre dincolo de limitele acestei realități. 
Aceasta este explicabil, între altele, mitul acesta al vieţii viitoare, problema 
vieţii nu este propriu-zis o problemă de metafizică, ci pur și simplu una 
religioasă. Este adevărat că originile acestei probleme sunt mai mult de 
natură morală. Pentru prima oară există pe lume oameni de bine și oameni 
răi, există un Dumnezeu care stă deasupra celor buni şi răi şi care-i judecă; 
și totuși, oamenii buni trăiesc rău și oamenii răi trăiesc bine. În faţa faptului 
acesta inexplicabil, mintea omenească a zis: există totuși o posibilitate de 
răsplătire, care este viaţa viitoare. Dar dacă d-voastră aţi cunoscut cât de cât 
spiritul religiei iudaice, v-aţi dat seama că problema nemurirei sufletului 
este absolut străină acestui spirit și că problema aceasta, a vieţii viitoare, nu 
poate să aibă, în Vechiul Testament și în iudaism, înţelesul pe care i-l dăm 
noi astăzi, creştinii, înțelesul aproape material pe care-l dăm noi astăzi când 
zicem că există vămi ale văzduhului pe care trebuie să le trecem, banii pe 
care îi punem în mâna mortului ca să plătească vămile, sunt atâtea prăpăstii 


şi poduri care trebuiesc trecute. Vasăzică, nu exista pentru lumea iudaică 
problema aceasta, aproape materială, a unei existenţe viitoare şi atunci 
evident că problema „lov“ este mai mult o problemă alegorică decât una 
pusă în termeni direcţi, în termeni reali. Morala a fost la început punctul de 
vedere care a prezidat la rezolvarea acestei probleme, dar el a încetat să fie 
moral de la o vreme. Și pentru prima oară, dacă mi-aduc bine aminte, 
Scoruş înțelege să dea o interpretare în adevăr religioasă problemei acesteia, 
şi anume, din afirmaţia foarte simplă că este pe pământ rai şi iad. Afirmația 
lui Scoruș are o altă semnificare, şi anume: există o viață după necesitățile 
trupului și există o viață după necesitățile spiritului; există o problemă a 
mântuirii, dar problema aceasta a mântuirii nu se poate rezolva decât în 
cadrul unei vieți după necesităţile spiritului. Deci, mântuirea se poate atinge 
aci pe pământ, numai că această mântuire este propriu-zis trăirea după 
necesităţile spiritului. Evident, deosebirea aceasta: spirit și corp, viață 
spirituală și viață după necesităţile trupului, viață păcătoasă după 
necesităţile trupului, viață virtuoasă după necesitățile spiritului, ideea 
aceasta este o idee la origine greacă, căci grecii au considerat cei dintâi 
materia ca element de corupțiune. Această idee greacă trăieşte însă viu în 
spiritul european şi se cristalizează în Scoruș, care zice: aci este raiul şi 
iadul — în înţelesul că există o posibilitate de mântuire care nu se poate 
realiza decât pe calea necesităţii spirituale. Deci, a trăi după spirit înseamnă 
a te mântui, înseamnă a te sustrage de la rău. Căci mântuire ce însemnează 
decât tocmai ce urmăreşte și religia; și, cu alte instrumente, cu alte metode, 
pe alte căi, și filosofia — adică un fel de echilibrare spirituală a ta însuți. 


3. Religia şi viaţa socială în iudaism şi în creştinism 

Dacă în adevăr religia însemnează o potenţare a vieţii spirituale, o 
mântuire deci în accesoriu a acestei vieţi spirituale, atunci este evident că 
latura socială a acestei probleme cade pe planul al doilea. Atunci evident că 
aşa-numitul Ierusalim Terestru, care există în toată teologia Veacului de 
MijlociS2l, nu poate să fie numita Civitas Dei a lui Augustin, care nu era 
decât un fel de aşezare strict morală, a sancţiunii religioase. Civitas Dei, 
problema pe care o pune şi o rezolvă Augustin, nu este aceasta. Căci aceasta 
este propriu-zis Cetatea lui Dumnezeu, a lui Augustin la sfârşitul căderii 
lumei antice — atât şi nimic mai mult. 

Vasăzică, problema de morală, nu de religie, cum au spus unii învăţaţi, 
chiar la noi în ţară, aceasta este problema care se pune aci. Prin urmare, 


Civitas Dei nu rezolvă problema de religie. Formula aceasta, pe care a 
îmbrăcat-o mai târziu catolicismul și pe care a căutat să o generalizeze până 
la a reduce întreaga viaţă religioasă la organizarea bisericească, organismul 
omenesc pe bază religioasă, formula aceasta nu poate să convină adevăratei 
religiozităţi, care rămâne în adevăr mântuirea în cadrul preocupărilor 
spirituale. Aceasta înseamnă întoarcere de la realitate, întoarcere de la 
lumea reală, die grosse Umkehrung, cum a zis un german, pe care o 
reprezintă creştinismul în esenţă: trăirea după spirit. 

Veţi obiecta, desigur, că nu toate religiile au ca principală preocupare 
această trăire după necesităţile spiritului. Nu voi nega lucrul acesta care, 
aproximativ, este adevărat, între cărțile de bază ale religiei creștine, știți că 
intră și Noul Testament și Vechiul Testament. Numai că, interpretarea pe 
care o dăm noi Vechiului Testament este o interpretare a noastră, creștină, a 
mentalităţii de aproape 1700 de ani. 

În Biblie, în Vechiul Testament, în cartea Genezei, Dumnezeu este numit 
Elohim. Propriu-zis, Elohim nici nu este Dumnezeu, sau este, dacă voitți, 
mai degrabă un Dumnezeu special. D-voastră știți că iudaismul sau 
mozaismul este monoteist prin excelenţă. Totuși Elohim nu este Dumnezeul 
pe care-l credem noi, pentru simplul motiv că filologiceşte, gramatical, nu 
este singular. Singularul este Eloah, iar Elohim este o formă specială ce nu 
se găseşte în limba noastră, și anume un număr special care nu este nici 
unul, nici singular, nici plural, ci este numărul parital, perechea. Eloah este 
singularul. Prin urmare, Elohim însemnează propriu-zis, în ebraică, putere, 
nu spirit. Noi zicem spirit sau Dumnezeu, și cel ce se închină lui se închină 
cu trupul şi cu adevărul, pe când în Biblie, Eloah însemnează cea din urmă 
putere, iar Elohim, această colectivitate compusă din două individualităţi, 
înseamnă puterea puterilor. Acest număr parital nu însemnează decât un fel 
de întărire, de superlativizare a singularului; vasăzică, un fel de putere a 
puterilor — aceasta însemnează Dumnezeu acolo. 

Pe urmă, mai departe, se vorbeşte iarăși de un fel tot la Geneză: „Şi 
spiritul lui Dumnezeu plutea deasupra apelor“. Textul ebraic zice: Va ruah 
Elohim. Aceasta însă nu însemnează tot spirit, însemnează tot putere. 

Prin urmare, principiul fundamental în iudaism nu este spiritul, ci este 
puterea creatoare, care este cu totul altceva decât spirit. Este adevărat că 
procesul de creațiune constă în simpla vorbire: a zis Dumnezeu să se facă 
lumea, și lumea se făcu. Prin urmare, numai simpla zicere este suficientă ca 
să creeze momentul, ca să fundeze momentul creaţiunii. 


În teologia greacă a începuturilor creştinismului — şi o să vorbim despre 
acest lucru mai târziu, când vom vorbi despre Dumnezeu — momentul 
creațiunii era înfățișat altfel, şi anume prin gândire. Nu există, pentru greci, 
nici o deosebire între a gândi și a crea. Dumnezeu creează în momentul în 
care și gândeşte. lată o doctrină strict spiritualistă. Pentru iudaism, însă, 
despre procesul de gândire nu se spune nimic. Dumnezeu zice să se facă; 
prin urmare, actul de voinţă este propriu-zis ceea ce se accentuează între 
toate caracterele divinității în iudaism. Momentul volițional este acela care 
se accentuează. Prin urmare, forța dintr-o dată și, în al doilea rând, 
expunerea, exprimarea unui act de voință: Să se facă cutare lucru! Ceea ce 
este, în cadrul divinității, suficient pentru ca în adevăr să provoace 
creațiunea. 

Ei bine, Dumnezeu acesta, care a vrut, dă cu totul alt aspect realităţii 
decât aspectul pe care-l dă realității Dumnezeul spiritual al creştinismului 
de mai târziu, trecut prin toată metafizica greacă. 

Dar, pe de altă parte, momentul acesta volițional este hotărâtor pentru 
întreaga coloratură a desfăşurării vieţii. Despre chestiunea dacă este 
cauzalitate sau nu este cauzalitate, concomitentă sau paralelism — 
Dumnezeu sau determinările acestea ale divinității sunt determinări 
secundare, sunt așa-numite determinări secundare —, o să vorbim despre 
ele mai târziu, când vom vedea că aceste determinări secundare sunt 
întotdeauna în funcție de etosul, de structura spirituală a unui popor, prin 
urmare fac parte din determinările secundare ale divinității. Și, evident, 
iudaismul şi-a înfățișat un Dumnezeu, după structura spirituală a 
iudaismului însuși. Și acest Dumnezeu, care în primul moment este forță şi 
în al doilea voință, acest Dumnezeu era fatal să dea o religie mai mult 
îndreptată spre viaţa socială. 

Dar totdeauna asemenea acte de religie sau asemenea acte religioase 
riscă să se transforme pur și simplu într-o disciplină legiferatoare şi de 
aceea propriu-zis religia ebraică se suprapune cu legea ebraică; iar când 
viaţa religioasă a iudaismului a depășit cadrul acesta, aş zice aproximativ 
moral și juridic, atunci s-a ivit, alături de religia oficială, o altă religie 
iudaică, adică aceea care este Cabala. 


4. Ascetismul ca ideal de viaţă religioasă. Practica apuseană şi cea 
răsăriteană 

Vasăzică, vedeţi verificată prin negaţiune afirmaţia mea de adineauri: nu 
există viață religioasă decât în cadrul vieţii spirituale; și, în momentul în 


care o religie n-are structura aceasta spirituală, ea decade şi se transformă 
într-un codice de legi; și, dacă viaţa religioasă este într-adevăr puternică în 
acel popor, poporul își creează, alături de religia oficială, o altă religie, care 
este adevărata religie și care trăieşte iarăși în forme spirituale specifice. 
Vasăzică, suprapunerea vieţii religioase cu viața spirituală presupune o 
întoarcere de la necesitatea vieţii practice din mijlocul realităţii sensibile și 
o raportare a individului asupra unui punct dincolo de marginile acestei 
realități sensibile, în sensul acesta se evidenţiază că preocupările sociale, 
preocupările convieţuirii trec pe un al doilea plan. Așa se explică faptul că 
în toate religiile, dar absolut în toate, idealul de viaţă religioasă a fost 
întotdeauna ascetismul; nu călugăria, întrucât călugăria în domeniul 
bisericei catolice nu este propriu-zis un ascetism, o potențare a vieţii 
spirituale, o singularizare pentru facerea mai frecventă a contactului cu 
divinitatea; ci congregațiunea, confraternitatea din sânul unei mănăstiri 
reprezintă, în cadrul religiunii catolice, urmăreşte aducerea aminte a lui 
Civitas Dei a lui Augustin, model de viaţa socială pentru toți cei dimprejur. 
De aceea mănăstirile din Apus, de cele mai multe ori sunt în mijlocul 
orașelor, în mijlocul așezărilor omeneşti. Tocmai pentru ca viaţa aceasta să 
servească de exemplu celorlalți creştini. În Răsărit însă lucrul se întâmplă 
altfel: mănăstirile sunt în adevăr locașuri de reculegere, oamenii se retrag în 
afară de oraş şi duc o viaţă cu un ritual, un program după care viaţa se 
scurge, dar programul acesta nu este făcut în vederea înlesnirii vieţii în 
mănăstiri, ci programul acesta reprezintă pentru noi, răsăritenii, o disciplină 
spirituală care înlesneşte legătura cu Dumnezeu. În Ţara Românească 
continuarea logică a vieții monahale este sihăstria, trăirea unuia singur în 
faţă numai cu preocupările lui religioase și, mai departe, în faţă numai cu 
divinitatea. 

Vasăzică, vedeţi în ce se fundează, în afară de fundarea sistematică, 
fundarea dogmatic-istorică, vedeţi încă în ce se fundează caracterul asociat 
al religiei, al actului religios în genere. 


5. Convingerea religioasă 

Cu consideraţiile acestea, suntem oarecum la sfârșitul problemei celei 
de-a doua pe care am pus-o, și anume: consideraţiuni generale asupra 
expresiunii actului religios, doar că impresiunea mea este că a intervenit 
ordinea normală a problemelor, pentru că expresiunea aceasta a actului 
religios nu este posibilă decât în momentul când între actul religios și 
expresiunea însăși se interpune convingerea religioasă, adică actul religios 


dă, ca un fel de precipitat, o convingere, care convingere trece de se 
exprimă pe urmă în formele pe care vi le-am expus, adică în morala 
religioasă, în cult, despre care am vorbit rândul trecut. 

Problema convingerii religioase este poate cea mai dificilă dintre toate 
problemele din filosofia religiei, nu numai din punctul de vedere al 
cercetărilor asupra, dar şi prin faptul că cercetările asupra acestui fenomen 
sunt foarte reduse. Este adevărat, eu personal nu prea cunosc în legătură cu 
problema convingerii religioase decât foarte puţină literatură: Ritschl, 2! 
Hegel, Schleiermacher. Problema însă e dificilă şi din alte motive, pentru 
că, nu este vorba numai de a stabili ce însemnează convingere religioasă, în 
ce constă convingerea religioasă, ci şi de a analiza această problemă în 
funcţie de alta, cu mult mai complicată, şi care azi scapă complet 
cercetărilor filosofice, şi anume, de a lămuri problema în funcţie de 
problema cunoașterii religioase. 


6. Cunoaşterea ştiinţifică, cea filosofică şi cea religioasă 

Este o veche părere a mea, pe care n-am ajuns încă să o fundez teoretic 
în amănunte; nu că, anume, cea mai de seamă problemă a filosofiei este în 
adevăr problema cunoaşterii — cum spune toată lumea —, dar că, în cadrul 
problemei cunoașterii, iarăși cea mai de seamă problemă este stabilirea 
gradelor de cunoaștere. Nu este un singur fel de cunoaștere, ci sunt mai 
multe, după cum mai multe sunt şi necesităţile din care noi cunoaștem. 
Există anume grade, trepte de cunoaştere, care ne duc de la cunoaşterea 
imediată a sensibilului până la cunoașterea absolută. Ei bine, problema 
aceasta este necunoscută în filosofie. M-aţi auzit adeseori făcând deosebiri 
superficiale între ştiinţă şi filosofie, între felul ştiinţific de cunoaştere și 
felul filosofic de cunoaștere. Dar elementul care, pentru mine, se 
evidenţiază în chip absolut, indeniabil pentru mine față de deosebirea 
ştiinţifică şi cea filosofică, este încă mai accentuat atunci când avem în 
vedere cunoașterea propriu-zis religioasă. 

Ei bine, problema aceasta nu o s-o desfăşor în toată plenitudinea în faţa 
d-voastră, între altele pentru motivul că — pentru a fi sincer — eu însumi 
nu stăpânesc această problemă. Dar oarecari indicaţiuni o să vă dau, pentru 
ca să vedeţi în ce direcţie se poate mișca, sau care ar fi calea de urmat 
pentru rezolvarea acestei probleme care este, în adevăr, problema crucială 
în preocuparea noastră filosofică, atunci când în adevăr filosofic, pentru noi, 
înseamnă împăcare cu sine însuși. 


S-a spus uneori că ştiinţa și filozofia ar fi un fel de cunoaștere analitică, 
un fel de cunoaștere în bucăţi a realităţii şi că religia este tocmai activitatea 
unificatoare pe care spiritul omenesc o exercită asupra întregii existenţe. 
Aceasta a spus-o Schleiermacher. Nu pot să primesc definițiunea aceasta. 
Este adevărat că ştiinţa propriu-zisă are o activitate de cunoaștere în felii; 
este așa de adevărat lucrul acesta, încât mi se pare absurd să se vorbească de 
ştiinţă. Nu există o știință, există mai multe științe. Iar în cadrul științelor, 
nu există o singură matematică, ci mai multe matematici. Se poate vorbi de 
ştiinţă propriu-zisă, adică de știință ca un colectiv, nu ca material propriu- 
zis de cunoaștere, ci ca metodă generală și ca rezultate obținute, ca limite pe 
care acest instrument de cunoaștere le impune spiritului nostru, în sensul 
acesta de existenţă a științei, adică de existență a unei anumite metode de 
cunoaştere, care corespunde unor anumite necesități ale noastre şi care 
împinge această cunoaştere până la anumite limite, suficiente pentru 
necesitatea din care purcede această cunoaștere, în înțelesul acesta, este o 
ştiinţă, altfel însă, nu. Altfel, există ştiinţe, adică aspecte izolate ale 
realităţii. Pentru că, după cum am mai avut ocaziunea să v-o spun, științele 
propriu-zise nu se definesc prin obiectul lor, ci prin metodă, şi nu atât nici 
prin aceasta, cât prin orientare, prin unghiul sub care noi privim obiectele, 
adică realitatea sensibilă din jurul nostru. În sensul acesta, aşadar, ştiinţele 
ne dau în adevăr o cunoştinţă dezintegrată a realităţii, ne dau aspecte 
succesive ale acestei realități, după unghiul de vedere în care ne așezăm. Și 
până aci, definițiunea lui Schleiermacher se poate primi. Dar vine filosofia. 
Filosofia aceasta nu mai este propriu-zis același lucru, ea nu mai constă din 
anumite compartimente, din anumite sertare ale spiritului nostru; filosofia 
aceasta nu mai este acea cercetare din anumite unghiuri de vedere; dar, 
evident, sunt și aceste unghiuri, ce ne dau diferite discipline filosofice, ce ne 
dau nouă morala, metafizica, teoria cunoștinței, care ne dau o psihologie ce 
iese din cadrul filosofiei propriu-zise. 

Dar toate aceste unghiuri, toate aceste puncte de vedere, nu-şi au scopul 
în ele însele; ci ele nu sunt, la rândul lor, decât tocmai instrumente pentru 
vederea de ansamblu la care trebuie să ajungem prin filosofie, instrument 
care stă într-o anumită legătură, misterioasă uneori, pentru că adaptarea 
unui punct de vedere într-unul din aceste compartimente ale filosofiei aduce 
după sine o întreagă corelațiune de puncte de vedere în celelalte 
compartimente. Dar însăşi această legătură misterioasă este o indicaţiune că 
ultimul ţel sau, mai bine zis, ultimul resort al activităţii filosofice este 


tocmai această activitate unificatoare a spiritului nostru, necesitatea 
spiritului nostru de a-și crea o vedere de ansamblu asupra întregii realități. 


7. Ideea de Dumnezeu în filosofie și în religie 

Vasăzică, considerată filosofia aşa cum o înfățișez acum — care este, 
după cum aţi auzit de atâtea ori, un punct de vedere foarte acceptabil în 
genere —, considerată astfel filosofia, deosebirea care se face între 
conştiinţa ştiinţifică și conștiința religioasă, pe tema secționării şi a 
integrării universului, nu mai subzistă, căci în cazul acesta filosofia ar intra 
în cadrul religiei, ceea ce nu ar fi exact. Și atunci, s-a încercat o altă 
definițiune și s-a spus: da, însă, în plus, religia se ocupă cu problema 
dumnezeirei. Nici această determinare nu este suficientă, pentru motivul că 
problema divinității apare, sub o formă sau alta, și în filosofie. Nu există 
sistem filosofic complet încheiat care să nu ajungă, mai curând sau mai 
târziu, la un punct limită, care este Dumnezeu — fie că acest Dumnezeu 
este materie, fie că este universul, ca la panteiști, fie că este o Idee supremă 
de bine, ca la platonicieni eţetera; dar toate ajung la un punct limită, izvor al 
întregii vieţi şi al întregii realităţi, și, în același timp, fundare a întregii 
realități. 

Deosebiri evident că trebuie să existe între filosofie și religie, dar 
deosebirile acestea nu vin de la obiect, ci probabil că vin din altă parte: 
întâi, de la rolul pe care obiectul îl joacă în preocuparea filosofică sau în cea 
religioasă; şi, în al doilea rând, de la felul cum se ajunge la acest obiect, pe 
o cale sau pe cealaltă. Căci d-voastră aţi văzut că, pe calea religioasă, 
ajungerea la Dumnezeu se face prin identificare (despre lucrurile acestea, 
am mai vorbit în treacăt), iar dovedirea existenţei lui Dumnezeu se face pe 
calea trăirei; pe câtă vreme în filosofie, punctul acesta limită, Dumnezeu, 
este rezultatul unui întreg șir de cercetări ale raţiunii noastre — și în 
metafizică în special. 


8. Caracterul emoţional al cunoaşterii religioase 

Vasăzică, există o deosebire între filosofie și religie, dar deosebirea 
aceasta provine din instrumentul sau din căile pe care ajungem la obiect 
într-o parte sau în cealaltă. Evident că drumurile acestea nu sunt așa de 
lungi, unul ca și celălalt, adică nu duc ambele tot aşa de departe; căci dacă 
același ar fi rezultatul cercetării filosofice și rezultatul cercetării religioase, 
natura aceasta, care este atât de armonică, nu ar fi creat dublete. Și, în fapt, 
nici nu se ajunge la același rezultat, pentru că ultimul punct la care ajunge 


filosofia este în adevăr un punct limită, în înţelesul matematic al cuvântului, 
adică un punct către care conștiința noastră tinde totdeauna, dar pe care nu-l 
atinge niciodată. Nu există cunoaştere a lui Dumnezeu pe cale metafizică; 
există însă altceva: postularea ca necesitate a lui Dumnezeu pe cale 
metafizică. Pe câtă vreme în ordinea religioasă există o cunoaştere a 
divinității, şi anume o cunoaștere imediată, cu alt instrument decât acela al 
raţiunii, o cunoaștere imediată, adică o trăire a acestei realităţi ultime. 

Vasăzică, vedeţi cam care este calea pe care trebuie să urmărim problema 
aceasta a deosebitelor cunoașteri (ştiinţifică, filosofică şi religioasă): nu o 
definiție a acestor cunoașteri în funcţiune de obiect — obiectul este același 
—, ci o determinare a acestor feluri de cunoaştere pe calea metodelor de 
lucru. 

Conştiinţa religioasă, după cum știți, este în legătură cu așa-numita 
credință. Despre credinţă propriu-zis n-am să vorbesc prea mult. Cine vrea 
să se intereseze de problema aceasta, poate să găsească, de la Hegel 
încoace, literatură suficientă, cu toate că Hegel consideră problema 
credinţei în legătură cu problema cultului. Analiza pe care el o face este 
destul de satisfăcătoare. Subliniez însă legătura aceasta, dintre credinţă și 
cunoaşterea religioasă, tocmai pentru ca să arăt caracterul emoţional, aș 
zice, al cunoașterii acesteia religioase. 


9. Emoțiune și personalitate 

E.moţiunea este, fără îndoială, genetică şi, logiceşte, primordială nouă, 
cunoștinței umane, pentru simplul motiv că ea este piatra de încercare, 
etalonul, măsura pentru individualitatea noastră, a eului nostru. Numai în 
momentul în care intervine emoţiunea, intervine o sesizare a eului omenesc. 
Vasăzică, personalitatea noastră este întotdeauna în funcţie de emoţiune, în 
înțelesul că emoţiunea, după cum spuneam încă acum patru ani, când 
întâmplător făceam un curs de psihologie, este rezultatul unei raportări a 
mediului ambiant la realitatea noastră personală sau la realitatea 
personalităţii noastre psiho-fizice; adică, mai pe scurt, eu am impresiunea 
din lumea din afară. Această impresiune îmi este plăcută sau neplăcută. Ei 
bine, plăcerea sau neplăcerea este primul moment în determinarea 
personalității mele. Personalitatea mea propriu-zis nu se defineşte dinăuntru 
în afară, ci din afară înăuntru. Personalitatea mea este un întreg sistem de 
negaţiuni: nu pot să sufăr cutare, n-am plăcerea cutare eţetera. Excluziunile 
acestea pe care le fac de la mine încolo mă definesc pe mine negativ, din 
afară înăuntru, şi numai după ce am înlăturat tot ceea ce nu-mi place, atunci 


încep să mă încheg eu propriu-zis ca personalitate, ca personalitate psiho- 
fizică, pentru că sunt acum în domeniul propriu-zis al psihologiei. 

Vasăzică, în sensul acesta, în adevăr, emoţiunea este un element 
primordial în închegarea, în constituirea personalității umane, şi faptul 
acesta este cu atât mai caracteristic pentru religie, care pentru noi este una 
dintre activităţile, iarăși, fundamentale ale spiritului uman. Prin urmare am 
stabilit că primul element în cunoașterea religioasă este de natură 
emoțională. 


[9a]t Evul Mediu 

[9b]t Albrecht Ritschl (1822-1889). Filosof şi teolog german. Studii de 
teologie, doctorat în filosofie (Expositio Doctrinae Augustini de Creatione 
Mundi, Peccato, Gratia, 1843). Profesor de teologie sistematică la 
Gottingen. Lucrări: Die christliche Lehre von der Rechtfertigung und 
Versöhnung (3 vol., 1870-1874; ed. IV, 1900-1905), Friedrich 
Schleiermacher, Uber die Religion (1874), Die christliche Vollkommenheit 
(1874; altă ed., 1924), Unterricht in der christlichen Religion (1875; altă 
ed., 1924), Geschichte des Pietismus (3 vol., 1880-1886), Theologie und 
Metaphysik (1881; ed. III, 1902), Gesammelte Aufsätze (1893; altă ed., 
1896). 


X. Structura specifică a conştiinţei religioase 


[28 martie 1925] 

. Cunoaştere și valorificare a personalității umane 

. Cercetare ştiinţifică şi atitudine filosofico-religioasă 

. Echilibrul spiritual. Stăpânire, trăire şi mântuire filosofică 
. Soluţia religioasă a mântuirii 

. Digresiune, Hegel și Feuerbach 

. Egoism și altruism 

. Caracterul individual al actului religios şi altruismul 

. Caracterul asocial al ascetismului 

. Iubirea ca lege normativă şi ca lege naturală 

10. «lubeşte pe aproapele tău...» — adică: vino-ţi în fire! 

Aţi văzut că este imposibil să se stabilească caracterul special pentru 
credinţa religioasă, dacă plecăm de la cercetarea obiectului la care se aplică 
această cunoştinţă; şi anume, pentru simplul motiv că o vedere de ansamblu 
asupra universului are și filosofia, pe de o parte; iar pe de altă parte, pentru 
că problema divinității cade nu numai în domeniul de cercetare al religiunii, 
ci şi în cel al metafizicei, începusem însă să cercetăm alt domeniu, și 
încercasem să scoatem o altă orientare în cadrul căreia s-ar putea stabili 
caracterul specific al conștiinței religioase. Vă amintiţi că vă atrăsesem 
atenţia asupra faptului fundamental că determinarea personalității noastre 
începe propriu-zis cu chemarea la viață a substratului emoţional din 
personalitatea noastră psiho-fizică. 


1. Cunoaștere și valorificare a personalității umane 

Spuneam, anume, că primordial şi de cea mai mare importanţă pentru 
determinarea personalității umane este faptul că orice cunoștință din afară 
se raportează, totdeauna, la eul nostru ca entitate psiho-fizică cu ajutorul 
emoţiunii, sau are ca precipitat, dacă voiţi, emoția. Aduceam aminte că 
materia de cunoaştere în general este dată nouă prin senzațiuni și că 
senzațiunile acestea capătă caracterul de aprobabile și dezaprobabile, devin 
prin urmare aprobabile sau demne de a fi înlăturate după felul în care ele se 
adaptează personalităţii noastre psiho-fizice sau nu se adaptează. Este 
evident că în procesul acesta de asimilare a senzaţiunilor, este însuși 
procesul de cunoaştere. Evident că toate aceste senzaţiuni devin prelucrate 


în conștiința noastră şi că, cu ajutorul operaţiunilor ceva mai radicale ale 
actelor în primul rând, şi anume ale actului de cunoaştere în special, acest 
material este ridicat până la generalizările care sunt în genere considerate ca 
un fel de material al — hai să zicem — raţiunii. 

Dar ceea ce este interesant în tot acest proces de cunoaștere pentru ceea 
ce urmărim noi aci este că elementul emoţional despre care vă vorbeam stă 
ataşat la baza actului de cunoaștere; așa că, propriu-zis nu există cunoştinţă 
fără valorificare; orice cunoştinţă este o judecată de valoare. Mai precis, 
starea emoţională, actul emoţional nu întovărășește, ci conduce propriu-zis 
procesul de cunoaştere. 

Această problemă, ceva mai largă, a cunoaşterii, vă atrag atenţia că a 
apărut pentru prima oară în filosofia religiei. Toată școala de la Baden, cu 
Ritschl, Windelband, Lask, chiar dacă acesta merge către un obiectivism, la 
urmă toată această școală nu face decât să reia problema pusă în filosofia 
religiei întâi, şi anume problema pusă de Ritschl. Albrecht Ritschl este, prin 
urmare, întemeietorul ei, al așa-numitei filosofii a valorii, la modă până 
acum vreo 10 ani. Că este natural ca în domeniul filosofiei religiei să se 
pună mai întâi problema aceasta, este o constatare care stă la-ndemâna d- 
voastră. Întrebarea este: valorificare există în tot procesul de judecată? Dar 
însuși faptul acesta, al valorificării, este suficient pentru ca să determine 
actul de cunoaștere religioasă? Pentru că aceasta a fost prima afirmaţie pe 
care noi am început să o analizăm polemic aci, fără să o enunțăm. Schița pe 
care v-am făcut-o eu, de proces al cunoaşterii, arată că această valorificare 
emoţională este un element general al cunoașterii, deci nu este specific 
cunoașterii religioase. Totuşi, trebuie să facem câteva încercuiri. Anume, în 
considerarea științifică a realităţii, deci în procesul de cunoaştere științific, 
valorificarea aceasta, având ca origine un proces emoţional, există, dar ea 
este pusă în funcţiune de interesul pe care noi îl acordăm realităţii. În 
considerarea științifică a realităţii, accentul fundamental al interesului cade 
pe însăşi această realitate, pe legăturile dintre diferitele fenomene, pe 
înfățișarea obiectivă a acestor realități. Valorificare sigură nu există, dar 
țelul valorificării acesteia este stabilirea de unitate, în cadrul realității 
obiective, în afară de noi. Pe câtă vreme în cunoștința filosofică, care nu 
este cunoștință religioasă, valorificarea aceasta capătă un nou sens; şi 
anume, toată realitatea obiectivă nu există în considerațiunea filosofico- 
religioasă decât în funcţiune de anumite necesităţi interioare. 


2. Cercetare ştiinţifică și atitudine filosofico-religioasă 


Vasăzică, personalitatea umană care, în cazul cercetărilor ştiinţifice, mai 
mult sau mai puţin se pierde în faţa realității, personalitatea acesta umană 
care-și subordonează vasăzică existența ei existenţei obiective a realităţii, 
îşi cere drepturile ei speciale în considerațiunea filosofico-religioasă. 

Și atunci, de unde valorificarea de origine emoţională este, în 
consideraţiunea aceasta ştiinţifică, pendinte de ţelurile ştiinţifice, ea nu mai 
este dependinţe în cazul cel de-al doilea, ci valorificarea emoţională este 
însuși scopul conștiinței acesteia filosofico-religioase, pentru că în cadrul 
acestei preocupări filosofico-religioase personalitatea umană se plasează 
chiar în centrul realității acesteia şi potrivit realităţii acesteia, după 
necesităţile ei. Deci, în acest al doilea caz, personalitatea generală psiho- 
fizică umană absoarbe într-însa întreaga realitate și devine ea unitate de 
măsură pentru realitatea aceasta. Vasăzică, conștiință valorificatoare şi într- 
un caz şi într-altul. Numai că, în cazul cercetării ştiinţifice, o conştiinţă 
valorificatoare dependentă, iar în cazul cel de-al doilea, o conştiinţă 
valorificatoare independentă; adică, valorificarea existenţelor pentru ele 
însele, întrucât valorificările acestea sunt părți integrante din conștiința 
noastră fllosofico-religioasă. 

Cu observaţiunea aceasta se face, precum vedeţi, o separație deocamdată 
între domeniul cercetării ştiinţifice şi domeniul cercetării filosofico- 
religioase. Dar încă nu avem propriu-zis o deosebire sau un caracter 
ştiinţific al cunoștinței religioase ca atare. Acest caracter specific cred că-l 
putem căpăta dacă facem un pas mai departe și dacă analizăm anume care 
este atitudinea, care este punctul de ajungere al procesului de cunoaștere. 

Știţi aproximativ, din considerațiunile pe care le-am făcut, ce însemnează 
atitudine religioasă. Atitudine religioasă însemnează interpretarea existenţei 
după necesităţile noastre — prima problemă —; iar a doua, punerea acestei 
existențe în acord cu noi înșine cu ajutorul unui element extramundan; cu 
alte cuvinte, considerarea religioasă a realităţii însemnează punerea și 
rezolvarea problemei mântuirii. 


3. Echilibrul spiritual. Stăpânire, trăire şi mântuire filosofică 

O explicaţie. Pricina sufletească sau originea actului religios stă în 
neliniștea conştiinţei umane. O conștiință umană într-un perfect echilibru n- 
are nevoie de act religios, poate să trăiască perfect închisă în ea însăși. Ea n- 
are probleme de rezolvat. O problemă de rezolvat nu există decât într-un 
domeniu în care echilibrul spiritual este rupt. Ruperea echilibrului acesta 
spiritual pune imediat necesitatea restabilirii acestui echilibru şi 


considerarea religioasă, trăirea religioasă a existenţei cere tocmai o cale de 
ajungere; și considerarea filosofică a existenţei este tot o cale de ajungere la 
rezolvarea acestei probleme, numai că este o deosebire: a stăpâni 
filosoficeşte existența sau, cu alte cuvinte, a te stăpâni pe tine însuţi, a 
stabili între forțele tale spirituale un echilibru stabil, însă în ultimă analiză, a 
te ridica deasupra întregii existenţe, a avea conștiință de caducitatea întregii 
existențe, față de perenitatea spiritualității tale, a te ridica, prin urmare, 
printr-o disciplină spirituală specială, a ridica viaţa ta spirituală deasupra 
existenței economice, însemnează a stăpâni pur şi simplu existenţa, adică 
însemnează a avea puterea să o afirmi sau să o negi. Aceasta însemnează 
propriu-zis a stăpâni. Stăpânim un lucru când putem să-l afirmăm sau să-l 
negăm. Adică, cum afirmăm sau negăm? Când putem să ni-l apropriem, să-l 
facem folositor pentru noi, sau să trăim fără el. Într-un înţeles mai restrâns, 
a nega un lucru însemnează a-l distruge pur și simplu, în înţelesul acesta 
mai larg, filosofic, când ceea ce se pune faţă în față este conștiința umană și 
însuși cosmosul, fără ideea de divinitate, atunci a nega însemnează a putea 
să trăieşti ignorând toate necesităţile tale care sunt condiționate de cosmos. 
De aceea există o salvare, o mântuire filosofică. O astfel de mântuire 
filosofică o găsiţi realizată în Spinoza. Tot aşa mântuirea filosofică o găsiţi 
realizată în Goethe. Forma de echilibru spiritual realizată de personalitățile 
acestea — imensă, fără pereche în toată istoria culturii omenești, a lui 
Goethe — este tocmai o stăpânire a cosmosului fără ajutorul divinității; și, 
în genere, toate religiile care, pornind de la un punct de vedere panteist, 
alunecă înspre o filosofie pur şi simplu panteistă, toate aceste religii sau 
toate aceste formule sunt formule de rezolvare filosofică a problemei 
mântuirii. Problema lui Faust e foarte simplă: concluzia la care trebuie să 
ajungă Faust, dacă este vorba să ajungă în stăpânirea formulei fericirei, este: 
omul își este suficient lui însuşi, omul poate să trăiască singur, împăcat cu 
el însuși. Iată un fel de rezolvare a problemei mântuirii, felul filosofic. Felul 
acesta de rezolvare a problemei este foarte bun pentru unele temperamente; 
pentru alte temperamente, care iscodesc, care iau filosofia în serios şi care 
cer filosofiei prin urmare să dovedească toate lucrurile pe care le afirmă — 
pentru că aceasta este filosofia, o interpretare a realităţii şi o trăire a 
realității pe bază de dialectică rațională —, vasăzică, oamenii care iau în 
serios filosofia — și caută să o cerceteze în instrumentele ei și în pretenţiile 
şi în fundările ei — ajung la o vreme la concluzia că panteismul acesta 
filosofic nu se ţine în picioare. Despre lucrul acesta poate că vom avea 


prilejul să vorbim mai târziu, căci propriu-zis analiza problemelor acestea 
cade în domeniul metafizicei. 


4. Soluţia religioasă a mântuirii 

Vasăzică, soluția panteistă nu este o soluţie definitivă; și atunci, 
problema aceasta a mântuirii, pe care o înfățișarăm noi în limite mari, își 
mai găseşte o altă soluție, şi anume soluția religioasă, în ce constă 
soluțiunea religioasă? 

Problema, precum am spus, este de a se împăca cosmosul cu omul. 
Aceste două elemente, puse față în faţă, care se destramă și se sfârtecă unul 
pe altul, trebuiesc puse de acord: existența cosmosului nu mă împacă sau 
existența mea nu se împacă cu cosmosul. Conflictul acesta, pe care aţi văzut 
cum îl rezolvă filosofia, se rezolvă în religie, se rezolvă cu ajutorul 
intervenției divinității; deci, soluţia religioasă a problemei salvării este 
împăcarea personalității umane cu existența cu ajutorul lui Dumnezeu. Și 
atunci, în domeniul conștiinței, calea pe care o urmează procesul acesta de 
împăcare stă la-ndemâna d-voastră, o cunoaşteţi adică imediat: este 
procesul religios, cunoașterea — emit, stabilesc sau statomicesc anumite 
judecăţi de valoare. Orice cunoaştere conţine o judecată de valoare, am 
spus-o. Al doilea, aceste judecăţi de valoare sunt întotdeauna de sine 
stătătoare. 

Am spus, în al doilea rând, că consideraţiunea filosofico-religioasă a 
realităţii este o valorificare independentă; și, în fine, în al treilea rând, 
punerea mea în acord cu universul și cu judecăţile acestea de valori de sine 
stătătoare, emise de personalitatea umană, sunt întotdeauna raportate la 
divinitate. Aceste trei elemente sunt suficiente pentru a deosebi conștiința 
ştiinţifică, conştiinţa filosofică şi conştiinţa religioasă. 

Vedeţi, prin urmare, că obiectul nu era determinant pentru deosebirile 
acestea și vedeţi acum că structura conștiinței este determinantă, adică 
scheletul propriu-zis, scheletul procesului de cunoaștere dă câteva elemente 
care sunt hotărâtoare, specifice pentru valorificările conștiinței. 

Cred că definițiunea aceasta caracteristică — căci, vă repet, cunoaştere 
religioasă înseamnă emitere de judecăţi de valoare independente, raportate 
la divinitate —, cred că această caracteristică este suficientă pentru a 
caracteriza conştiinţa religioasă ca atare. 

Ar urma să vedem care este mecanismul acestei cunoașteri. Dacă, de 
pildă, să zicem, cunoştinţa științifică întrebuințează conceptul de 


cauzalitate, în adevăr acest concept de cauzalitate are o funcțiune precisă și 
identică în jurul conştiinţei religioase sau nu? 

Vasăzică, aceasta ar fi problema care se pune acum. Structura aceasta a 
conştiinţei religioase o cunoaştem. Ar trebui să urmărim momentele acestei 
structuri, amănuntele acestei structuri, etapele în care această conștiință 
înaintează. 


5. Digresiune, Hegel şi Feuerbach 

Mai înainte însă de a trece la această problemă, aş vrea să fac o 
digresiune. Hegel reduce oarecum toată existenţa reală la un fel de activitate 
a spiritului în general. El crede că chiar activitatea noastră religioasă nu este 
decât tot un fel de realizare a acestei vieţi a spiritului. Potrivit părerii 
acesteia, unii dintre hegelienii de stânga au spus odată că această afirmaţie 
nu poate să fie primită decât cu anumite îngrădiri. Și anume, el zice că 
activitatea religioasă nu este propriu-zis o activitate de realizare a spiritului, 
ci că activitatea religioasă pornește oarecum din substratul emoţional al 
vieţii noastre şi corespunde unei necesităţi, unei dorințe sau unei tendințe, 
unor tendinţe ale vieţii noastre afective.!102l Dar aceasta nu este tocmai aşa 
de neîndreptățit, cum pare la prima vedere sau cum, în fine, a fost 
întâmpinată în istoria literaturii filosofico-religioase. Eu vă amintesc lucrul 
acesta mai de departe, pentru că am impresiunea că lucrurile pe care le-am 
spus eu aci, în faţa d-voastră, au provocat la unii dintre d-voastră oarecare 
nedumerire. D-voastră ştiţi ce este un curs de filosofie și cum trebuie el 
făcut. Eu însă am părerile mele, astfel încât rup câteodată linia aceasta a 
cursului de filosofie făcut după toate reţetele și legile stabilite de demult, ca 
să stau mai aproape de d-voastră şi să mă interesez de ceea ce vă 
interesează pe d-voastră., nu pe mine. Mi se pare că cele spuse de mine în 
lecţiunea trecută au produs, la unii dintre d-voastră, oarecare nedumeriri, 
care sunt în legătură — o să vedeţi imediat — cu introducerea aceasta, cu 
Hegel și cu Feuerbach. 

Părerea pe care am emis-o, pe care am desfășurat-o în ultimele două 
lecţiuni consecutive, este că, la urma urmelor, activitatea religioasă este o 
activitate individuală, în afară de constrângerea socială, că ea se sprijină 
tocmai pe cealaltă părere, că activitatea religioasă corespunde unei 
necesităţi strict personale. Că nu este propriu-zis rațiunea obiectivă care 
realizează, în sens hegelian, viața religioasă, ci că sunt necesități unice şi 
individualizate ale personalității umane în genere, necesităţi care închid o 


mare parte de viață emotivă, emoţională activă, care determină această 
activitate. 

Contra lui Feuerbach s-a făcut obiecţiunea că atunci toată activitatea 
religioasă ar fi activitate egoistă şi poate că și unele din concluziunile pe 
care d-voastră le-aţi tras din lecţia trecută au fost în acest sens. 


6. Egoism și altruism 

Dacă în adevăr nu există nici o legătură necesară între diferiți indivizi în 
actul religios şi prin viaţa religioasă, atunci nu cumva această activitate este 
în adevăr egoistă? Egoismul și altruismul sunt forme, fără îndoială, opuse; 
dar opozițiunea aceasta nu este necesară. Puteţi să spuneţi: unele acţiuni 
individuale care nu au în vedere pe ceilalți, nefiind acţiuni altruiste, sunt 
funciarmente egoiste; aceasta însă nu înseamnă că aveţi în totul dreptate. 
Căci individualului i se opune socialul. Dar între individual și social mai 
există o poziţiune, şi anume există asocialul. Adică, între egoism și altruism 
nu există nici o poziţiune intermediară, şi dacă d-voastră considerați 
activitatea socială ca o poziţiune, ca o activitate altruistă, atunci consideraţi 
activitatea individuală ca o activitate egoistă. Dar stabilirea aceasta de 
corelaţiune nu este exactă, nu este îndreptăţită, pentru simplul motiv că 
dincolo mai există şi poziţiunea aceea asocială. Asocial înseamnă: nu mă 
interesez de ceilalți. Egoist înseamnă altceva, înseamnă: valorificarea 
existenţei celorlalți pentru mine. Propriu-zis activitate egoistă și activitate 
altruistă înseamnă cam următorul lucru: activitate altruistă sau acţiune 
altruistă este o acţiune al cărei rezultat privește pe mai mulţi, al cărei 
rezultat se răsfrânge asupra mai multora, al cărei rezultat este dorit de mai 
mulți. O acţiune egoistă este o acţiune al cărei rezultat este dorit numai de 
mine. 

Caracterizarea aceasta este destul de largă ca să cuprindă cazuri ceva mai 
neprecise. Știţi că La Rochefoucauld a zis că toate acţiunile noastre sunt 
egoiste şi a avut destulă dialectică și sofistică ca să impună în timp această 
vedere. Chiar încercarea mea de a separa acțiunile egoiste de cele altruiste 
verifică o mulțime de alte cazuri. Presupuneţi că sunt un om extraordinar de 
mare şi că de existenţa mea depinde existenţa unei țări sau a unei întregi 
stări de lucruri. Acţiunea pe care aş face-o pentru conservarea mea nu ar fi 
egoistă, ci ar fi altruistă, pentru simplul motiv că acțiunea mea ar interesa, 
în afară de mine, pe o mulțime de alți oameni. Vasăzică, egoism sau 
altruism înseamnă acţiune cu rezultat pentru mai mulţi sau acţiune cu 
rezultat pentru unul singur. 


În actul religios, lucrurile nu se petrec aşa. Acţiunea pe care o fac eu 
propriu-zis are un interes extramundan și o răsfrângere personală. 

Întrucât acum rezultatul acestei acţiuni interesează pe unul sau pe 
celălalt? Evident, mă interesează pe mine personal, dar face rău cuiva? În al 
doilea rând, se face bine cuiva? Problema egoismului și a altruismului în 
actul religios nu este o problemă care să atingă însuşi mersul chestiunii. 
Actele pe care le facem noi sub influenţa actului religios, sub influenţa 
vieţii religioase, devin altruiste sau, hai să zicem, egoiste, numai în al doilea 
rând. 


7. Caracterul individual al actului religios şi altruismul 

Ce este nelămurit în toată problema aceasta? Cum se face că nu există 
religie care să nu recomande să trăieşti bine cu lumea cealaltă, să faci bine 
peste tot? Adică, cum se face că nu există religie care să nu emită concepte 
de altruism pentru activitatea ta? Cu alte cuvinte, dacă actul religios nu 
priveşte decât pe individ, cum se face că activitatea individului din viaţa 
religioasă este binefacere pentru ceilalți? Aceasta este problema precisă pe 
care vreau să o pun în fața d-voastră. Nu cumva, zic ceilalți, este de esența 
actului religios ca el să aducă după sine acţiunea altruistă? Și dacă este 
adevărată esenţa aceasta a actului religios, atunci nu cumva în adevăr acest 
act religios este condiţionat social, este un act care să presupună întreaga 
societate stând la spate şi beneficiind de actul acesta religios? Dacă da, 
atunci tot ce am spus ieri și alaltăieri, în cele două lecţii precedente, n-are 
nici o valoare. Vasăzică, indirect, pe altă cale, eu atac problema care pentru 
unii dintre d-voastră a format un sâmbure de nelămurire. 

O acţiune are două sensuri: sensul fundamental, pentru care este făcută, 
şi are sensul întâmplător, pe care-l capătă din mediul ambiant. De pildă, eu 
plec de aci să mă duc la cafenea. Aceasta este acțiunea. Este în București un 
om care, de câte ori mă vede, i se face rău, să presupunem, în drum spre 
cafenea, la un colț de stradă, îmi iese înainte omul acela. Eu nu l-am văzut 
şi nici nu bănuiam că am să-l întâlnesc, căci în cazul acesta poate că 
ocoleam pe altă stradă, ca să nu-i vie rău. El mă vede și îi vine rău. Acţiunea 
mea poate să fie interpretată în două feluri. Poate să fie interpretată fără ca 
eu să ţin seama de ce a provocat mersul meu la cafenea, dar poate să fie 
interpretată și în sensul celălalt, fără să țin seama de ducerea mea la 
cafenea. Dacă eu zic: m-am dus la cafenea, am făcut o acţiune inofensivă. 
Dacă eu zic însă: dacă mă duc la cafenea, fac pe unul să înverzească, atunci 
acţiunea mea nu mai este inofensivă. Ei bine, aci este întrebarea: cum 


judecăm noi propriu-zis acţiunea noastră? Dacă eu, în acţiunile mele, sunt 
determinat de toate ambianţele, atunci este evident că acţiunea mea este sub 
înrâurirea societăţii şi acțiunea mea are răsfrângere asupra societăţii, 
societatea este un element care intră în socotelile, în determinările, în 
hotărârile mele. Dacă eu nu ţin seama însă de acest element, atunci evident 
că pe mine mă hotărăsc numai necesitățile mele personale. Dacă eu zic: mă 
duc pur şi simplu la cafenea să beau un ceai, fac o acţiune socială? Nu. Fac 
o acţiune antisocială? Nu. Interesul social lipseşte cu desăvârşire. Mă duc să 
cumpăr un kilogram de mere ca să le mănânc. Este social sau antisocial? Nu 
este nici social, nici antisocial; lipsește elementul de social. Și atunci eu zic: 
acţiunea aceasta este asocială. 

Acelaşi lucru se întâmplă în actul religios. Raporturile mele cu 
divinitatea şi toate actele pe care le fac eu în vederea stabilirii acestor 
raporturi cu divinitatea sunt acte care nu privesc pur şi simplu societatea, ci 
sunt afacere personală a mea. Că ele, într-un fel sau altul, se pot răsfrânge 
asupra societăţii, este adevărat, dar numai întru atât ar fi actul meu 
determinat de elementul social, întru cât hotărâtor pentru drumul urmat de 
acţiunea mea ar fi tocmai momentul acesta social. 


8. Caracterul asocial al ascetismului 

Acum, evident că cele mai multe religii au această contrafață morală; 
adică, actele pe care le face un om cu viaţă religioasă nu sunt acte împotriva 
societăţii. Dar aceasta este pur și simplu o anexă a actului religios, nu este 
actul religios. În momentul în care eu nu voi mai considera cu necesitate, ca 
strict necesară, decât legătura mea cu divinitatea şi mă dezinteresez de 
efectele sociale ale actelor mele, în momentul acela încetez să fiu religios? 
Nu. Şi probă că este așa, spuneam că cea mai înaltă treaptă de viaţă 
religioasă o reprezintă, în general, ascetismul. Care este influența 
ascetismului asupra societăţii? Nulă; nici măcar ca exemplu nu lucrează 
ascetul asupra societăţii, pentru simplul motiv că el este ignorat de cele mai 
multe ori. Credeţi d-voastră că astăzi nu există în omenire asceţi? Credeţi că 
nu există asceţi în Ţara Românească? Sigur că trebuie să existe. Și totuși, 
nu-i ştie nimeni. Trăiesc ei viaţa religioasă sau nu? Desigur că o trăiesc. 
Această activitate a lor este socială sau antisocială? Nici una, nici alta; este, 
pur și simplu, asocială. 


9. Iubirea ca lege normativă și ca lege naturală 


Dar, spuneţi d-voastră: foarte bine, dar atunci cum se explică faptul că 
uneori ai lăsat să se înţeleagă că o anumită solidaritate este absolut necesară 
(solidaritate spirituală) în viaţa socială? Nu am spus niciodată lucrul acesta. 
(Vă spun lucrurile acestea, pentru că observaţia mi s-a făcut de către cineva; 
nu am spus eu aceasta, poate că s-a iscat în capul altcuiva.) Eu am spus 
numai că, din punct de vedere al catolicismului, solidaritatea credincioșilor 
este absolut necesară. Eu am spus numai că comunitatea de iubire este 
propriu-zis condițiunea sine qua non a vieţii religioase, în cadrul 
catolicismului. Aceasta am spus-o. Dar nu am spus că solidaritatea de iubire 
este o condiţiune sine qua non a vieţii religioase, pentru motivul pe care vi 
l-am spus şi astăzi. Nu puteam să spun lucrul acesta încă pentru un alt 
motiv, și anume, pentru acela că, după impresiunea mea, iubirea nu este în 
creștinism o normă şi nu poate să fie o normă, ci iubirea este o lege 
naturală, care lege naturală nu este scoasă din cadrul vieţii religioase. Când 
eu spun: pământul se învârteşte în jurul axei sale în 24 de ore, constat ceea 
ce se întâmplă. Eu nu pot să spun: pământul se va învârti de aci înainte în 
jurul său în 24 de ore. Aceasta este o lege naturală. Când eu spun însă: de 
aci înainte, toată lumea de aci o să iasă pe ușa cutare, și nu pe ușa cutare, 
aceasta este o lege pe care o fac eu, o hotărâre pe care o iau eu. 


10. «lubeşte pe aproapele tău...» — adică: vino-ţi în fire! 

Religia vine și spune: „lubeşte pe aproapele tău ca pe tine însuţi“. 
Aceasta înseamnă să iubeşti. Dacă vrei să fii mântuit, să iubeşti pe 
aproapele tău ca pe tine însuţi, căci mântuirea ta este condiţionată de iubirea 
de aproape, atunci condițiunea aceasta este esenţa și fundamentul mântuirii. 
Una este o interpretare, alta este cealaltă. „lubește pe aproapele tău ca pe 
tine însuţi“ înseamnă, pur şi simplu: urmează legea naturală, aşa este 
normal să se întâmple. Nu este vorba de ceva pe care ţi-l impun eu, ci este 
ceva pe care eu vin să-l descopăr în tine. Structura conștiinței umane în 
genere închide într-însa această lege generală a iubirii. Această lege 
generală a iubirii poate să fie oprită în exercitarea ei de anumite accidente, 
după cum ieşirea pe cutare ușă poate să fie oprită prin închiderea ușii, pur şi 
simplu. Când zici, deci: „lubeşte pe aproapele tău...“, aceasta însemnează, 
pur şi simplu: vino-ţi în fire! În cazul acesta, însă, comunitatea de iubire 
provocată de mine nu mai este condițiunea esenţială a mântuirii, ci este un 
fapt care se întâmplă pur şi simplu. Vasăzică, nu este vorba de norma 
propriu-zisă, ci este vorba de descoperirea unei realități, de reîntronarea 
conştiinţei umane, de reîntoarcerea ei în funcțiunile ei normale. Iar 


comunitatea aceasta de iubire este un fapt natural, care poate să coexiste cu 
problema mântuirii, dar care nu este condiţiunea sine qua non, adică nu are 
legătură directă cu mântuirea, după cum nici învârtirea pământului în jurul 
axei sale nu are legătură directă cu mântuirea. 

Vasăzică, caracterul acesta de lege normativă și lege naturală este 
hotărâtor pentru înţelegerea problemei pe care o puneam eu în ultimele 
două lecţiuni, și anume, înţelegerea faptului acesta, dacă în adevăr actul 
religios este un act social sau un act individual. 

Lecţiunea de astăzi a fost — de altfel, ca și cea trecută — cam 
dezorganizată. Aceasta însă din vina d-voastră. Ceea ce vreau să rețineți, 
însă, din lecţiunea de azi — în afară de această digresiune, care este un 
răspuns la nedumeririle d-voastre — este următorul lucru: există 
posibilitatea de a determina structura specifică a actului religios. 

Rămâne să vedem, în lecțiunea viitoare, care sunt elementele cu care 
lucrează această conştiinţă religioasă. 


[10a]t G. W. Fr. Hegel, Prelegeri de filosofie a religiei. Trad. de, D. D. 
Roşca. Bucureşti, Ed. Academiei R. S. R., 1969, p. 12, 32, 38. 


XI. Particularităţi ale cunoaşterii religioase 


[11 aprilie 1925] 

1. Caracterul receptiv al conştiinţei în cunoaştere 

2. Cunoaşterea ca proces de răsfrângere parțială a totalităţii 

3. Lege, cauzalitate și devenire 

4. Analiza unui fapt religios. Dumnezeu — creațiune în absolut 
5. Creator şi creaţiune, Creatorul în creațiune 

6. Creatura ca reprezentare a Creatorului 

7. Cunoaşterea religioasă ca relaţie între Dumnezeu și creatură 
8. Concluzia primei părţi a cursului: analiza actului religios 


În cadrul încercării mele de a fixa caracterele specifice ale actului 
religios în genere, v-am indicat că unul dintre aceste mijloace ar fi stabilirea 
unor caractere specifice ale conștiinței religioase. Și, mai departe, în tratarea 
problemei acesteia, am arătat, în lecţiunea trecută, că nu se poate stabili o 
deosebire între conștiința religioasă și cealaltă conștiință metafizică și 
cealaltă conştiinţă ştiinţifică, dacă plecăm de la obiectul pe care trebuie să-l 
atingă operațiunea noastră, operaţia de cunoaștere. Stabileam anume, 
atunci, că, şi în metafizică şi în religie, obiectul către care se îndreaptă 
cunoștința noastră este Dumnezeu și lăsam să se înţeleagă că, dacă este 
vorba de o specificitate a conştiinţei religioase, acest caracter nu ar putea să 
fie urmărit decât prin analiza, prin cercetarea structurii actului de cunoaştere 
însuşi. Vă enunțam încă de la început că nu este vorba de o analiză, propriu- 
zis, a actului religios, ci numai de distincţiuni generale, care să vă ducă, 
deocamdată, la impresiunea că în adevăr avem de-a face cu un plan de 
realități caracteristic. 


1. Caracterul receptiv al conştiinţei în cunoaştere 

Pentru ca să puteţi pătrunde caracteristica aceasta a actului religios în 
adevărata ei semnificare, trebuie să amintim două lucruri pe care poate că 
le-aţi uitat: primul, că anume suntem înăuntrul actului religios, că, adică, ne 
mișcăm într-un plan de realități specific, şi anume caracterizat prin ceea ce 
numeam, cu alt prilej, direcţiunea biunivocă a raportului dintre om și 
Dumnezeu. Adică, cu alte cuvinte, în actul religios — spuneam — este o 
mişcare nu numai de la om către Dumnezeu, ci această mișcare se dublează 
cu alta, de la Dumnezeu spre om. Caracterul acesta distinge actul religios de 


celelalte acte în genere, în care mișcarea este numai de la subiect spre 
obiect. Faptul acesta este de natură să vă încadreze oarecum problema. 

Un al doilea fapt care serveşte, iarăși, la încadrarea problemei, este acel 
caracter receptiv pe care spiritul nostru omenesc îl are totdeauna în 
problema cunoașterii. Nu pot să stăruiesc îndeosebi asupra acestei chestiuni, 
care-şi găseşte locul într-o teorie a cunoașterii. Trebuie însă să vă explic ce 
înţeleg eu prin acest caracter receptiv. 

Datele problemei le cam știți d-voastră. Ştiţi că, aproximativ de la Kant, 
sau cu mai multă stăruință de la Kant încoace, se acordă spiritului omenesc 
o facultate și o funcţiune constructivă. Că, anume, există un complex de 
senzațiuni amorf și dezorganizat, în care spiritul nostru, prin funcțiunile lui 
pe care iarăși le cunoaşteţi care sunt, spiritul nostru aduce, prin funcțiunile 
lui, pune o anumită ordine. Substanţă, spaţiu, timp, cauzalitate și celelalte 
nu sunt, propriu-zis, existențe în lumea din afară, ci sunt pur și simplu legi 
de organizare ale spiritului nostru, funcțiuni organizatoare ale spiritului 
nostru, pe care spiritul nostru le introduce în materialul acesta amorf pe 
care-l formăm noi din senzaţiuni. Ar însemna, deci, că ceea ce este de la noi 
încolo este haos și că adevărata ordine începe în realitate cu funcțiunea 
aceasta organizatoare a conştiinţei umane. Deci, conştiinţa noastră propriu- 
zis nu este numai o simplă înregistrare a realităţii, ci este, cum spune Kant 
— adică, cum lasă Kant să se înțeleagă —, un fel de creare, propriu-zis, a 
formelor acestora sub care noi cunoaștem realitatea. 

Eu regret că din cercetările mele în această direcție nu am putut să 
găsesc justificarea pentru acest punct de vedere. Mi se pare că este mult mai 
simplu să ne întoarcem la pozițiunile deja existente şi câștigate în filosofie, 
în adevăr, dacă vă amintiţi de Aristotel, atunci știți cam ce însemnează 
procesul de cunoaștere. Așa-numitele funcțiuni categoriale nu sunt, propriu- 
zis, decât determinări generale obiective; adică, există în lumea aceasta 
obiectivă, în afară de noi, spaţiu, timp, cauzalitate şi substanţă; cu alte 
cuvinte, în operaţiunea aceasta de cunoaștere noi nu facem decât să luăm 
cunoștință de ceea ce există independent de noi cu aspect individual. Ceea 
ce spune Kant, adică operaţiunea aceasta de primire şi de organizare a 
materialului, nu este nici măcar o necesitate ştiinţifică. Am putea presupune 
că, la un moment dat, necesităţi tehnice ale științei, cerând un anumit limbaj 
şi anumite formule, necesită şi această formulare, după forme ale conştiinţei 
umane, a realităţii; că, prin urmare, spaţiu, timp, cauzalitate şi toate celelalte 
categorii kantiene, chiar dacă nu ar corespunde unor realități propriu-zise, 


chiar dacă, prin urmare, legile de primire a materialului din afara spiritului 
nu ar fi acestea, ele ar corespunde, să zicem, unei anumite stări a ştiinţei. 
Știința cere propriu-zis ca noi să discutăm acest punct de vedere kantian, în 
care toată materia este prelucrată de noi. De îndată ce Kant lucrează pe 
materia științifică, și de îndată ce nu există pentru el cunoștință în afară de 
cunoștința științifică, cel puţin în măsura în care această cunoștință 
ştiinţifică, rezultatele la care ajunge Kant sunt rezultate produse de structura 
pur științifică. 

Nu este nici aceasta adevărat. Pentru că, dacă luăm ca exemplu spaţiul, 
spaţiul este, pentru Aristotel, o calitate a lucrului. Spaţiul, pentru lumea 
greacă, nici nu există în forma spaţiului, el este determinarea ca loc. 
Vasăzică, pentru Aristotel și filosofii de după el, categoria spaţiului, care 
pentru psihologii de azi nu este un obiect, nici o structură, categoria aceasta 
a spaţiului este o calitate a lucrului existent în afară. 

Ei bine, știința de astăzi ajunge la aceeași concluziune; pentru că, ce este 
propriu-zis spaţiul în concepţia einsteiniană, decât tocmai o calitate a 
lucrului din afară? Spaţiul încetează să devină spaţiul kantian și oarecum se 
alipeşte, este conexat lucrurilor. De aceea, spaţiul este relativ într-un sens 
einsteinian şi absolut privit din afară. De aceea se zice că fizica lui Einstein 
este relativă și duce la un fel de absolut în ştiinţă, pentru că spaţiul devine 
ceva exterior, ceva al calităţii lucrului, o calitate a lucrului din afară. Atunci, 
care este poziția cea mai convenabilă în materie de teoria cunoașterii? 

Eu aş propune să spunem, cum am mai spus şi altă dată, că materialul 
care ne vine nouă din afară nu este un material dezorganizat, ci, dimpotrivă, 
este un material perfect organizat, adică totalitatea senzaţiilor la care este 
expus corpul nostru sau la care este expusă umanitatea. 

Psihologia fiziologică a noastră, materialul acesta al senzaţiilor nu este 
deloc amorf și haotic. Aș spune că ceea ce conștiința noastră, cu ajutorul 
simţurilor, primeşte din realitate este numai o parte din răsfrângerea 
realităţii asupra noastră, adică cunoştinţa noastră este o cunoștință parţială. 
Individul în totalitatea lui psihofizică, pe care o aminteam adineaori, trăieşte 
într-un contact direct cu realitatea, adică spiritul omenesc trăiește într-un 
contact nemijlocit cu această realitate. Conștiinţa este numai o expresiune a 
acestui contact nemijlocit. 


2. Cunoaşterea ca proces de răsfrângere parțială a totalității 
In cazul acesta, concluzia ar fi următoarea: că, anume, conștiința noastră 
nu organizează propriu-zis materialul brut al senzaţiilor, nu organizează 


excitațiile care vin din lumea din afară, ci, spre deosebire de contactul direct 
şi nemijlocit al spiritului omenesc cu realitatea, aportul nostru senzorial sau 
totalitatea simţurilor noastre exercită o funcţiune analitică. Ea decapitează, 
discriminează, analizează conţinutul acesta al senzaţiilor şi reţine din acest 
complex de excitații, de care este asaltată individualitatea noastră psiho- 
fizică, trupul nostru cu tot ceea ce are el, reține numai anumite elemente. 
Criteriul de selecționare a elementelor însă este în legătură cu interesul 
nostru sau cu gradul în care excitaţiile ne interesează pe noi psiho-biologic; 
adică, reținem, din complexul acesta de excitaţiuni, ceea ce prezintă pentru 
noi un interes dintr-un punct oarecare de vedere; fie că prezintă un interes 
din punct de vedere strict biologic, este de ales între ceea ce-mi convine și 
ceea ce nu-mi convine, după legea plăcerii și a durerii, fie că mă interesează 
pe mine spiritual. Ştiţi că nu există o unitate, o acomodare perfectă a 
interesului strict biologic și a celui spiritual, că accentul fundamental cade o 
dată pe un grup de interese, altă dată pe un alt grup. Prin urmare, nu se 
poate vorbi de o singură direcție în care se mișcă interesul nostru față de 
excitaţiunile din afară, și nu există un singur criteriu de selecționare a 
acestor excitaţiuni. 

Aşadar, important de reținut, din toate aceste consideraţii, nu ca 
demonstraţie, ci pur și simplu ca afirmaţie, este anume că cunoașterea 
noastră este numai o răsfrângere parţială a totalităţii de excitațiuni din 
lumea din afară, iar această răsfrângere parţială, care se face cu ajutorul 
aportului nostru senzorial, care analizează complexul de excitaţiuni, alege 
din acest complex anumite excitaţiuni caracteristice pentru interesul nostru. 
Și, în cazul acesta, vedeţi că se schimbă perspectiva. Nu mai este vorba de o 
formare, de o organizare a impresiunilor din afară, nu mai este vorba de-o 
organizare a materialului haotic care intră în simţuri. Simţurile nu dau 
numai materialul pe care pe urmă funcțiunile categoriale trebuie să-l 
organizeze şi să-l aşeze în anumit loc și în anumit cadru, ci simţurile au o 
funcțiune mult mai importantă decât o aveau în critica kantiană. Simţurile 
sunt, anume, tentaculele cu care noi luăm contact cu realitatea, sub raportul 
cunoașterii discursive, şi rețin din această realitate ceea ce ne convine nouă. 
Deci, procesul acesta de cunoaștere este un proces de selecţionare; dar nu 
un proces de organizare a unui material amorf, ci, dimpotrivă, este un 
proces de mânuire, de schematizare, de simplificare a acestui material 
amorf, în vederea unor anumite scopuri, care nu sunt proprii cunoaşterii. 
Căci cunoaşterea adevărată a realităţii, cunoaşterea imediată a realităţii ne 


este dată propriu-zis în actul acela de imediată legătură, de contact imediat 
între viaţa noastră spirituală și mulțimea impresiunilor din afară. 


3. Lege, cauzalitate şi devenire 

Bine, dar veţi spune: schematizarea aceasta, care este produsul 
conştiinţei noastre, nu este, totuși, o activitate proprie? Nu tocmai! Să luăm 
un exemplu: eu stabilesc un raport cauzal între două fenomene. Cauzalitatea 
aceasta există propriu-zis în natură, în realitate, sau nu? Evident că există în 
realitate, adică este în natura lucrurilor ca ceea ce se întâmplă să se întâmple 
în virtutea existenței anterioare a unui complex de împrejurări. Cu alte 
cuvinte, cauzalitatea este expresiunea unui proces. Ceea ce se întâmplă are 
o lege de întâmplare, care lege de întâmplare se numeşte, pur şi simplu, 
cauzalitate. Tot ceea ce curge, tot ceea ce se întâmplă, stă sub legea, sub 
regimul unor legi anumite. Însă, nu tot ceea ce există propriu-zis. Existenţa 
nu are nevoie de explicări cauzale, nici nu există propriu-zis o teorie 
cauzală a existenţei. Dacă am întrebuința terminologia kantiană, ar trebui să 
spunem: categoria cauzală nu se aplică existenţei, ci numai devenirii. (De 
aceea — şi aceasta o spun în paranteză — eu, până la un oarecare punct, 
fundez pozițiunea aristotelică în esenţa ei, care zice: nu poţi întreba 
niciodată: dar pe Dumnezeu cine l-a făcut, căci el este existenţă pur şi 
simplu. Cauzalitatea se aplică numai în domeniul devenirii.) 

Vasăzică, există cauzalitatea aceasta în realitate. Dar cauzalitatea pe care 
o exprimăm noi când desprindem din realitate două fapte pe care le punem 
în raportul acesta de cauzalitate, această cauzalitate este ea însăși 
cauzalitatea din natură? Evident, nu. Evident că întotdeauna când stabilim 
un raport cauzal, despărțim sau facem o selecțiune între diferitele elemente 
corelate sau coexistente. Cauzalitatea este o formă de corelațiune, și atunci 
când nu putem să analizăm un moment sau celălalt moment așa încât să 
stabilim punctele caracteristice şi revelante, nici nu putem să stabilim 
raportul de cauzalitate, ci pur şi simplu un raport de corelațiune. M-aţi auzit 
de multe ori vorbind de corelațiune, mai mult decât de cauzalitate. Aceasta, 
pentru că impresiunea mea este că e mult mai exact să vorbim de 
corelațiune decât de cauzalitate. Căci întotdeauna stabilirea acestui raport 
de cauzalitate presupune o trunchiere, o retezare, o mutilare a realităţii. 
Conștiinţa noastră, când stabileşte raportul de cauzalitate, ce face propriu- 
zis? Sunt două grupe de fapte corelate care stau într-un anumit raport, în 
aceste două grupe de fapte, de corelaţiuni, noi alegem două fapte 
caracteristice. Cum? Alegând pe acelea care sunt caracteristice, revelante, 


simbolice oarecum pentru întregul grup de fapte. Aceasta este cauzalitatea. 
Legătura cauzală ce o stabilim noi între două fenomene anumite nu este 
legătura cauzală între aceste două fenomene, ci aceste două fenomene sunt 
semnele caracteristice pentru două grupe de fapte deosebite. 

Vasăzică, cele două fapte care sunt în raport de cauzalitate sunt numai 
exponenţi a două serii, a două complexuri întregi de fapte. Dar este 
întrebarea (pentru că aci intervine sau până aci ar fi intervenit funcțiunea 
aceasta creatoare, oarecum, a spiritului nostru): în operaţiunea aceasta de 
simplificare pe care o facem noi atunci când lăsăm la o parte o mulțime de 
fapte şi păstrăm numai pe acelea așa-numite caracteristice, şi când stabilim, 
prin urmare, legătura între cele două fenomene caracteristice, simbolice 
raporturilor exponenţiale ale realității — sunt ele alese după voia noastră, 
sau ne sunt impuse de realitatea însăși? Evident, impuse de realitatea însăși. 
Căci dacă există unele elemente caracteristice înăuntrul grupului acesta de 
elemente, ele nu pot să fie desemnate la întâmplare de noi, ci sunt 
desemnate de raporturile în care aceste elemente stau cu celelalte elemente 
ale grupei. 

Într-un context oarecare de elemente, nu toate elementele acelui complex 
sunt de aceeași — aș zice — putere, nu toate sunt caracteristice acelui grup. 
Sunt unele a căror lipsă poate să intervină fără ca în esență complexul acela 
să-şi piardă structura lui. Evident că orice schimbare produsă într-un grup se 
resimte; dar sunt schimbări care se resimt într-un fel și altele care se resimt 
în alt fel, adică mai mult sau mai puţin păgubitor pentru structura însăși a 
grupului. Aceasta pentru că sunt anumite elemente caracteristice, definitorii 
pentru un anumit grup. Când stabilesc raportul de cauzalitate între două 
elemente, acele două elemente ne sunt impuse de realitatea însăși. 

Vasăzică, nici în cazul acesta precis pe care vi l-am înfățișat, spiritul 
nostru nu poate să fie considerat ca creând ordine în realitate, ci ca 
răsfrângând pur și simplu, într-o anumită formă, ordinea care preexistă în 
realitate. Și atunci, evident că conştiinţa umană, în actul de cunoaștere, este 
mai mult receptivă, mult mai receptivă decât ne închipuiam noi până acum. 

lată, prin urmare, cele două fapte care trebuiesc reținute pentru 
înţelegerea a celor ce vor urma imediat: întâi, că suntem în cadrul actelor 
religioase, care presupun o raportare biunivocă între acești doi termeni ai 
raportului religios, și, al doilea, că în actul de cunoaștere conștiința umană 
este mai mult, mult mai mult receptivă decât își închipuie filosofia modernă 
— aproximativ de la Kant încoace. 


4. Analiza unui fapt religios. Dumnezeu — creațiune în absolut 

Cu aceste două elemente, oarecum introductive, să trecem la analiza unui 
fapt religios. 

Una dintre formele în care se manifestă viaţa religioasă este simțământul 
de dependenţă în care omul stă întotdeauna față de divinitate: omul se simte 
întotdeauna creat de Dumnezeu. Vasăzică, de la Dumnezeu la om este un 
raport ca de la Creator la creatură. Metafizica spune, în împrejurarea 
aceasta, că există un raport de cauzalitate între Dumnezeu și om. 

Că există omul, întâmplarea aceasta a devenirii, a existenței omului se 
datoreşte pur şi simplu lui Dumnezeu, care l-a făcut. Adică, aceasta ar fi 
formula obiectiv logică a raportului dintre om şi Dumnezeu și în metafizică 
nu se înțelege un altfel de raport. 

Să fie în cunoştinţa religioasă cazul la fel? Vedeţi, Dumnezeu este 
puterea creatoare, Dumnezeu este creațiunea în absolut, așa este înţeles 
Dumnezeu în genere în toate religiile. Dumnezeu este izvorul din care iese 
tot ceea ce există; vasăzică, este vorba numai de creaţiune pură, iar tot ceea 
ce există, există numai în măsura în care este creat de Dumnezeu. 


5. Creator şi creaţiune, Creatorul în creațiune 

Mai este însă ceva caracteristic pentru faptul religios; că, anume, tot ceea 
ce a creat Dumnezeu stă într-o continuă legătură cu Creatorul și reprezintă, 
oarecum, pe Creator, adică simbolizează pe Creator. Cu alte cuvinte, 
Creatorul este întotdeauna prezent în creațiunea lui și este obiectivat prin 
creatură. Creaţiunea propriu-zisă, Dumnezeu nu există pentru lume propriu- 
zis decât în ceea ce a creat: nu are o existență palpabilă, aş zice, o existență 
de care să luăm cunoștință în chip empiric. Dumnezeu, întrucât este forță 
creatoare, nu este pasibil de o cunoaștere empirică, ci el este cunoscut în 
creațiunile lui. De aceea se spune în Psalmi: „Lăudaţi pe Domnul în 
făpturile lui“I!l2l. Ce însemnează aceasta? Că făpturile lui Dumnezeu 
reprezintă propriu-zis ceva din Dumnezeu. 


6. Creatura ca reprezentare a Creatorului 

Vasăzică, o legătură necontenită de la Creator la creatură şi o funcţiune 
specifică pe care creatura o îndeplineşte față de Creator, și anume 
funcțiunea de a-l reprezenta totdeauna, funcțiunea de a-l simboliza. Aşa se 
întâmplă în cauzalitatea obişnuită? Închipuiţi-vă că trece un om pe stradă, îi 
cade o cărămidă în cap şi-l omoară. Ce legătură este între cărămidă propriu- 
zis şi faptul acesta, actul acesta al încetării din viață? Nici una; cauză şi 


efect sunt absolut eterogene. Ceva mai mult, un om poate să moară de o 
cărămidă căzută în cap, sau poate să moară în urma unei emoţii, sau călcat 
de tren, sau omorât de glonţ. Sunt o mulțime de posibilităţi pentru ca să se 
întâmple efectul amintit. Nu există decât un raport strâns, necesar și unic 
între cauză şi efect: efectul este rezultatul unei complexităţi oarecare de 
întâmplări, dar în efect nu este conținută deloc cauza. Aceasta este specific 
cauzalităţii logic-obiective: cei doi termeni sunt eterogeni și propriu-zis nu 
este acelaşi decât raportul dintre cei doi termeni; termenii se pot schimba, 
pot fi oricare alţii. 

Dar așa se întâmplă în actul religios? În făpturi, în orice existență, în 
toate realităţile, Dumnezeu este prezent, nu poate fi altcineva decât 
Dumnezeu care să îndeplinească acest act de creațiune, iar creatura în sine 
nu poate să existe decât în virtutea Dumnezeului care a făcut-o. Acesta este 
un sentiment absolut sufletesc și nu numai un sentiment absolut general, în 
toate actele religioase, ci o realitate în analiza actului religios. 

Să vă dau un exemplu din alt domeniu. Ştiţi că există în Bucureşti un 
cizmar pe care-l cheamă Gheorghiu și un pictor pe care-l cheamă Iser. Spui: 
am văzut un Iser" şi înţelegi un tablou făcut de Iser; dar nu spui: am văzut o 
pereche de „Gheorghiu“ ca să înţelegi o pereche de ghete făcute de 
Gheorghiu. În perechea de ghete făcute de Gheorghiu, unde nu este vorba 
decât de meșteșug, nu este deloc prezent autorul, cauza. Perechea de ghete 
poate să o facă foarte bine Gheorghiu, sau Raftopol, sau Radu eţetera, și tot 
pereche de ghete este. Nu este esenţial pentru perechea de ghete faptul că 
este făcută de Gheorghiu, pe câtă vreme este esenţial pentru tablou faptul că 
este făcut de Iser. Este o neapărată legătură între opera lui Iser și Iser însuşi: 
opera lui Iser nu poate să o facă decât Iser, ceea ce însemnează că autorul 
cauzei este totdeauna prezent în creatură, în efect. Cam același lucru este în 
domeniul actului de cunoaștere religioasă: autorul, Dumnezeu, este 
totdeauna prezent în creatură. Autorul este caracteristic, definitoriu şi 
revelant pentru creatură, și viceversa: creatura — efectul — este 
caracteristică, definitorie şi revelantă pentru cauză, care este Dumnezeu. 


7. Cunoaşterea religioasă ca relaţie între Dumnezeu și creatură 

lată un caz, prin urmare, pe care-l arăt și care este de natură a vă lăsa să 
înțelegeţi că, totuși, trebuie să fie o deosebire structurală între cunoașterea 
propriu-zis religioasă şi cunoaşterea obiectivă. Evident, toată această 
cunoștință religioasă se proiectează pe fondul pe care vi l-am schițat 
adineaori: pe de o parte, pe indivizibila legătură din actul religios dintre om 


şi Dumnezeu și bipolaritatea raportului acesta, sau calitatea de biunivoc, şi, 
pe de altă parte, se proiectează pe funcțiunea receptivă a spiritului nostru. 
Această funcţie receptivă a spiritului nostru este comună cu conştiinţa 
cealaltă. Dar o cunoștință religioasă nu este, propriu-zis, posibilă decât în 
cadrul unei teorii receptive a cunoștinței. Căci, altfel, ar însemna că însuși 
Dumnezeu, ceea ce vom vedea că este în conștiința religioasă, nu ar fi decât 
tot creaţiune a spiritului nostru. Dar aceasta ar inversa propriu-zis termenii 
problemei, termenii raportului. Căci în actul religios sau în cunoștința 
religioasă Dumnezeu se presupune mai dinainte; deci, nu poate fi considerat 
ca creațiune a noastră. De aceea spuneam că este necesară funcțiunea 
receptivă a spiritului nostru pentru înțelegerea cunoștinței religioase, şi că 
această funcţiune receptivă este condițiunea neapărată a întregii vieţi 
religioase. O conştiinţă creatoare nu poate să fie conştiinţă religioasă. 


8. Concluzia primei părţi a cursului: analiza actului religios 

Cu aceste consideraţiuni încheiem prima parte a cursului nostru de 
filosofia religiei. Ştiţi care a fost problema fundamentală: să analizăm actul 
religios. L-am analizat în esenţa lui, în exteriorizarea lui. Intențiunea 
noastră nu a fost propriu-zis, cum v-am spus, o fundare teoretică a actului 
religios, ci numai o studiere completă a materiei acesteia oferite de actul 
religios; dar, mai mult, încă altceva, anume afirmări ale domeniului specific 
al actului religios. Şi dacă, prin urmare, consideraţiunile mele de astăzi 


asupra conștiinței.. „Hub! 


[11a]t Psalmul 150: Lăudați pe Domnul întru sfinţii Lui; lăudaţi-L pe El 
întru tăria puterii Lui. 

[11b]t În forma litografiată aci se încheie coala litografică cu o frază 
neîncheiată. Lecţia se sfârşeşte curând, căci începutul de alineat de mai sus 
anunţă finalul („Cu aceste considerațiuni încheiem prima parte a 
cursului...“). Începutul altei coale litografice conţine ceva din începutul 
altei lecţii, ţinută la 1 mai. Probabil că nu s-a dactilografiat și nu s-a 
litografiat pagina cu finalul lecţiei din 11 aprilie și începutul celei 
următoare, cea din 1 mai. Pentru „introducerea“ a încă unei prelegeri 
„pledează“: conţinutul diferit al celor două lecţii; mărimea celor două lecţii 
(în total 20 p., faţă de în jur de 10 p., cât are fiecare dintre celelalte lecţii); 
finalul lecţiei din 11 aprilie; începutul lecţiei din 1 mai; referirea, în lecţia 
din 2 mai la lecţia precedentă, cea de „ieri“ ş. a.. A se reţine și că, în forma 


litografiată, prelegerile n-au numerotare, ci doar sunt indicate datele când 
au fost ţinute (cu excepția primei, cea din 27 februarie). Se presupune că 
prima prelegere, nedatată, a fost ținută în 27 februarie 1925. Există, marcate 
ca atare prin date, încă 14 prelegeri, deci în total 15. S-ar putea, însă, ca ele 
să fi fost în realitate 16. Cu toate acestea, lecţia a XII-a, cea din 1 mai 1925 
nu a fost separată, această situaţie fiind doar semnalată. (În Notă asupra 
ediției: Nae Ionescu, Prelegeri de filozofia religiei, Cluj, Biblioteca 
Apostrof, 1994, p. 6.) 


XII. Problema divinității 


[1 mai 1925] 

1. Delimitare faţă de C. Rădulescu-Motru în problematica personalităţii 
umane 

2. Metafizica religioasă şi Weltanschauung 

3. Problema divinității. Cele două caractere fundamentale 

4. Existența absolută și existenţa marginală 

5. Digresiune. Argumentul ontologic la Anselm și la Descartes 

6. Dumnezeu — forță veşnic (continuu) creatoare 

7. Consecințe morale. Sentimentul nimicniciei umane și sentimentul 
dependenţei de divinitate 


Ultima problemă pe care am înfăţișat-o a fost studierea particularităţilor 
cunoștinței religioase. Aţi văzut că această cunoştinţă religioasă se sprijină 
pe ceea ce aş numi presupoziţie obiectivistă, adică pe existenţa obiectivă a 
obiectului cunoașterii și pe posibilitatea cunoștinței de a prinde acest obiect 
prin determinări care nu sunt în conștiința noastră, ci prin determinări care 
sunt în însuși obiectul. Aţi văzut că, în legătură cu această afirmaţie, eu am 
întreprins un fel de critică a criticismului kantian, încercând a stabili că 
funcțiunea sensibilităţii nu este de a ordona materialul haotic al 
impresiunilor din afară, ci pur şi simplu de a alege din acest material, care 
nu este haotic şi n-are nevoie de ordonare, anumite elemente care ne dau o 
anumită cunoaștere, cunoaștere ştiinţifică, ca un fel de reflex al realității, 
dar nu ca o reprezentantă a însușirilor calitative. Vasăzică, funcțiunea 
cunoștinței noastre ar fi, după această critică, de alegere, și nu de 
sistematizare şi de ordonare. 


1. Delimitare față de C. Rădulescu-Motru în problematica personalității 
umane 

Ţin să vă spun, înainte de a trece la alte considerațiuni, că această 
concluziune a mea, pe care am scos-o din cercetările teoriei cunoștinței, nu 
este izolată în structura actuală a spiritului contemporan și nu este izolată 
nici măcar în cadrul cercetărilor românești de filosofie. D-voastră, care 
cunoaşteţi cursul de filosofie al d-lui Rădulescu-Motru, vă aduceţi aminte 
că, psihologiceşte, tocmai aceasta este pentru profesorul Motru funcțiunea 
atenţiunii; că, adică, ceea ce avem noi în conștiința noastră ca cunoştinţă 


este rezultatul unui proces de selecțiune, pe care-l exercită atențiunea asupra 
tuturor impresiunilor care asaltează eul nostru. 

Deosebirea între punctul meu de vedere şi punctul de vedere prezentat de 
profesorul Rădulescu-Motru ar fi poate aceea că, pentru mine, 
personalitatea umană este un derivat al realităţii, pe câtă vreme pentru 
profesorul Motru această personalitate umană este, dimpotrivă, un centru 
dinamic de acţiune. Vasăzică, separaţiunea definitivă de perspectiva 
kantiană la mine, continuarea acestei perspective kantiene prin caracterul 


dinamic şi creator, de cealaltă partel12al, 


2. Metafizica religioasă şi Weltanschauung 

Cu schema aceasta de structură a conştiinţei religioase, noi am inversat 
oarecum ordinea normală a problemelor, pentru că în fapt lăsăm să preceadă 
cercetărilor sau consideraţiunilor asupra cunoașterii metafizice religioase, 
pe care vom încerca să o schițăm de aci înainte, noi n-am urmat procesul 
genetic sau procesul cronologic, ci ne-am opus oarecum lui. Cronologic, 
lucrul se întâmplă altfel: întotdeauna noi luăm cunoștință de obiect şi pe 
urmă ne dăm seama de felul cum cunoaștem noi acest obiect. Prin urmare, 
din acest punct de vedere era mai natural ca noi să plecăm de la metafizica 
religioasă, adică de la afirmaţiunile pe care cunoștința religioasă le face 
asupra universului, și pe urmă să vedem cam cum se ajunge la aceste 
cunoștințe. Eu am preferat, însă, această cale tocmai pentru că planul 
general al prelegerilor acestora, pe care vi le-am expus în primele lecţiuni, 
pleacă de la un criteriu de selecţionare a problemelor, subiectiv de o parte, 
obiectiv de altă parte. Eu înţeleg să urmăresc procesul religios şi apoi să vă 
înfățişez rezultatele lui. 

În ceea ce priveşte metafizica religioasă, aceasta este, din capul locului, 
un fel de contradicţia in adjecto, pentru că metafizica însemnează un fel de 
conspect al realității, dar, în strânsă analiză, metafizică însemnează o 
cunoaștere a realității pe anumite căi. Anul trecut am avut prilejul să vă fac 
deosebirea între cunoașterea religioasă şi metafizică], şi aţi văzut că, 
propriu-zis, metafizica închide în ea şi specificitatea procesului de 
cunoaştere și că se opune ca atare, adică nu tocmai se opune ca atare, dar 
este ca atare ceva deosebit de religie. Prin urmare, metafizica religioasă în 
adevăr este ceva care nu este weder Fisch noch Fleisch, adică, „nici peşte, 
nici carne!“, este o împreunare de termeni caducă. 


A 


Întrebuinţarea însă a cuvântului „metafizică“ în această împerechere de 
vorbe în sensul pe care vi l-am arătat la început, anume un conspect sau o 
concepțiune a realităţii, a unei înfățișări a realității — cum zic germanii, un 
fel de Weltanschauung. 

Cineva care s-a ocupat de puţinele lucruri pe care le-am spus în viaţa 
mea a spus odată că eu confund filosofia cu Weltanschauung. Aceasta o 
spune, desigur, unul care habar n-are de ce cred eu despre toate lucrurile 
acestea. Eu confund metafizica cu Weltanschauung, ceea ce este ceva 
deosebit și care pledează în favoarea mea, nu în favoarea onorabilului meu 
preopinent. Vasăzică, metafizica religioasă ar însemna pentru mine 
cunoaștere religioasă, religioase Weltanschauung, adică un fel de înfățișare 
religioasă a universului, a realităţii, tabloul realității — dacă voiți — din 
punctul de vedere religios. 

Ceea ce trebuie să închidă considerațiunile acestea ale noastre asupra 
metafizicei religioase este un aspect al realităţii, și un aspect din punct de 
vedere religios. Repet lucrul acesta, pentru că el defineşte dintr-o dată 
problema noastră. 

Un aspect al realităţii, din punct de vedere religios, nu poate să fie decât 
un aspect în care ambii termeni ai actului religios, adică subiectul și 
obiectul, divinitatea, să intre ca parte integrantă. 

Metafizica religioasă este, prin urmare, lumea privită sub aspectul 
divinității, adică lumea înglobată oarecum în această divinitate — atât şi 
nimic mai mult. Aceasta înseamnă metafizică religioasă. 


3. Problema divinității. Cele două caractere fundamentale 

Prima problemă pe care o pune metafizica religioasă este, prin urmare, 
problema divinității. Şi anume, întru atât întru cât divinitatea este un obiect 
de cunoaștere pentru noi, dar mai ales întru cât existența însăşi — adică 
întreg universul, întreaga lume, întreaga realitate — este o expresiune a 
acestei realități. Vedeţi prin urmare că problema divinității şi aceea a 
expresiunii religioase și a înfățișării religioase sunt unul şi același lucru. 

Cele două caractere fundamentale sub care ni se înfăţişează nouă această 
problemă a divinității sunt, pe de o parte, existența absolută a acestei fiinţe, 
pe de altă parte, divinitatea ei, sanctitatea ei. Deci, în metafizica religioasă 
distingem, pe de o parte, problema existenţei absolute, pe de altă parte, 
aceea a sanctităţii. 


4. Existența absolută și existenţa marginală 


Ce însemnează existență absolută? Dumnezeu este dat omului prin 
realitate, în realitate, adică tot ceea ce trăim noi în viaţa de toate zilele ne 
este dat nouă, în actul religios, ca un fel de explicaţiune a divinității, a lui 
Dumnezeu — a lui Dumnezeu în monoteism, a zeilor în religiunile 
celelalte. Acest caracter este absolut general tuturor preocupărilor religioase 
şi tuturor actelor religioase, indiferent de oricare ar fi această religiune. 

Existenţa aceasta a divinității nu este, prin urmare, un corolar, o 
consecinţă a existenţei lumii reale în actul religios, ci, din contra, s-ar putea 
spune mai degrabă că existenţa relativă a celorlalte lucruri este un corolar al 
existenței absolute. Dumnezeu ne este dat nouă în realitate, în existenţă, dar 
nu ne este dat prin realitate, prin existenţă. Fiecare din noi poate să aibă la 
un moment dat sentimentul imperfecţiunii proprii, sentimentul acesta al 
dependenţei de cineva din afară de noi. Ei bine, existenţa lui Dumnezeu nu 
se construiește din acest sentiment parţial al existenţei realităţii, ci este o 
condițiune primordială, primară, vasăzică genetică, și primară şi logică, în 
conştiinţa noastră. Să căutam să lămurim mai bine lucrul acesta. Dacă eu aş 
pleca de la anumite fapte din lumea reală, dacă aş pleca de la anumite 
sentimente trăite de mine, care sunt, evident, o existenţă relativă, atunci eu 
aş construi această existență absolută printr-un proces de inducţiune și, în 
ultimă analiză, printr-un proces de trecere la limită. Acest proces de trecere 
la limită nu este, după cum vom vedea mai târziu, străin preocupărilor 
religioase; dar nu în acest caracter fundamental al divinității, sau în acest 
caracter, singur fundamental, al divinității, care este existența absolută, 
existența pură și simplă. O asemenea deducere a existenţei absolute din cea 
relativă ar fi un fel de deducere raţională, un fel de deducere logică, care 
poate să-și aibă rostul ei şi valoarea sau forţa de convingere, de 
argumentare, într-un sistem de metafizică, nu însă într-un sistem de viaţă 
religioasă, nu într-o concepțiune religioasă a realităţii, în această 
concepţiune religioasă, după cum spuneam, existența absolută a lui 
Dumnezeu este primordială, ea precede conştiinţa tuturor celorlalte 
existențe; și anume, ea se opune oarecum întregii existenţe relative. Adică, 
tot ceea ce există în aceeași măsură, în același grad, pe același plan de 
existență cu mine însumi, adică tot universul sensibil, face una. 

Caracterele fundamentale ale acestei existențe sunt, toate la un loc, 
tocmai ceea ce numim noi existenţă marginală, existenţă relativă, 
contingență.  Imperfecţiunii acestui grup de contingențe, de fapte 
contingente, imperfecțiunii și existenţei, nu prin sine, prin altceva, deci 


condiționate și relative, i se opune cealaltă existență, absolută, în cadrul şi 
în grupul mare al existenţei relative intră — şi aceasta este iarăși specific 
actului religios — şi personalitatea umană; şi, anume, nu intră ca ceva de 
sine stătător, ca ceva opus realităţii celeilalte, ci intră ca ceva înglobat acelei 
realităţi. Ceva mai mult, această personalitate umană nu are, în actul 
religios, nici măcar momentul critic de a se cerceta pe ea însăși și de a se 
diferenţia în limitele ei. Deci, în actul religios — deosebit de alte 
afirmațiuni contrarii — niciodată nu se va confunda personalitatea umană 
sau nu se va opune personalitatea umană lui Dumnezeu ca inteligenţă şi ca 
sensibilitate, ci se va opune pur și simplu cu totul nediferenţiat. Aceasta este 
caracteristic pentru actul religios, pentru simțământul, pentru impresia de 
existență relativă a întregii realități sensibile față de existența absolută a 
divinității, care condiţionează. 

Care este natura procesului acesta, în care noi cunoaștem existența 
absolută față de existența noastră, relativă? Natura acesta nu este de ordin 
logic, nu este de ordin obiectiv, rațional, demonstrativ, ci este pur și simplu 
trăită, în ce fel? În procesul de cunoaştere obișnuită, ceea ce propriu-zis 
intră într-o relație — pentru că este vorba de o judecată de relaţie, și anume, 
judecata de relație de care vorbim noi este existenţa — sunt doi termeni. 
Judecata aceasta de relație, însă, nu conţine obiectul însuși, ci conţine 
altceva, un conţinut de conştiinţă. Aceasta este conştiinţa noastră, nu 
obiectul care corespunde cunoștinței; cu alte cuvinte, ceea ce avem noi ca 
cunoştinţă este ceva prelucrat cu datele sensibilităţii, cu puterea conștiinței 
noastre, dar ceva prelucrat şi ceva deosebit propriu-zis de realitatea din 
afară. Ei bine, în actul religios existența absolută pe care o percepem noi — 
hai să zicem, deşi nu este propriu —, percepţiunea acestei conştiinţe 
absolute nu se face printr-un proces de cunoaștere, ci printr-o intuiţie 
directă, iar cunoştinţa noastră, în acest caz, nu mai este un conţinut de 
conștiință, ci obiectul însuși. 


5. Digresiune. Argumentul ontologic la Anselm și la Descartes 

Chestiunea nu este aşa de simplă cum se pare la prima înfățișare. Aci stă 
deosebirea fundamentală dintre Sfântul Anselm, care a pus argumentul 
ontologic, şi Descartes. Descartes lucrează cu un concept al lui Dumnezeu 
care este un concept prelucrat și are o cunoștință; deci, are un conţinut de 
conștiință. Sfântul Anselm lucrează cu o intuiţie directă, deci cu un obiect: 
existența lui Dumnezeu ne este dată nouă printr-o intuiţie, nu printr-o 
cunoștință prelucrată. Este singurul fel în care noi cunoaștem pe Dumnezeu 


şi, aş spune, singura realitate a lui Dumnezeu în raport cu noi înșine; adică, 
Dumnezeu este încă realitate în măsura în care îl trăim noi. Evident, nu că 
Dumnezeu n-ar exista dacă nu l-am trăi noi, dar calitatea existenţei lui 
Dumnezeu, structura personală, structura personalităţii lui Dumnezeu ne 
sunt date perfect nouă în trăirea lui Dumnezeu. Deci Sfântul Anselm avea 
dreptate atunci când spunea: eu am în mine, trăiesc în mine ideea, trăiesc în 
mine pe Dumnezeu însuși, deci Dumnezeu există; pe câtă vreme Descartes 
nu avea dreptate când voia să deducă din conceptul de Dumnezeu 
inexistenţa însăși a lui Dumnezeu. Pentru că, după cum spuneam adineauri, 
este o deosebite între un conţinut de conștiință și obiectul însuși. Conţinutul 
de conştiinţă ne este dat nouă numai în conștiință, lui poate să-i corespundă 
un obiect existent real, prin urmare, cu existență ontologică în afară, dar 
poate să nu-i corespundă acest obiect. 

Obiecţiunile care s-au făcut argumentului ontologic al lui Descartes sunt 
de natură a arăta punctele slabe în toată argumentarea carteziană. Adică, se 
opunea numaidecât trecerii de la idee la realitate: existența unor idei 
imaginare, cum este calul înaripat. Ştiţi obiecțiunea pe care a făcut-o 
Caterusl12|: avem o idee a calului înaripat și, totuși, nu există un obiect al 
calului înaripat, un obiect care să fie calul înaripat sau nu există cel puţin un 
obiect care să existe în realitatea obiectivă din afară de noi. 

Evident, aceasta este o digresiune pe care o fac, dar este interesantă 
pentru cei ce se ocupă de istoria filosofiei. Aci se vede cât de vechi şi de 
nou este Descartes. Descartes stă până peste glezne, până la genunchi 
aproape, încă în scolastică, ca instrument de lucru şi ca mentalitate, în evul 
mediu. Descartes niciodată nu s-a îndoit, și aceasta se vede din caracterul 
obiecţiunilor ce i se fac; niciodată nu s-a îndoit că din ideea pe care o are el 
de Dumnezeu nu se poate ajunge la demonstrarea existenţei lui Dumnezeu, 
pentru că, propriu-zis, el trăia acest Dumnezeu ca obiect real. El nu avea 
ideea de Dumnezeu, ci avea pe însuși Dumnezeu, pe care-l trăia, şi atunci el 
se simte perfect îndreptăţit de a deduce din ideea de Dumnezeu sau din ceea 
ce avea el drept Dumnezeu însăși existenţa lui Dumnezeu. 

Dar, pe de altă parte, limbajul pe care-l întrebuinţează Descartes nu mai 
este limbajul cel vechi. Peste Sfântul Anselm trec Giordano Bruno, Galilei, 
Campanella și forma în care se exprima în acel moment Descartes era 
forma noii mentalități științifice, adică era forma de cunoaștere pe care am 
analizat-o şi noi în ultima lecţie şi care era, realmente, nu prinderea 
realității, ci reprezentarea ei, simbolizarea ei. Conștiinţa filosofică a 


timpului trecea de la obiect la concept și avea spiritul critic care arată că 
acest concept nu este realitatea însăși ci este un elaborat, care nu este decât 
semn al realităţii. 


6. Dumnezeu — forță veşnic (continuu) creatoare 

Ca să ne întoarcem de unde plecasem, există deosebire fundamentală 
între cunoașterea obiectului în actul religios şi cunoaşterea obiectului în 
actul de cunoaştere propriu-zisă; şi anume, este obiectul existenţă reală în 
primul rând, conţinut de conștiință în al doilea rând, este intuiţie religioasă 
într-un caz, este conştiinţă pur şi simplu în celălalt. 

Acest caracter, oarecum de intuiție simbolică, pe care-l păstrează 
cunoștința religioasă în actul religios relativ la existenţa lui Dumnezeu și la 
existența absolută a lui Dumnezeu, se evidențiază și într-un alt caracter, sau 
într-o altă determinare, pe care o dăm noi divinității: este așa-numita 
concepere a lui Dumnezeu ca o forță veșnic creatoare. Și în calificativul 
acesta, de veșnicie creatoare, în care se află Dumnezeu, procesul este tot 
simbolic. Sunt lucruri pe care le cunoaşteţi din ultimele lecţiuni. Știţi acum 
care este deosebirea dintre creațiunea propriu-zisă şi cauzalitate. 
Cauzalitatea este o asociaţiune anumită de fapte, o asociaţiune fixă de fapte 
care ne dă dreptul să afirmăm că, în momentul în care s-a întâmplat 
fenomenul A, va trebui să se întâmple, în anumite împrejurări precise, 
fenomenul B. Cauzalitatea stabileşte un fel de conexiune între două 
fenomene coexistente sau, în fine, succesive în timp. Aceasta este 
cauzalitatea. Cauzalitatea stabileşte deci o legătură exterioară între două 
fenomene anumite. 

Ei bine, în felul cum noi concepem pe Dumnezeu, această existență 
absolută pe care noi o presupunem ca fiind veşnică și pe care o trăim ca 
fiind într-o veşnică acţiune, raportul de la Dumnezeu, considerat drept 
cauză, la creatură, considerată drept efect, este altul, și este tot un raport 
simbolic. Cauza este într-o legătură intimă, interioară, de întrepătrundere cu 
obiectul, cu efectul, iar efectul stă pentru cauză. Aceasta însemnează că tot 
ceea ce există stă într-un raport de dependenţă faţă de această existență 
absolută, că acest raport de dependenţă închide toată existenţa relativă, fără 
absolut nici o excepţiune, dar că această existenţă relativă are o anumită 
calitate: ea răsfrânge pur şi simplu divinitatea. De aceea se zice că 
Dumnezeu este dat în realitate, Dumnezeu se deschide omului în realitate, 
în existență. Nu trecem prin existență ca să ajungem la Dumnezeu, ci ne 
coborâm de la Dumnezeu şi, prin el, existenţa relativă este condiționată; dar 


această existență relativă, aşa bicisnică și contingență cum este ea, răsfrânge 
pur și simplu divinitatea; cu alte cuvinte, stă pentru divinitate. Acestea sunt 
cele două laturi caracteristice ale problemei existenţei absolute a lui 
Dumnezeu. Noi concepem această realitate ca ceva care condiţionează 
întreaga realitate, o condiţionează nu numai în existenţa ei, dar şi în 
devenirea ei. De aceea, este contradictoriu față de realitatea actului religios 
să se spună că Dumnezeu creează lumea, dar nu mai intervine într-însa. 
Raportul de la Creator la creatură este un raport statornic, de fiecare 
moment. Ceea ce există nu a fost creat odată pentru totdeauna, la începutul 
timpurilor, și, de atunci înainte, îşi merge mersul său, așa cum își închipuia 
numai pe o latură Leibniz, că Dumnezeu este un ceasornicar minunat, care a 
aşezat lucrurile odată pentru totdeauna, iar lucrurile acestea merg de atunci 
aşa cum le-a aranjat de la început; nu este nici aşa cum pretind deiștii 
englezi, anume că Dumnezeu a creat lumea și, pe urmă, s-a uitat la ea fără 
să mai intervină, ca un fel de rentier al creaţiunii lui proprii. Legătura dintre 
existenţa absolută și cea relativă este o legătură constantă, atât sub raportul 
existenţei (germanii au un cuvânt propriu pentru aceasta: ei zic, das Sein) 
cât şi sub raportul devenirii, al schimbării, al transformării; adică, în primul 
rând, orice lucru relativ exista prin existenţa absolută, în cazul al doilea, 
orice lucru, orice existență relativă este un efect al existenței absolute, în 
afară de aceasta, după cum vă spuneam, trebuie să ţinem socoteală de acea a 
doua caracteristică; şi anume, că în actul religios și în conștiința religioasă 
raportul de la existenţa absolută la cea relativă este un raport simbolic, iar 
nu un raport logic obișnuit și un raport de cauzalitate, în cazul al doilea. 


7. Consecințe morale. Sentimentul nimicniciei umane și sentimentul 
dependenţei de divinitate 

Din aceste două fapte care se trăiesc în actul religios, adică în existenţa 
absolută, existența prin sine, în coexistența relativă, existența prin 
divinitate, şi din celălalt fapt, adică al existenţei absolute veşnic creatoare, 
în continuă activitate, rezultă pentru conștiința umană, tot în actul religios, 
două consecinţe: în primul rând, sentimentul nimicniciei umane prin 
opoziţie cu sentimentul atotexistenței divine, iar pe de altă parte, 
sentimentul dependenţei umane, spre deosebire de conştiinţa independentă, 
forţa de-a pururi creatoare. 

Dacă lămurim aceste două lucruri, putem să trecem pe urmă și la ultimul 
caracter al divinității, sau al puterii acesteia supreme care este însăși 
divinitatea, şi anume la caracterul sanctităţii sale. 


[12a]t Cei doi traducători ai Criticii raţiunii practice, Dumitru Cristian 
Amzăr şi Raul Vişan, au reușit să-i convingă pe cei doi profesori, C. 
Rădulescu-Motru și Nae Ionescu, să scrie fiecare câte o prefață la 
traducerea lor (deşi cei doi universitari nu se împăcaseră încă după disputa 
publică din decembrie 1930). Vezi: C. Rădulescu-Motru, Viaţa lui Kant, şi 
Nae Ionescu, Notă introductivă asupra rațiunii practice; în Immanuel Kant, 
Critica raţiunii practice. Bucureşti, Ed. Institutului Social Român, 1934, p. 
IX-XI și, respectiv, XV-XXXII. 

[12b]t Cursul de filosofie a religiei din anul universitar 1923-1924 a 
avut ca temă generală Metafizică şi religie. (Nu a fost litografiat.) 

[12c]1 Caterus, originar din Haarlem, n. la Alkmaar sau la Anvers, m. la 
Alkmaar, în 1656. Teolog olandez, doctor al Facultăţii de Teologie din 
Louvain, preot la Alkmaar (de la 1632 până la moarte). Înainte de a tipări 
lucrarea Meditationes de prima philosophia (1641), Rene Descartes a trimis 
(prin mijlocitori) copii ale manuscrisului câtorva filosofi şi teologi ai vremii 
(Thomas Hobbes, Antoine Arnauld, Pierre Gassendi ş. a.) Primul care a 
răspuns autorului este Caterus, care i-a făcut o critică de pe poziţiile 
teologiei şi ale scolasticii. Pentru obiecţii, vezi: Rene Descartes, Oeuvres, 
ed. Adam-Tannery, vol. VI (Paris, 1904, p. 91-101, text latină, şi vol. IX 
(1904, p. 73-80, franceză). În limba română, vezi obiecțiile lui Caterus și 
răspunsurile lui Descartes în: Rene Descartes, Meditationes de prima 
philosophia. În româneşte de Constantin Noica. București, Tipogr. 
„Bucovina“ I. E. 'Tlorouţiul, 1937, p. 69-72, şi, respectiv, p. 73-77. 
(Exemplul cu „cal înaripat“, la p. 77.) 

În analiza problemei divinității, am stabilit două caractere particulare ale 
acestei realități: existenţa absolută şi activitatea, acţiunea continuă și 
necondiționată. În opoziţiune cu existenţa absolută şi cu acţiunea continuă, 
caractere pe care noi le stabileam ca fiind nu cunoscute propriu-zis, ci 
revelate, se creează în conștiința religioasă individuală două situaţiuni pe 
care le aminteam ieri, denumindu-le: unul, sentimentul nimicniciei 
personale, şi al doilea, sentimentul creaţiunii, adică omul se simte mic și 
mărginit în faţa lui Dumnezeu și omul se simte creat de către Dumnezeu. 
Aceasta ar fi, vasăzică, un fel de corelat obiectiv individual al celor două 
caractere fundamentale ale divinității, reacțiune care este provocată propriu- 
zis nu de voinţa individului, ci este pur şi simplu un caracter al constituirii, 
al facturii divinității. Aceasta dă propriu-zis caracterul conștiinței religioase, 
şi sentimentul acesta al nimicniciei, ca şi sentimentul de dependenţă 
continuă nu sunt rezultat al unei cunoaşteri a noastră, nu sunt pur și simplu 
stări de conştiinţă pe care noi le trăim, nu sunt puncte de plecare pentru un 
eventual raționament sau deducțiune a noastră, ci sunt stări trăite, ca reflexe 
ale unei stări interioare trăite, care este trăirea pură și simplă a lui 
Dumnezeu. Acum, este evident că și sentimentul acesta de nimicnicie, ca şi 
sentimentul dependenţei continue, nu sunt pe același plan de realităţi, nici 
nu sunt concomitente, în legătura aceasta de la om la Dumnezeu, adică 
atunci când individul trăiește divinitatea, primul sentiment este acela al 
nimicniciei. Vasăzică, în primul rând se face opoziţie între existenţa 
relativă, individul, şi existenţa absolută, Dumnezeu; ens a se, Dumnezeu, 
cum spune metafizica, ens ab alio, individul, contingenţa. Numai în 


momentul când acest caracter, ens ab alio, devine conştiinţă pentru individ, 
numai atunci intervine şi cea de-a doua situaţie psihologică religioasă, aceea 
a sentimentului de creaţie. Propriu-zis, sentimentul de creaţie, aș spune mai 
exact încă, se naște în momentul în care se precizează conștiința relativităţii 
noastre, pentru că ens ab alio şi dependenţa sunt unul și același lucru; dar 
vedeţi că genetic este absolut necesar ca conștiința dependenţei mele să 
urmeze conștiinței independenţei existenţei absolute. Aceasta este, prin 
urmare, gradarea — aş zice — pe care o urmează aceste două sentimente 
fundamentale. Se înțelege, desigur, în ce spirit întrebuințez cuvântul 
„sentiment“ aci: două stări, două structuri fundamentale, care caracterizează 
faţa subiectivă a actului religios. 


1. Sentimentul de creatură 

Sentimentul de a fi creatură, sentimentul de creatură poate să aibă două 
origini: eu stârnesc întotdeauna asupra laturei metafizice și asupra laturei 
religioase a chestiunii, în latura metafizică se poate spune: se poate ajunge 
la convingerea, pe cale rațională sau cu ajutorul unei deducţiuni oarecare, că 
ceea ce există în realitate trebuie să aibă o cauză; că, adică, şi metafizica 
vorbește de o cauză primă, care este regula oricărei deveniri sau a oricărei 
existențe. Am stăruit de multe ori asupra faptului că se găseşte în Aristotel 
afirmat, pentru prima oară, că este permisă o urcare înapoi în seria cauzală 
numai atâta timp cât poate să fie vorba de devenire, dar că nu este permisă o 
urcare în seria cauzală atunci când nu mai este vorba de devenire, ci de 
existență. Adică, Aristotel spunea: cauzalitatea este funcțiune categorială a 
schimbării, a devenirii, nu a existenţei. Prin urmare, zice Aristotel: poţi să te 
întrebi întotdeauna care este cauza acestei întâmplări, nu poţi să te întrebi 
niciodată care este cauza lui Dumnezeu, pentru că Dumnezeu nu este 
dependenţă, ci este existență absolută, existență propriu-zisă. Zic, deci: şi în 
metafizică se vorbeşte de această înlănţuire cauzală a fenomenelor, dar 
această înlănțuire cauzală a fenomenelor nu duce, propriu-zis, la 
sentimentul de creatură, la convingerea de creatură; adică, în ordinea logică, 
în ordinea obiectivă, succesiunea și ordonarea în timp şi spaţiu a 
fenomenelor stabilesc anumite relațiuni precise între două fenomene, care 
relațiuni precise, însă, privesc mai mult legătura exterioară a fenomenelor 
decât dinamica transformărilor din realitate. Adică, unui fenomen A îi 
urmează un fenomen B. Dar ce legătură este între fenomenele A şi B, 
esenţială, în afară de faptul că ele se urmează după o anumită ordine fixă, în 


timp și spaţiu, nu poate să spună metafizica şi nici nu o spune. Metafizica 
nu trăieşte realitatea, ci răsfrânge oarecum această realitate. 


2. Revelația 

Sentimentul de creatură, prin urmare, chiar dacă poate să fie fundat 
metafizic pe conștiința relaţiunii de creatură a omului și Creator, nu poate să 
fie dat propriu-zis printr-un act de cunoaștere metafizică, ci presupune 
necesară altfel de cunoaştere, să zicem religioasă, adică presupune revelaţia. 

Despre revelaţie am vorbit noi și ştiţi ce însemnează această cunoaștere a 
revelației; în actul obișnuit de cunoaștere noi luăm în stăpânire realitatea 
externă printr-o raportare de la mine la obiect, adică punem stăpânire asupra 
unui obiect ieșind din noi înşine printr-un act de voinţă. Orice va spune 
Biserica de Apus în această privinţă, lucrurile așa stau. 

Vasăzică, actul obişnuit de cunoaştere este un act de voinţă, este o ieşire 
din noi înşine, o intenţionare obiectivă — o spune și scolastica —, în afară 
de mine, pe câtă vreme revelația presupune ca activ obiectul care trebuie să 
fie cunoscut, şi ca pasiv subiectul care cunoaște; adică, în actul de revelaţie 
obiectul cunoaşterii se descoperă oarecum subiectului, se dă prin a lui 
iniţiativă. Prin urmare, cunoașterea se coboară asupra noastră, nu ieşim din 
noi înşine pentru ca să prindem obiectul care trebuie cunoscut, nu punem 
noi stăpânire pe obiect, ci dimpotrivă, noi suntem stăpâniţi de acel obiect 
din afară de noi, iar noi nu facem decât să îndeplinim o operaţie pe care acel 
obiect de cunoştinţă al nostru ne-o îngăduie. Prin urmare, revelaţia este o 
întrepătrundere a celor doi termeni ai raportului, în cunoașterea obișnuită 
este pur şi simplu o punere de posesie a subiectului asupra obiectului. 

Deci, în actul cunoașterii obișnuite, obiectul este pasiv, subiectul activ; 
în actul revelaţiei este activ obiectul şi aproape pasiv subiectul. Evident, 
aproape pasiv, întrucât pentru actul revelaţiei se cere o anumită stare 
spirituală deosebită; pentru revelaţie nu este pregătit în fiecare moment tot 
omul, revelația se întâmplă în anumit timp potrivit. Tocmai din faptul istoric 
că revelația este un fenomen perpetuu se deduce și caracterul special al 
celor doi termeni puși în prezență: ambii termeni să fie într-o situaţie 
propice, deci de ia ambii termeni se cere o anumită activitate. 

Prin urmare, nu este exact că în actul revelației, cum spune o anumită 
mistică, subiectul este absolut pasiv; adică, pura contemplaţie, pura stare de 
receptivitate nu face posibilă revelaţia, pentru că această stare poate fi 
înțeleasă, la urma urmelor, ca fiind perpetuu existentă. Noi în fiecare 
moment putem să fim în pasivitate, dar nu în fiecare moment, în viaţa 


conştiinţei individuale, suntem pasibili de receptivitatea aceasta, de 
revelaţie. 

Aceasta este, prin urmare, distincţiunea în procesul revelaţiei și numai în 
acest proces este dată, în adevăr, legătura dintre Creator şi creatură. Pentru 
că numai în acest proces al revelaţiei — al intuiţiei directe și al intuiţiei 
absolute — obiectul și subiectul se întrepătrund, în procesul celălalt, de 
cunoaștere ştiinţifică, obiectul și subiectul rămân ipostaze deosebite ale 
realității; ele se ating oarecum numai superficial, intră într-un raport 
constant, dar în ceea ce priveşte apariţia lor în lumea realităţii sensibile ele 
nu intră într-o legătură intimă şi esenţială. Dacă acea cauzalitate științifică, 
precum spuneam, este stabilită în raporturi exterioare, de ordonare în timp 


şi spaţiu, și dacă legătura Creator — creatură este ceva mai mult, este 
răsfrângerea, trădarea unei legături esenţiale, intime între cei doi termeni, 
atunci, evident, raportul Creator — creatură nu poate să fie dat în 


cunoașterea științifică; se cere această stare specială a cunoașterii religioase, 
revelaţia, care, hotărât, mai mult decât cunoașterea ştiinţifică, este pasibilă 
de a îndeplini funcțiunea aceasta de cunoștință simbolică a realităţii. Creator 
şi creatură stau într-un raport de cauzalitate simbolică pentru religie. 
Creator — creatură, cauză — efect stau într-un raport de cauzalitate 
obiectivă pentru ştiinţă, dar sentimentul de creatură este întotdeauna 
întovărăşit de conştiinţa sau structura spirituală care trădează o relaţie 
simbolică, adică creatura se simte întotdeauna ca fiind semn, simbol pentru 
Creator. Am repetat lucrul acesta pentru că este de o mare importanţă. 


3. Categoria sanctităţii 

Categoria existenței absolute, ca și categoria existenţei relative, 
incontestabil se leagă, în viaţa conştiinţei religioase, de categoria sanctităţii. 
Acum este iarăşi evident că și metafizica ajunge la această categorie a 
sanctității. Ştiţi că există în metafizica scolastică o așa-numită scară a 
gradelor de existență, adică toate obiectele care există în realitatea sensibilă 
nu există prin ele însele, afară de existența supremă, care este existenţă 
absolută, ens a se. Dar existenţa aceasta este dependentă pentru fiecare 
obiect în parte într-o măsură deosebită; spune adică metafizica: un om 
există mai mult prin sine însuşi decât un animal, întâi, pentru că omul are o 
conştiinţă de sine, al doilea, pentru că omul, în virtutea acestei conştiinţe de 
sine, se poate determina el însuși în acţiunile lui. Dar, pe de altă parte, un 
animal oarecare este de un grad de existență mai coborât decât omul, dar 
este şi el superior lucrului neanimat. Omul se determină în acţiunile lui, 


conştient prin el însuși, spune metafizica, animalul se determină în 
mişcările pe care le face, nu în acţiunile pe care le face, el se mișcă singur; 
un lucru neanimat nu se poate mișca singur, el se mișcă prin alții. 


4. Graduarea existenţei prin altul 

Vasăzică, de existat există toate, există toate în același grad, nu există 
propriu-zis grade deosebite de existenţă, existenţa este pur și simplu 
existență; dar, în cadrul existenţelor acestora, activitatea pe care fiecare 
realitate o are este deosebită, și atunci simte metafizica necesitatea să facă 
deosebirea aceasta, şi zice: există prin sine sau există prin altcineva. 
Existenţa prin alții are diferite grade. 

Vasăzică, de la existenţa prin altcineva, ens ab alio, până la existenţa 
prin sine este o întreagă trecere de poziţii deosebite. La limita acestora este 
ens ab alio, care poate să fie considerat de metafizică ca un fel de rezultat al 
unui proces de inducţie, adică urcând teoretic trepte în care elementul de 
sine stătător creşte pe măsură ce elementul de altcineva descrește, trebuie să 
ajungem la limită, la un moment în care elementul de dependenţă să fie nul, 
pe câtă vreme elementul de independenţă să fie maxim, adică să cuprindă 
tot. La cei doi poli ai acestei scări de ascensiune continuă există o realitate 
în care elementul de sine stătător este nul și elementul dependent este 
maxim, iar la capătul celălalt există o altă realitate, care are aceleaşi calităţi, 
inversate. Prin urmare, stabilirea acestui ens a se se poate să fie rezultatul 
unui proces rațional. 

De unde se face, propriu-zis, în scolastică și în metafizică această 
graduare? De unde pleacă graduarea? Pleacă de la Dumnezeu? Pleacă de la 
realitate? Istoriceşte propriu-zis, putem spune că eşalonarea este de origine 
veche, există în Aristotel anima sensitiva şi anima vegetativa, adică 
împărţirea aceasta — ființe imobile, animate, neanimate și, în sfârșit, fiinţe 
raționale — există înainte de punerea procesului religios. Prin urmare, 
elementele pentru rezolvarea metafizică a problemei nu sunt de origine 
religioasă și, prin urmare, metafizica poate să spună foarte bine: noi 
ajungem la un ens a se, la o existență absolută, printr-o trecere la limită, 
printr-o graduare, printr-o dozare deosebită a celor două elemente 
constitutive ale oricărei realităţi, elementul dependenţei şi cel al 
independenţei. Tot astfel, din această existență absolută poate să deducă 
metafizica realitatea perfectă. Ce  însemnează realitate perfectă? 
Însemnează, după determinările metafizicei, spiritualitatea şi libertatea, 
spiritualitate şi libertate caracteristice ale așa-numitei ens perfectissimus, 


înțelegând prin libertate, în metafizică, posibilitatea de a fi cauză. Aceasta 
înseninează libertate metafizică, şi nu altceva. Dar evident că dacă noi avem 
conceptul de ens a se, de existență absolută, şi dacă acest concept închide în 
el acţiunea continuă și necondiționată, evident că el închide și nota de 
libertate, adică posibilitatea de a fi necontenit cauză și de a nu fi vreodată 
efect. 


5. Categoria divinului ca maximum de valoare 

Vedeţi că în adevăr metafizica poate să construiască conceptul acesta de 
ens perfectissimus cu spiritualitatea și libertatea, conceptul acesta de divin, 
de sanctus, de sfânt, dar acest concept, construit de metafizică nu este ca 
conceptul religios; adică, nu este ceea ce trăim sau ceea ce trăieşte 
conştiinţa religioasă omenească, pentru că sfânt în conștiința religioasă este 
mai mult — am spune — o structură spirituală decât un concept clar; sfânt 
este mai mult o stare de spirit, o valorificare. Adică, maximum de valoare 
pe care poate să o aibă o realitate constituie categoria divinului. 

Dar în ce constă acest maximum de valoare propriu-zis? Nu este tocmai 
aşa uşor de spus. Dacă analizăm, şi aceasta se poate face foarte lesne cetind 
textele mistice, ce înțelege conștiința religioasă prin sfânt, am vedea că tot 
materialul se fărâmiţează și ne trece printre degete și este foarte ciudat — 
este o observaţie care trebuie verificată de fiecare dintre d-voastră. Eu am 
avut adesea impresia că valorificarea aceasta, pe care noi o postulăm acestei 
conştiinţe religioase, nici măcar nu presupune existenţa. În actul de iubire 
către Dumnezeu, ce iubim noi? În ce constă actul de iubire către 
Dumnezeu? Iubim pe Dumnezeu? Nu, este altceva. Sigur că ceea ce spun 
acum nu este direct în concordanţă cu catolicismul, poate să fie mai în 
concordanţă cu Răsăritul. Actul acesta de iubire nu se îndreaptă propriu-zis 
către ceva precis, ci este pur și simplu un act de iubire. Iubim ceva fără să 
ştim propriu-zis ce iubim. Forţele noastre spirituale, care trebuie să 
găsească realizarea în afară de noi, se direcționează înspre un punct din 
afară de noi, pe care noi îl postulăm în conștiința religioasă ca un fel de 
valorificare supremă. 


6. Iubirea de Dumnezeu şi jertfa 

Aș spune, în legătură cu aceasta, prin urmare, că iubirea de Dumnezeu 
nu presupune încă „cred în Dumnezeu“; este iubirea lui Dumnezeu, este un 
act originar al conștiinței noastre religioase, care poate să fie concomitent 
cu „cred în Dumnezeu“, poate să-i urmeze „cred în Dumnezeu“, dar poate 


să fie anterior acestui „cred...“ Pot să iubesc pe Dumnezeu, sau categoria 
sanctității, ori pur și simplu pot să iubesc în ordine religioasă fără ca 
termenul actului meu de iubire să fie ceva precis. Aceasta înseamnă că a 
iubi, în ordinea religioasă, este pur și simplu a te evaza, a te revărsa 
spiritualicește și să te îndreptezi către un punct exterior, care este considerat 
ca o valoare supremă. Aceasta este categoria divinului în viața religioasă: 
nu ceva precis, nu ceva care poate să fie determinat, hotărât; şi probă că este 
aşa, spun eu, este că încercarea de a determina raţional categoria divinului a 
dat totdeauna greș. Caracterul definitiv care rămâne pentru definiția 
categoriei divinului este tot ceva care este înăuntrul nostru. Divin este acea 
realitate sau acea valoare căreia noi îi sacrificăm orice; prin urmare, divin 
este valorificarea maximă posibilă. Aceasta este definiția divinului în 
funcţie de conștiința religioasă şi aceasta este, în același timp, însăşi esenţa 
vieţii religioase: la baza vieţii religioase stă sentimentul sau starea 
sufletească, structura sufletească a jertfei, nimic nu este mai valoros decât 
divinitatea; prin urmare, nimic nu poate să fie preferat divinității, deci totul 
poate să fie jertfit şi deci totul trebuie să fie jertfit, în al doilea rând, acestei 
divinități. 

7. Încă o dată despre religie și morală 

Aci este și legătura dintre religie şi morală. Dar, vedeţi, tocmai problema 
aceasta defineşte caracterul problemei morale în cadrul religiunii. Eu am 
vorbit adesea în fața d-voastră despre lipsa de legătură dintre morală și 
religie și acum cad tocmai pe o legătură între morală și religie! Da, dar este 
altfel de morală; morală însemnează aci altceva decât morala pozitivă, decât 
codificarea unor anumite feluri de purtare. Morală însemnează, aci, pur și 
simplu conducerea ta proprie în vederea mântuirii. 

Dacă în genere se înțelege prin morală această procedare, evident că este 
o legătură între religie și morală, altfel nu, și legătura dintre morală și 
religie se evidenţiază în acest punct prin aceea că orice este mai puţin 
înseninat decât însăși divinitatea. Deci, orice poate să fie, și trebuie să fie, 
jertfit valorii absolute, care este divinitatea. 

Faptul acesta este încă un argument pentru ceea ce am spus eu odată, 
ceva cam fricos, dar am spus totuşi, că religia propriu-zis este asocială, 
adică religia pune conștiința individuală în funcţie de o valoare care este 
dincolo de marginile existenţei sensibile, condiţionează toată activitatea 
individuală de supunerea, de potrivirea noastră la un ideal sau la o existență 
care, nefiind din lumea aceasta, nu poate să reglementeze această lume. 


8. Caracterizarea divinului în viziunea lui Rudolf Otto. Delimitare 

Vreau să vă amintesc, totuși, că există o încercare de caracterizare a 
divinului; este încercarea lui Otto. El găseşte ca elemente ale sanctității 
cinci caracteristici: este întâi momentul, el zice „moment“, pe care el îl 
numeşte mysterium tremendum, momentul majestas şi apoi zice, das 
Energische, das Mysteriose şi das F ascinans. 152! 

Mysterium tremendum însemnează: divinitatea este trăită de oameni într- 
un amestec de neprecis şi de groaznic, de grozav; în orice act religios este 
impresia aceasta de tragic, de teribil, de ameninţător. 

El fundează afirmaţia lui pe o mulțime de cercetări din toată istoria 
religioasă, dă şi ilustraţii de felul cum sunt înfăţișaţi zeii, apoi citează din 
Psalmi, Apocalips eţetera, verificând momentul acesta. 

Majestas cred că n-are nevoie de comentar: divinul este deasupra 
noastră, a tuturor şi dă impresia aceasta de măreție. Das Energische, adică 
momentul de continuă lucrare, continuă activitate a divinului. 

Das Mysteriose este ceva pe care eu nu-l înțeleg așa de precis în opoziţie 
cu mysterium tremendum, fiindcă în aceasta se închide nota aceasta de 
mister, de tainic. 

Fascinans însemnează, cu toate că nouă ne este groază în faţa divinității, 
cu toate acestea, divinitatea exercită asupra noastră un fel de fascinaţie. 

Nu este importantă această enumerare. Ce importă și ceea ce ne 
preocupă pe noi este altceva. El întrebuințează pentru toate aceste momente 
cuvinte străine de limba germană, căci pentru fiecare din aceste cuvinte 
există cuvintele corespondente în limba germană. El însă întrebuinţează alte 
cuvinte, pentru că simte că ceea ce vrea să spună el cu aceste vorbe nu este 
ceea ce se înțelege în gândirea obișnuită. Ceva mai mult, definiția pe care o 
face el sau prelucrarea materialului pe care o face el până să ajungă la 
aceste caracteristici este foarte interesantă. Procedeul este negativ, adică nu 
se spune că divin este cutare lucru, ci se procede prin eliziune, şi zice că 
divin nu este cutare. Vasăzică, există un tot pe care cercetătorul îl are în faţa 
lui, și din acest tot cercetătorul încearcă, dezghiocând, cum am desface un 
ştiulete de porumb, să scoată tot ceea ce nu este bun și oprind tot ceea ce a 
rămas. Dar procedeul acesta este prin negaţie. De ce, prin negaţie? Știţi că 
Otto face parte, ca credinţă filosofică, din școala kantiană, oarecum corectat 
prin poziţia lui Fries. Rudolf Otto înțelege că vorbirea raţională și procedeul 
rațional nu pot să ducă propriu-zis la o definiţie a divinului. El înţelege că 
această categorie a divinului, întrucât divinul este punctul ultim către care 


se îndreaptă actul religios și pe care-l trăieşte actul religios, cade în afară de 
sfera preocupărilor, în afară de posibilităţile de stăpânire şi de trăire ale 
raţiunii noastre şi atunci întrebuinţează metoda negativă, prin eliziune. El 
dădea un exemplu pentru ca să arate cât de bine şi cât de frumos se proceda 
înaintea divinității. El zice: Dumnezeu este — şi citează din Psalmi — ceea 
ce ochii n-au văzut, ceea ce urechile n-au auzit, ceea ce nici o inimă n-a 
simţitiI3]. Vasăzică, nimic din ceea ce noi, cu simţurile noastre obişnuite, 
cu instrumentul nostru de toate zilele de cunoaștere, primim, nu este 
Dumnezeu; divinul este în afară de toate acestea. 

Dar se va zice: bine, dar unde se ajunge cu metoda aceasta? Se poate 
face propriu-zis o definire a unui obiect prin ceea ce nu este? Care sunt 
determinările acestui obiect? Totalitatea determinărilor acestui obiect s-ar 
putea rezuma în, pur și simplu, următoarea formulă: are ca determinări nici 
o determinare posibilă. Bine, dar ceea ce are ca determinări nici o 
determinare posibilă, este nimic, nu este aşa? Prin urmare, procedeul duce 
la ateism sau la nihilism. 

Acum, procedeul acesta este considerat ca procedeu raţional. Dacă în 
adevăr noi am încerca în procesul de cunoaștere obișnuită să definim un 
obiect prin ceea ce nu este el, şi nu numai prin ceea ce nu este, dar să 
stabilim că nimic din ceea ce este determinare pentru un obiect oarecare nu 
este determinare pentru acest obiect, atunci evident că am trece de o parte 
toate determinările posibile şi ar rămâne, de cealaltă parte, nimic; adică, 
totalitatea determinărilor nefiind aplicabilă acestui X, însemnează că X nu 
există pur şi simplu, pentru că existența lui nu este pasibilă de nici o 
determinare posibilă, în ordinea rațională lucrul este clar. Dar ce 
însemnează propriu-zis această definiție? Îmi vine în minte acum că 
procedeul acesta s-a mai întrebuințat în filosofie, la Plotin. În filosofie n-are 
nici o valoare. Are în religie? Probabil. Adică, în religie se spune că nimic 
din ceea ce este rațional nu poate să prindă divinul religios; cu alte cuvinte, 
categoria aceasta a divinului nu poate să fie înţeleasă, ci poate numai să fie 
trăită. lar determinările pe care le dăm noi acestei categorii, acestui obiect 
care este divin, nu sunt determinări directe, ci determinări prin analogie. 
Când eu spun: divinul nu este cutare, nu însemnează, în ordinea religioasă, 
numai că nu este cutare, ci însemnează: eu nu mai pot să-mi îndrept 
conștiința mea religioasă în această direcţie, ci trebuie să o îndrept în altă 
direcţie. 


Vasăzică, determinările acestea negative ale categoriei divinului sunt, în 
conștiința religioasă, căi sau indicaţii pentru orientarea conştiinţei noastre 
religioase. 


9. Viaţa metafizică şi viaţa religioasă — două lumi diferite 

Eu nu voi urma drumul acesta, nici drumul celălalt, căci vedeţi care este 
deosebirea. Nu ştiu dacă ne-am înţeles. Eu, drept să vă spun, în locul d- 
voastră, nu m-aş declara așa de tare mulţumit, căci simt că este ceva pe care 
n-am pus încă punctul, simt că în toată argumentarea mea scapă ceva. Dar, 
ca să înțelegeți mai bine poziţia din care vorbesc eu, nu ceea ce spun eu, 
trebuie să ţineţi seama de ceea ce am repetat de atâtea ori, și anume, că viaţa 
metafizică şi viaţa religioasă sunt două terenuri deosebite și că ceea ce este 
cunoaștere într-un loc, este trăire în celălalt și că, prin urmare, chiar dacă 
metoda aceasta a definiţiei prin eliminare este nulă în metafizică, pentru că 
duce la nihilism, ea poate să nu fie nulă în domeniul conştiinţei religioase, 
unde însemnează nu excluziunea unei determinări, ci excluziunea unei 
orientări a conştiinţei noastre. 

Acestea aveam de spus despre categoria divină. 


[13a]t Rudolf Otto, Das Heilige, ed. cit, p. 13-54 (Sacrul, ed. cit., p. 20- 
56). (Das Moment des „Tremendum“ (des Schauervollen); Das Moment des 
Ubermăchtigen („majestas“), Das Moment des „Energischen“; Das Moment 
des Mysteriosen; Das Fascinam.) 

[13b]i Psalmul 50,7: Că iată adevărul ai iubit; cele nearătate și cele 
ascunse ale înţelepciunii Tale, mi-ai arătat mie. 1 Cor 2,9: Ci precum este 
scris : «Cele ce ochiul n-a văzut şi urechea n-a auzit, și la inima omului nu 
s-au suit, pe acestea le-a gătit Dumnezeu celor ce-L iubesc pe El». 


XIV. Structura determinărilor secundare ale divinului 


[8 mai 1925] 

1. Adevăr și fals în religie. Adevăr religios și adevăr ştiinţific 

2. Două tipuri de determinări ale divinului 

3. Problema originii religiei — un nonsens. Desfășurarea religiei 
4. Atributele — semne ale divinaţii 

5. Exprimarea indeterminată a divinătăţii prin limbaj 

6. Aproximarea divinului 

7. Aspectul istoric al atributelor secundare 

8. Despre structura spirituală a creştinului ortodox 


Care sunt calităţile esenţiale sau atributele fundamentale ale divinității, 
am văzut în explicaţiunile de până acum și ne mărgineam la existența 
absolută, adică divinitatea, şi la caracterul de sanctitate, din care aproape 
deducem, ca consecință imediată, caracterul sau proprietatea de acţiune 
continuă şi prin sine. 

Toate aceste atribute, aceste calități fundamentale ale divinității 
constituie un anumit plan de realităţi, aş zice, adică sunt oarecum de sine 
stătătoare și caracteristice, în sensul că ele nu pot să fie deduse din altele, nu 
pot să fie deduse din experiența noastră sensibilă şi nici pe calea unor 
raționamente logice. Problema divinității este — cum am accentuat de 
atâtea ori — de o structură specială, raportându-se la realităţi de altă natură, 
atât sub raportul cunoștinței, cât şi sub raportul existenţei, decât obiectele 
din realitatea sensibilă. Aceasta însemnează că actele religioase în 
generalitatea lor sunt fundamentale, cum ați văzut, nu numai pentru trăirea, 
dar și pentru existența — aş zice mai ales după lecţiunea trecută — acestor 
realități deosebite; actele religioase constituie o lume a lor, aparte, o 
anumită ierarhie proprie de valori, ireductibilă la toate celelalte ierarhii de 
valori şi valorificări posibile. Vasăzică, actele religioase constituie un 
univers de sine stătător, alături de universul sensibil. Aceasta este oarecum 
gruparea mare a faptelor în domeniul general al existenței sau al 
metafizicei: faptele religioase constituie un domeniu de sine stătător, 
ireductibil la alte fapte secundare și nereductibil din altă experiență a 
noastră. 


1. Adevăr și fals în religie. Adevăr religios și adevăr ştiinţific 


În cadrul consideraţiunilor acestora se vede cât de bine apare problema 
adevărului şi falsului în religie. Piatra de încercare a tuturor istoricilor 
pozitivişti ai religiei, atunci când este să vorbească de realitatea vieții 
religioase şi de realitatea afirmațiilor religiei, deci de realităţile rezultând 
din actele religioase în genere, piatra de încercare este tocmai 
multiplicitatea şi varietatea precipitatelor actului religios; adică, acest act 
religios presupune anumite calități de structură, pe care le-aţi auzit expuse 
mai înainte; dar actul acesta religios are întotdeauna ceva în care se 
obiectivează; adică, există, pentru fiecare act religios, un obiect în afară de 
conștiința religioasă subiectivă, individuală, şi care este însăși divinitatea. 

Acum, există o istorie a religiei. Aceasta însemnează: divinitatea ia 
diferite forme. Din existenţa unei istorii a religiei unii cercetători au crezut 
că pot să deducă lipsa de valabilitate sub raportul adevărului a rezultatelor 
vieţei religioase, și au zis: ei bine, există creștinism, dar a existat înainte de 
creştinism elenism, a existat hinduism tot ca formă religioasă, a existat 
religia egipteană, mahomedanismul eţetera... Cum coexistă aceste forme și 
ce însemnează, în cazul acesta, adevărul sau conţinutul de adevăr al vieţei 
religioase? 

În adevăr că întrebarea poate să fie neliniștitoare, dar numai la prima 
impresie; pentru că, exact în același fel întrebăm noi: există o fizică, şi ce 
însemnează adevărul fizic de acum trei mii de ani faţă cu adevărul fizic de 
azi? Există o astronomie, și ce însemnează, de pildă, viziunea ptolemeică a 
universului față de viziunea copernicană? 

Există, vasăzică, şi în domeniul vieţii religioase, un fel de aproximaţie a 
adevărului, după cum există o aproximaţie a adevărului și în domeniul 
gândirii logice; dar aproximaţia aceasta a adevărului poartă nu asupra 
esenței înseşi a vieţii religioase, spre deosebire de conștiința ştiinţifică. 
Esenţa vieţii religioase se mărginește, în determinările formale ale 
divinității ca ens a se, sanctitate și continuă acţiune. Aceste caractere sunt 
fundamentale oricărei atitudini religioase, se găsesc în orice religie existând 
ca atare și, prin urmare, formează — cum am spune cu un termen impropriu 
— elementul aprioric al oricărei religii. Aproximităţi ale adevărului pot să 
existe și în cadrul vieţii religioase, spuneam, dar aceste aproximităţi ale 
adevărului în ordinea religioasă intervin numai într-un moment secundar, 
adică în momentul în care conştiinţa religioasă trece de la aceste 
determinări formale la alte determinări, mai apropiate, pe care le vom vedea 
imediat. 


Vasăzică, adevărul în ordinea religioasă se aseamănă, într-un fel, cu 
adevărul în ordinea logică, în ordinea științifică, dar se deosebeşte în alt fel. 
Se aseamănă în măsura în care însăşi operația de determinare în viața 
religioasă este supusă contingenței, în măsura în care în aceste determinări 
intră elemente istorice; nu se aseamănă întru cât, în măsura în care adevărul 
acesta religios nu mai este operaţie logică sau asemănătoare cu operaţia 
logică, ci se sprijină pur şi simplu pe operaţiunea revelaţiei; ele sunt 
deasupra oricărei îndoieli, ele sunt adevăruri în chip absolut, şi sunt 
adevăruri în chip absolut pentru motivele pe care le aminteam, că, anume, 
existența şi cunoașterea sunt unul și același lucru în acest act al revelaţiei şi 
al cunoștinței simbolice. 


2. Două tipuri de determinări ale divinului 

Dar problema aceasta deschide imediat o altă problemă: ce fel de 
determinări mai poate să suporte divinitatea aceasta, și întru cât aceste 
determinări sunt distincte de cele dintâi; pentru că, dacă există în problema 
adevărului separație, adică există un adevăr absolut şi un adevăr pasibil de 
aproximaţie, atunci trebuie să existe două feluri de determinări, distincte. 

Ştiţi că divinitatea poartă și alte diferite atribute. Noi îi zicem lui 
Dumnezeu rațiunea supremă, iubirea supremă, bun suprem eţetera; cu ce 
drept dăm noi denumirile sau caracterele acestea divinității și care este 
mecanismul pe care-l întrebuințăm noi în aceste determinări? Când zicem 
bine suprem, când zicem rațiune supremă, când zicem iubire supremă 
eţetera, întrebuințăm propriu-zis cuvinte pe care le întrebuințăm în alt sens 
în viaţa noastră de toate zilele. 


3. Problema originii religiei — un nonsens. Desfășurarea religiei 

De aci, și presupoziţia, la unii dintre cercetătorii în domeniul vieţii 
religioase, că există o problemă filosofică a originei religiunii. De îndată ce 
sunt elemente asemenea între viața religioasă şi viaţa practică, empirică, de 
îndată ce cam aceiași termeni sunt întrebuințaţi şi într-o parte şi în alta, 
trebuie să fie ceva comun de la care pleacă aceste două activități diferite — 
ceea ce este, cu alte cuvinte, problema originei religiunii. 

Ţin să vă spun de la început că această problemă a originei religiunii 
este, oarecum, un nonsens. 

Religiunea, evident, are o viață, ea se desfășoară şi are unele clipe de 
evoluţie, după cum clipe de evoluţie are însăși viaţa religioasă a individului 
şi a omenirii în general. Desfăşurarea aceasta a vieţii religioase este 


autonomă, adică ea se desfăşoară din ea însăși. Vasăzică, în același fel în 
care spuneam, mi se pare, acum vreo doi ani, despre om, că el nu se poate 
dezvolta din altceva, în contra tuturor afirmaţiunilor evoluţionismului, că, 
adică, calitatea de a vorbi şi calitatea de a lucra sunt calităţi care nu se 
dezvoltă gradual din alte funcțiuni ale vieţii, ci sunt pur și simplu date, sunt 
definitorii, sunt absolute, după cum spuneam deci că nu se poate face o 
trecere de la animal la om, tot așa spun acum: nu se poate face o trecere de 
la viaţa empirică, stăpânită de logică, la viaţa aceasta religioasă; adică, cum 
aş spune cu un termen științific: desfăşurarea religiunii sau a vieţii 
religioase este autonomă, nu eteronomă. Eteronomia — dacă vă amintiţi de 
Wundt —, eteronomia scopurilor este o foarte gratuită presupoziţie 
pozitivistă, care pleacă mai mult din necesitatea aceasta de unificare a 
spiritului uman. Ea stă în directă legătură cu pretenţiunea evoluţionismului 
contemporan de a atribui tuturor noţiunilor unele elemente ce vor fi existat 
odată, la începutul lumii. Originea vieţii religioase — nu a problemei 
religioase — ar părea doar o întrebare absurdă, căci, după cum s-a arătat, 
chiar cu argumente uneori, viaţa religioasă îşi are domeniul ei propriu. 
Vasăzică, orice dezvoltare religioasă trebuie să se ţină în limitele stricte ale 
religiunii, după cum orice dezvoltare a conștiinței umane în genere trebuie 
să se ţină în limitele stricte ale umanităţii. Nu există trecere de la logic la 
religios, după cum nu există trecere de la animal, de la ne-om, la om. 
Acestea sunt separaţiuni definitive, odată pentru totdeauna, atât în lumea 
logică, cât şi în realitatea propriu-zisă. Cine își dă seama de dificultăţile în 
care a căzut evoluționismul în general poate să înțeleagă de ce separaţiunea 
aceasta este fundată și cum îndrăznește cineva, în 1925, să spună că este 
fundată o separațiune așa de definitivă între religios şi logic, după cum este 
fundată o separaţiune între uman și neuman. Deci, ca să ne întoarcem la 
punctul de la care am plecat: nu se poate spune că cuvintele acestea pe care 
le întrebuințăm noi în determinările secundare ale divinității sunt 
întrebuințările limbagiului curent în viaţa religioasă. Este adevărat că se 
amestecă unele elemente străine de viaţa religioasă în această operaţiune de 
determinări secundare: când eu vorbesc de divinitatea raţională, de 
divinitatea bună, de divinitatea iubitoare, nu vorbesc de divinitatea revelată 
mie ca atare, ci vorbesc de divinitatea revelată mie prin existență. Am mai 
vorbit aci de particularitatea aceasta pe care o prezintă viaţa religioasă — 
particularitate evidentă în procesul de cunoaștere simbolică. Am vorbit de 
capacitatea ce o are lucrul, sau, în sfârșit, efectul, de a sta ca simbol, ca 


reprezentare a cauzei, a divinității. Ei bine, tocmai universul considerat ca 
simbol al divinității este punctul de plecare în această a doua operațiune de 
determinare a divinității, care ne dă predicatele sau atributele pe care le-am 
enumerat adineauri, adică: eu cunosc pe Dumnezeu, Dumnezeu îmi este dat 
mie în realitate, realitatea există, reprezintă pe Dumnezeu, și, în măsura în 
care eu cunosc această realitate, în funcţiune de Dumnezeu, nu în funcţiune 
de ea însăși, eu am dreptul să atribui lui Dumnezeu calități pe care le 
descopăr în această realitate care stă ca simbol al divinității. 


4. Atributele — semne ale divinaţii 

Vasăzică, ceea ce cunosc în universul sensibil am dreptul să atribui 
divinității, dar cu o singură condiţiune; şi anume, ca universul sensibil pe 
care îl iau eu în considerare să nu fie cunoscut sub specia logică, să nu fie 
cunoscut, prin urmare, ca ceva de sine stătător și să nu fie cunoscut sub 
categoria cauzalităţii, ci să fie cunoscut sub o relaţiune simbolică, în 
momentul, prin urmare, în care eu trăiesc universul ca o realitate, ca o 
realitate simbolică, ca o reprezentare a divinității, în momentul acesta 
conștiința mea, pe care o scot din universul sensibil, este valabilă şi pentru 
divinitatea însăși și atributele pe care eu le scot din această realitate sunt 
foarte bine potrivite pentru divinitatea însăşi. În lecţiunea viitoare, când 
vom merge însă în cercetarea acestor atribute, o să vedem un lucru foarte 
însemnat; şi anume, că cunoștința noastră, în termenii în care se aseamănă 
cu termenii din cunoaşterea logică a realităţii şi pe care noi îi aplicăm 
divinității, nu joacă, în această determinare a realităţii, exact același rol pe 
care-l joacă în considerarea logică a universului. În primul rând, atributele 
acestea, pe care le-am enumerat, sunt — așa se numesc ele în teologia 
naturală — inadecvate; adică, dacă eu spun că Dumnezeu este spiritualitate, 
rațiune, prin aceasta n-am spus că Dumnezeu este o ființă rațională în felul 
în care eu sunt rațional. Când eu spun despre mine că sunt rațional, atunci 
afirm că una din calităţile mele este și raţiunea sau raționalitatea sau 
spiritualitatea, că, vasăzică, o parte din mine însumi este reprezentată sau 
este tradusă prin lumea cealaltă în acest atribut, al raționalității; când zic, 
însă, că Dumnezeu este rațional, spun cu totul altceva. Dumnezeu este o 
infinitate de atribute, Dumnezeu este însuși infinitul. Spinoza consideră 
substanţa ca fiind ea însăşi infinitus atributis. Infinitatea aceasta de atribute 
îmi este mie necunoscută. Pe de altă parte, infinitatea aceasta de atribute nu 
reprezintă părți propriu-zis din divinitate, ci sunt, pur și simplu, semne ale 
divinității. Eu nu pot să spun despre divinitate că este rațională în același fel 


în care sunt rațional eu — spuneam adineaori. Pentru ce? Pentru că 
raționalitatea epuizează un caracter al meu, dar ea nu poate să epuizeze un 
caracter al divinității, pentru simplul motiv că divinitatea este inepuizabilă 
în orice direcțiune. Aceasta însemnează că limbagiul pe care-l întrebuințăm 
noi, în această atribuire de calităţi, divinității, este inadecvat. 


5. Exprimarea indeterminată a divinătăţii prin limbaj 

În al doilea rând, limbagiul acesta este indeterminat, nedefinitoriu, 
irelevant; adică, ceea ce afirm eu despre divinitate printr-un atribut al meu 
nu numai că nu dă o parte completă din divinitate, adică nu numai că nu 
epuizează divinitatea, deci nu numai că nu este adecvat, dar mai are încă un 
defect: limbagiul acesta exprimă mai mult o asemănare a divinității sau a 
ceva din realitate cu divinitatea, decât divinitatea însăși; altfel spus, 
calitatea fundamentală a limbagiului, sau defectul, dacă voiţi, constă în 
aceea că este analogic; nu este exprimare proprie, directă, ci exprimare prin 
analogie. 

Lucrul acesta se vede foarte bine în domeniul vieţii religioase realizate. 
Ce este, în literatura greacă de exemplu, frica aceea, neputinţa și lipsa de 
curaj de a determina divinitatea? Pentru că este spus precis în toată 
literatura greacă, în toată literatura clasică religioasă din filosofia greacă, 
ceea ce este Dumnezeu: Dumnezeu este ceea ce nu se poate spune. Și nu 
este numai afirmaţia logică: nu se poate exprima Dumnezeu, ci şi un fel de 
reținere, o lipsă de curaj de a ataca problema însăși; lipsă de curaj care nu 
este numai în literatura religioasă grecească, ci se găsește, de pildă, în 
Biblie, în textul ebraic al Bibliei, Dumnezeu se numește Elohim și se mai 
numește Iahveh, dar niciodată numele lui Iahveh nu se cetește așa, ci, 
pretutindeni unde se găsește semnul, care este un semn prescurtat (nu este 
scris „Iahveh“, ci este un semn prescurtat), se ceteşte Adonai. Vasăzică, 
religiozitatea ebraică se sfia să numească pe nume și unde era Iahveh cetia 
Adonai, zicea: „Adonai Elohim“ iar nu „Iahveh Elohim“. 

Ce este Cabala ebraică? Numerele 1-10 însemnează fiecare ceva. Zece 
însemnează Dumnezeu, dar zece nu se scrie niciodată și nu se pronunță. Se 
scrie nouă plus unu. De ce? Este tocmai groaza aceasta de a determina 
divinitatea, groaza de răspunderea pe care o are când își cunoaşte omul 
însuși imposibilitatea de a face această determinare. 

Vasăzică, în adevăr există o discrepanţă între determinările acestea 
secundare ale divinității și divinitatea însăși, care pornește din faptul că, în 
această operaţie, spiritul omenesc este lipsit de revelațiune şi este, prin 


urmare, constrâns să întrebuinţeze mijloace din lumea de toate zilele, şi 
atunci, singura cale care-i mai rămâne pentru ca, totuși, cu elementele din 
viaţa de toate zilele, să treacă în planul celălalt al vieţii religioase propriu- 
zise, este un fel de dislocare, de schimbare a funcțiunii cuvântului; de unde 
cuvântul are în viaţa logică un înţeles precis, cu o anumită indicație 
obiectivă, dincoace capătă o funcțiune distinctă; nu mai este o funcţiune 
direct indicativă, ci indicativă prin ocol şi o funcţiune oarecum denaturată; 
pentru că, una este indicarea unui lucru direct și alta e indicarea lucrului 
prin analogie, una este indicarea lucrului direct şi alta indicarea lucrului cu 
conştiinţa că această indicare este inadecvată. 


6. Aproximarea divinului 

Deci, vedeţi, caracterul acesta de specificitate a vieţii religioase se 
generalizează și în cadrul acestor determinări, în care totuși intră un element 
din ordinea logică, care este realitatea sensibilă însăşi. Fi bine, tocmai 
pentru că în aceste determinări secundare ale divinității intră acest element 
din ordinea logică, tocmai pentru că, prin urmare, în această cunoaștere noi 
nu stăm sub imperiul revelaţiei, ieșim din cadrul procesului de revelaţie, 
tocmai de aceea adevărurile pe care noi le emitem în această operaţie nu 
sunt adevăruri absolute, ci ele sunt pasibile de aproximaţie. De aceea 
Dumnezeu este în unele religiuni răzbunător, iar în altele, atotiertător. Deci, 
coeficientul de bunătate şi de iubire este unul într-un caz și altul în celălalt 
caz. De aceea, pentru o religiozitate Dumnezeu este voință creatoare, iar 
pentru alta Dumnezeu este logos, gândire creatoare mai înainte de orice. 
Este aci un proces în care omenescul se amestecă cu divinul, adică un 
proces în care omenescul încearcă să definească divinul în funcţiune de 
omenesc. 


7. Aspectul istoric al atributelor secundare 

Evident, din cele ce am spus, vedeţi că intră un element istoric în toată 
acesta a doua opiniune, adică este condiționată determinarea aceasta 
secundară a divinității de elementul acesta extrareligios. Dacă în 
determinarea divinității intră elementul acesta, cunoașterea universului, 
înseamnă că concepțiunea universului, structura sufletească — mai exact — 
care determină această anumită concepțiune a universului, adică etosul, 
ierarhia valorilor, a unui moment și a unei rase, sunt elemente determinante 
în coloratura ce o va lua această a doua caracteristică a divinității. Deci, 


atributul secundar al divinității închide întotdeauna într-însul un element 
istoric, care este structura spiritului, a rasei în care acel act religios trăieşte. 

„Rasă“, propriu-zis, este numai un fel de a vorbi. Eu nu știu precis ce 
este rasa. Eu, când spun cuvântul acesta, vreau să înțeleg toate elementele 
de contingenţă, de istorie, de timp și de spaţiu care determină, la un moment 
dat, o structură spirituală. Ei bine, problema aceasta este de cea mai mare 
însemnătate. Ea ne fereşte domeniul vieţii religioase de exclusivitate. 
E.xclusivitatea are, în viaţa religioasă, două pricini, sau o pricină care lasă să 
cadă rezistența fundamentală pe elementul raţional și alta care lasă să cadă 
rezistenţa fundamentală pe elementul revelaţiunii. Gnosticismul, de pildă, 
care zice că totul poate să fie rațional în viaţa religioasă, totul poate să fie 
redus la rațiune și se explică prin rațiune, evident că va spune: nu pot să 
existe, pentru un om în toată firea, două religiuni, pentru că unul este 
adevărul logic; prin urmare, toată lumea trebuie să se apropie de acesta — 
adevăr care să cadă în absolut. Pe de altă parte, viaţa sau concepţiunea 
religioasă care lasă să cadă accentul fundamental pe revelaţiune zice: nu pot 
să existe două religiuni care să fie exact valabile, pentru simplul motiv că 
adevărul religios este de origine revelatoare, revelat, şi în domeniul 
revelaţiunii nu există grade de adevăr, ci adevăr pur și simplu, adevăr 
absolut. Pe de o parte, avem spinozism, dacă voiţi o  religiune 
intelectualistă, religiunea metafizicianului de observaţie; pe de altă parte 
avem, ca tip specific, religiunea catolică, între una și cealaltă stăm noi, care 
admitem că există şi elemente care le căpătăm prin revelaţiune, dar că sunt 
şi elemente care sunt din realitatea istorică. Și, în momentul în care noi nu 
putem să neglijăm, nu putem să negăm că există și realitatea istorică, 
existența de fapt a acestei realități istorice, în acest moment nu putem să 
negăm şi egala îndreptăţire a diferitelor religiuni, a diferitelor forme de 
viaţă religioasă. Există un catolicism, precum există un ortodoxism; există 
un iudaism, precum există un elenism; există toate felurile de religiuni care 
corespund, în adevăr, unei structuri spirituale existente. 


8. Despre structura spirituală a creştinului ortodox 

Dar ce înseamnă structură spirituală în adevăr existentă? Dacă, de pildă, 
noi avem conștiința că suntem creștini, în afirmaţia aceasta de toate zilele: 
„sunt creștin“, creştin ortodox sau pravoslavnic, înseamnă că sunt creştin? 
A avea o viaţă religioasă specifică înseamnă a trăi, chiar inconştient, această 
viaţă religioasă, specifică. Adică, este creştin cineva care trăieşte — nu în 
viața de toate zilele, în viaţa practică, pentru că v-am spus că problema 


aceasta nu ne interesează — în viaţa religioasă, care, ca structură spirituală, 
se suprapune cu etosul religiunii creştine şi nu este creştin acel care nu are 
structura spirituală superpozabilă, care nu cunoaște, în domeniul acesta al 
spiritualităţii, congruenţa. Vasăzică, elementul istoric există, dar elementul 
istoric nu se confundă cu ceea ce credem noi despre el, ci elementul istoric 
este un lucru pentru sine, de care noi putem să luăm cunoştinţă sau nu. 
Dacă, de pildă — în altă ordine decât cea religioasă, căci lucrul este același 
—, dacă eu spun că sunt român, şi într-o bună zi îţi vin cu un sistem de 
filosofie științifică, d-ta o să ai dreptul să te îndoiești, dacă cunoşti puţin 
structura spirituală a românului, o să ştii că ştiinţa şi cu spiritul științific nu 
au nimic a face cu această structură spirituală. Evident că atunci când 
cineva care zice că este român ar voi să-ţi expună un sistem de filosofie, 
trebuie să-ți ridici îndoielile și trebuie să te gândeşti că sunt influenţe din 
afară, care încă nu au fost disparate, nu au trecut încă între pietrele de 
moară, ca să se aleagă ce este bun de ce este rău. 

Așa şi cu elementul istoric în viaţa religioasă. Există o religiozitate 
proprie fiecărei religiuni, adică există o religiozitate proprie fiecărei istorii, 
şi nimeni nu are dreptate propriu-zis să încalce acest domeniu. 

Dar aceasta nu însemnează că religiozitatea proprie fiecărei istorii este 
religiozitatea pe care acea istorie o are la cunoștință, ci ea poate să fie ceva 
cu totul diferit. De aceea, totdeauna când se vor face — aş zice — 
monografii spirituale religioase, o să vedeţi că întotdeauna formele 
dogmatice nu se acoperă cu cele reale, pentru că formele dogmatice scrise 
au totdeauna o întindere mai mare, adică sunt mai abstracte şi, deci, pe o 
treaptă de generalizare mai mare, mai sus decât viaţa practică. Noi toți 
suntem ortodocşi: grecii, românii, bulgarii, sârbii, rușii; dar este o 
fundamentală deosebire între ortodoxia noastră și cea rusă. Cine crede că 
întărirea conştiinţei religioase române va veni din contactul cu Rusia, se 
înşeală. Pentru ca să vă daţi seama cât se înşeală, v-aş aduce aminte un fapt 
istoric, că pe la anul 1050, când deja Biserica de Răsărit era schismatică faţă 
de Apus, Biserica din Apus găsea minunate motive de înțelegere, asemănări 
spirituale cu Biserica din Rusia. Și ca să vedeţi încă o dată cât de apropiat și 
cât de depărtat este sufletul rusesc de spiritul nostru, vă arăt că nici un 
intelectual din România, Grecia sau Peninsula Balcanică, care în adevăr a 
trăit tradițiunea și realitatea vieţii de aci, n-a trecut la catolicism, pe câtă 
vreme o mulțime de intelectuali ruşi au trecut. Citez cazul lui Soloviov și 
Merejkovski. De ce un tip aşa de reprezentativ ca Soloviov izbutește să 


treacă la catolicism? Pentru că erau anumite apropieri de structură 
ontologică între mesianismul rusesc și universalismul catolic. Această idee 
de universalitate nu ne intră nouă în cap. 

Pentru noi nu există o singură credință şi necesitatea unei singure 
credinţe; pentru noi există altceva: imposibilitatea pentru fiecare dintre noi 
de a avea altă credință decât aceea pe care o avem. Atât şi nimic mai mult. 
De aceea, cum vorbeam și în altă prelegere, poate că singurul principiu din 
conștiința noastră care este în adevăr crescut de la noi, de aci, este principiul 
privitor la viaţa religioasă: toate confesiunile sunt libere în [ara 
Românească, dar nici una n-are dreptul să facă prozeliţi. În acest articol din 
Constituţie trăieşte, în adevăr, toată tradițiunea noastră spirituală, trăieşte 
conștiința că există un element istoric în viața religioasă; acel element 
istoric leagă viaţa religioasă de anumite forme istorice; și că originalitatea şi 
drepturile de îndreptăţire au o varietate de forme istorice, adică neapărat 
dreptul de îndreptăţire a existenţei unei varietăți de forme de viaţă 
religioasă. 

Vom vedea, în lecţiunea viitoare, care sunt anume determinările 
secundare. 


XV. Alte atribute ale divinului 


[9 mai 1925] 

1. Tipuri religioase și valori religioase. Pentru preîntâmpinarea unor 
obiecţiuni principiale 

2. Spiritualitate umană și spiritualitate divină 

3. Dumnezeu şi câteva categorii generale ale realității (număr, timp, 
spaţiu, mărime) 

4. Existenţa lui Dumnezeu în lume. Imanenţa 

5. Caracterul nedeterminat al atributelor și mecanismul determinărilor 

6. Concluzie generală cu privire la viața religioasă 


Am început în prelegerea precedentă să vă dau câteva lămuriri asupra 
structurii determinărilor secundare ale divinității, considerate în totalitatea 
lor generică. Îmi dau seama că ceea ce v-am spus nu poate să fie admis 
dintr-o dată, aşa cum a fost înfățișat, în primul rând pentru că felul meu de 
expunere nu este acela al dovedirii acestor lucruri, ci pur și simplu al 
afirmării. Îmi dau seama, pe de altă parte, că dificultatea cea mai însemnată 
în asemenea operaţie de înfăţişare a principiilor generale ale filosofiei 
religiei stă în faptul că ne mișcăm într-un plan deosebit de realități decât al 
vieţii de toate zilele şi că trebuie să transpunem acest plan de realități 
tocmai în limbajul pe care-l întrebuințăm în viața noastră obișnuită. 
Vasăzică, toată stăruința mea, accentuarea mai mult prin afirmaţiuni a 
deosebirilor esenţiale care există între actul religios și domeniul vieţii 
religioase, şi între actele obişnuite şi domeniul vieţii logice, toată 
accentuarea aceasta avea de scop tocmai să vă pregătească pentru o 
transpunere în alt plan de realități decât cel obișnuit. Nu știu dacă există şi 
pentru d-voastră necesitatea aceasta sau nu știu dacă aţi ajuns la concluzia 
că, în adevăr, avem de-a face cu două domenii deosebite; pentru că 
experiența d-voastră personală nu poate să-mi fie direct cunoscută, ca să 
începem cu o considerație pregătitoare. 


1. Tipuri religioase și valori religioase. Pentru preîntâmpinarea unor 
obiecţiuni principiale 

Ce încercăm noi să facem aci? Unii dintre d-voastră vor crede că 
încercăm să constituim un sistem filosofic religios sau să construim o 
structură spirituală, care va fi existând sau nu, care, înainte de toate, ar avea 


în foarte mare măsură un element subiectiv. Cine crede așa, se înşeală: eu 
nu spun nimic despre mine şi nici ceea ce cred eu despre toate stările 
acestea sufletești spirituale, ci eu încerc o explicare a unei realităţi. Există 
tipuri religioase în omenire și există valori religioase. Aceste tipuri şi valori 
religioase sunt de obicei considerate din două puncte de vedere deosebite. 
Un punct de vedere este acela obiectiv-ştiinţific. Din acest punct de vedere, 
viaţa religioasă a persoanei religioase este o anomalie, o anormalitate. Ştiţi 
că pentru medicină majoritatea sfinţilor sunt cazuri de isterie, că Sfânta 
Tereza a fost isterică, Ruysbroeck Admirabilull1%! a fost un om a cărui 
diagnoză nu s-a pus încă, dar merge foarte mult înspre o psihoză. Acesta 
este punctul de vedere științific, cu instrumentele noastre de cercetare a 
acestei noi lumi de valori, care constituie viaţa religioasă, nu avem altă 
concluzie: Sfântul Francisc d'Assisi, un om slab de minte, Sfânta Catarina 
da Siena, o îndrăgostită nenorocită eţetera; nu există posibilitate de 
apreciere a acestor lucruri în cadrul vieţii științifice și în cadrul logicei 
normale, decât această etichetare ca anormal. Și atunci, sau admitem 
punctul acesta de vedere, sau trebuie să căutăm altul. Celălalt punct pe care- 
| enunţam este un punct de vedere obiectiv, necritic; adică, nu se spune că 
toți iluminaţii aceştia au fost nebuni, ci se spune că au fost oameni distinși, 
şi, cu atâta, punct, fără nici o explicaţie. 

Întrebarea care se pune pentru noi este dacă avem dreptul să negăm 
dintr-o dată sau să punem atribute peiorative la o întreagă serie de valori 
spirituale, dacă avem dreptul să trecem dintr-o dată sub bănuiala nebuniei o 
eflorescentă de viață spirituală a omenirei. Sfânta Tereza a fost nebună, dar 
de la ea a rămas o capodoperă literară eţetera. Ce facem cu producţiile 
acestor oameni? Sunt pur şi simplu producţiile unor nebuni? Sunt ele lipsite 
de valoare? Au numai o valoare estetică oarecare? Nu trebuie să uităm încă 
un lucru, că toţi oamenii aceștia reprezintă pentru conştiinţa omenească un 
moment al culturii, adică un moment de echilibru stabil al spiritualităţii; că 
oamenii aceştia pe care medicina îi consideră nebuni au fost oameni totuşi 
perfect împăcaţi cu ei înşişi sau pe calea împăcării cu ei înșiși; că, prin 
urmare, din punctul de vedere al practicei spirituale şi al idealurilor pe care 
le stabileşte viața noastră spirituală, oamenii aceștia au atins un summum. Şi 
atunci, care este posibilitatea de a aprecia totuşi aceste valori după cuviinţă, 
de a dovedi că valorile acestea au o valoare pozitivă? Nu este decât una, şi 
anume tocmai aceea de a admite, indiferent de orice experiență personală, 
că trebuie să fie, totuși, şi un alt criteriu de valorificare a valorilor spirituale 


decât criteriul logicei obișnuite şi decât criteriul pe care ni-l dă examenul 
actelor aparente sub logica obişnuită. Avem un instrument de indicare a 
acestor fapte, care este unul şi același, atât pentru examenul obișnuit logic, 
cât și pentru examenul acesta religios. Și atunci, toate determinările pe care 
experienţa religioasă le acordă divinității trebuie să fie supuse unui corectiv; 
adică, ele nu sunt, cum spuneam în prelegerea precedentă, adecvate și 
revelante prin ele însele, ci că unele sunt mai mult de indicațiuni generale, 
unele sunt mai mult de analogie. Vasăzică, sub beneficiul acestor obiecţiuni 
principiale trebuiesc privite și consideraţiunile care vor urma, precum și 
cele expuse în prelegerea trecută. 

Vedeţi, prin urmare, care este fundarea — indirectă, dacă voiţi, printr-un 
fel de a contraria — distincțiunii fundamentale între aceste două domenii de 
valorificare, şi anume, domeniul de realitate. 


2. Spiritualitate umană și spiritualitate divină 

Dacă ne gândim la divinitate și încercăm să o definim, adică încercăm să 
o determinăm, primul atribut care i se cuvine este acela al spiritualităţii; 
adică, Dumnezeu este o forţă care a creat tot ceea ce există, care există prin 
sine însuşi, care este infinit, și că această forță creatoare și infinită nu este o 
forță oarbă oarecare, ci este o forță spirituală. Aceasta o afirmă 
religiozitatea în general despre Dumnezeu, despre voinţa supremă. 

Cuvântul acesta „spiritual“ este luat din experiența noastră obișnuită. 
Când omul atribuie voinței supreme spiritualitatea, el nu face propriu-zis 
decât să ia ceva care există în domeniul realităţii sensibile, el îl acordă 
acestei voințe supreme care transcende lumii. Unde se găseşte 
spiritualitatea? În lume. Și anume, unde, mai precis? În om. Vasăzică, 
atributul acesta al spiritualităţii nu este decât o proiectare a spiritualității 
umane asupra divinității, adică asupra fiinţei supreme. Deci spiritualitatea 
nu este un atribut care s-ar deduce logic, care s-ar deduce analitic din 
caracterele sau din atributele formale ale divinității, ci este ceva a cărei 
posibilitate de existență este condiționată în primul rând de cunoașterea 
omului de către el însuși, adică de către conștiința umană. Numai în 
momentul în care omul își dă seama de existenţa spiritualităţii în el însuşi, 
el ia cunoştinţă de această spiritualitate și poate să atribuie calitatea aceasta 
şi ființei supreme. 

Dar omul nu este decât o parte din univers. Omul este spiritual și 
Dumnezeu este, iarăși, spirit. Se spune: spirit este Dumnezeu şi cel ce se 
închină lui se închină cu spiritul și cu adevărul. Cum ajungem noi ca o 


calitate a noastră, proprie şi personală, și încă o calitate care reprezintă 
numai o parte din noi înşine, să o proiectăm și să o atribuim divinității, 
atunci când cadrul divinității este mult mai larg decât noi, când noi înșine 
suntem numai o parte a realităţii, iar spiritualitatea este numai o parte a 
noastră? 

Când noi începem să ne deosebim pe noi în univers, o facem și în 
virtutea faptului că noi suntem ființa supremă, pe câtă vreme restul 
universului, nu. Și atunci, care este drumul pe care-l urmează viața 
religioasă, pentru ca să poată atribui totuşi acest atribut parţial al omului, 
divinității? Procesul este treptat; adică, este adevărat că noi am început prin 
a ne deosebi pe noi de lumea cealaltă, prin descoperirea spiritualității 
noastre. Dar în momentul în care noi, ca voință, ca spirit, începem să 
gândim asupra lui Dumnezeu, pentru ca să ajungem la această determinare, 
procedăm mai întâi la o lărgire a spiritualităţii; și anume, însuflețim și 
spiritualizăm întreaga existență, și numai după ce acest proces de 
spiritualizare a întregii existenţe este defintiv efectuat, numai atunci se trece 
mai departe și calitatea aceasta de spirit este atribuită şi lui Dumnezeu. 
Acesta este iarăşi un fapt de domeniul experienţei religioase. Pomeneam 
adineaori de Sfântul Francisc d'Assisi. Este cunoscută foarte bine această 
minunată figură din istoria spirituală a omenirii: trăia în mijlocul naturii, 
vorbea cu păsările şi credea că în orice obiect din realitate nu este decât un 
alt suflet, un alt spirit, o altă formă. Unii dintre d-voastră cunoaşteţi poate și 
minunatul lui imn de laudă către Dumnezeu: „Le voi lăuda, Dumnezeule, 
pentru fratele meu soare; Te voi lăuda, Dumnezeule, pentru sora mea, lună“ 
eţetera. Toate lucrurile neanimate devin fraţii și surorile lui, adică toate 
lucrurile sunt înfrăţite cu el. Cum? Sunt de aceeași esenţă cu el. 

Vasăzică, în adevăr procesul acesta de spiritualizare a întregii existenţe 
face parte din domeniul experienței religioase, este un fapt precis, 
întâmplat, pe care-l luăm din domeniul vieţii religioase, din însăși viața 
religioasă. 

Deci spiritualitatea poate să fie atribuită lui Dumnezeu pe calea aceasta, 
a determinărilor de la om în sus. Poate să fie atribuită lui Dumnezeu numai 
atunci când spiritul a îmbrăcat toată existența. Spirit este, prin urmare, un 
atribut al divinității pe care noi îl precizăm în raport cu noi înşine plecând 
de la cunoaşterea noastră. 

Evident, eu nu ignor dificultatea care urmează în teorie din această 
afirmaţie. Spirit este Dumnezeu şi spirit este și omul. Atributul de spiritual 


se cuvine şi unuia şi altuia. Dar câtă deosebire este în viaţa religioasă de la 
spiritualitatea Dumnezeu până la spiritualitatea om? În primul rând, omul 
este în mijlocul naturii, omul este o parte din natură. Raporturile dintre 
spiritualitatea umană și existența în genere sunt, aş zice, sub un anumit 
raport, dintr-un anumit punct de vedere, aproape nule. Soarele există, fără 
să-i pese dacă eu știu de existenţa lui sau nu. Soarele luminează nu numai 
pe cei buni, ci şi pe cei răi, nu numai pe cei deştepţi, ci și pe cei proşti. La 
ce serveşte spiritul meu, dacă în raporturile mele cu realitatea el nu poate să 
schimbe nimic din ceea ce este? Şi totuşi, Dumnezeu, care este şi el spirit, 
este altfel, el este creatorul întregii realități. Recunoașterea neputinței 
omenești și recunoașterea deosebirei esenţiale dintre spiritualitatea umană și 
spiritualitatea divină este una dintre marile tragedii ale sufletului omenesc. 
Ea stă, între altele, la originea din punct de vedere social și medical, care 
este foarte des întâlnită în istoria omenească, şi care se cheamă ascetism. 

Ascetismul nu pornește decât tocmai din convingerea indiferenţei 
universului față de mine însumi ori din convingerea incapacității spiritului 
uman de a influenţa asupra legilor acestui univers. 

Contrapoziţiunea ascetismului este umilinţa, care este tocmai conștiința 
neputinței acesteia. Propriu-zis, ascetismul este consecinţa practică a acestei 
umilinţe, adică a conştiinţei neputinței mele. 


3. Dumnezeu și câteva categorii generale ale realității (număr, timp, 
spaţiu, mărime) 

Cu aceste considerațiuni vedeţi, dintr-o dată, și ce înseamnă propriu-zis 
spiritualitate în domeniul divin faţă de spiritualitate în domeniul uman; 
cuvântul acesta de spirit şi spiritual trebuie să capete în domeniul 
experienţei religioase un alt sens decât sensul obișnuit. Deci, privind pe 
Dumnezeu sub categoriile generale şi unitare ale realităţii, noi găsim alte 
caractere ale lui. Ştim care sunt categoriile cele mai generale ale realităţii: 
numărul, timpul, spaţiul și mărimea (mărimea, în sensul întinderii spaţiale). 

Dumnezeu, sub raportul numărului, este unic, dar unic nu în sensul de un 
exemplar. Am vorbit şi la şedinţa trecută de seminar ceva în legătură cu 
numărul. Un obiect este unic, în termeni obișnuiți, atunci când el se poate 
raporta la clasa unu, adică este unic atunci când ar cădea în sfera 
conceptului unu. Unic este, spre exemplu, din acest punct de vedere, 
ceasornicul pe care-l avem în faţă, pentru că corespunde clasei numărului 
unu şi unic mai este, în afară de aceasta, pentru că nu poate să mai fie un alt 
obiect, exact la fel, aşa cum este acesta. Unic deci, întâi, pentru că 


corespunde clasei unu, și unic în al doilea rând, sub raportul identităţii. Dar 
Dumnezeu nu este unic în acest fel, nu poate să fie unic în acest fel, pentru 
că el este peste orice număr, el este infinit, el este absolut. Numărul material 
nu poate să fie aplicat divinității, el este nemăsurabil, adică, mai exact, este 
nenumărabil şi, în cazul acesta, unicitatea lui Dumnezeu nu corespunde 
numărului unu, ci este pur şi simplu unicitate. Dumnezeu este singurul 
obiect — dacă voiţi să-i zicem aşa — al cărui concept corespuzător este 
unul și același lucru cu obiectul. Nu este deosebire, în această privinţă, între 
concept şi obiect. Obiect şi concept sunt unul și același lucru în Dumnezeu. 
Nu există un concept, este un singur obiect și totuși există un concept al lui 
Dumnezeu, care este unul singur. Desigur, ceea ce spun acum pare cam 
neclar, dar toate acestea nu sunt decât încercări de transpunere într-un alt 
plan. Când spun: „unicitatea lui Dumnezeu“, nu spun, prin urmare, 
măsurabilitatea sau racordarea lui Dumnezeu la unitate, ci spun pur şi 
simplu ceva în afară de concepţia unicităţii;, unic și unicitate, cuvinte 
obișnuite, sunt cu totul altceva. El nu poate să fie numărabil şi totuși îi 
zicem unic; sau, mai exact, noi îi zicem unic, dar cu rezerva că totuși noi 
ştim că el nu poate să fie numărabil, sub raportul numărului. Sub raportul 
timpului, Dumnezeu este etern. Dar eternitatea aceasta a lui Dumnezeu, 
iarăși nu însemnează eternitate în toate timpurile — aceasta se zice altfel, 
propriu-zis se zice, sempitern. Eternitatea lui Dumnezeu este deasupra 
timpului, ea nu se măsoară pe timp, ea oarecum condiționează timpul, în 
măsura în care condiționează orice, evident, conform determinărilor 
primare. Eternitatea lui Dumnezeu însemnează capacitatea lui de a umple 
orice timp, de a fi în orice timp, de a face aşa ca să nu existe nici un timp 
fără Dumnezeu. Existenţa veşnică, ziceam, sau existența sempiternă a unui 
obiect oarecare, însemnează pur și simplu persistenţa lui în caracterul 
timpului, pe câtă vreme existența eternă a lui Dumnezeu însemnează 
umplerea întregului timp, fiind totuși deasupra timpului, condiționând 
existența timpului. 

Despre spaţiu, sau în legătură cu spaţiul, Dumnezeu este aci şi 
pretutindeni. Proprietatea lui, în legătură cu spaţiul, este ubicuitatea. 
Aceasta este pur și simplu o absurditate din punct de vedere fizic, căci un 
anumit obiect nu poate să fie, într-un anumit moment, decât într-un anumit 
loc, nu poate să fie în același timp în două locuri, şi cu atât mai puţin 
pretutindeni. Dacă Dumnezeu este ubicuu, dacă el este pretutindeni în 


același timp, aceasta însemnează că el este supraspaţial, că este 
pretutindeni, adică el umple toată realitatea. 

În sfârşit, Dumnezeu, în raport cu mărimea, este nemăsurabil. Probabil 
că, în afară de spiritualitate, această nenumărabilitate, această eternitate, 
această ubicuitate și această nemăsurabilitate a lui Dumnezeu sună cam 
ciudat. Am încercat, însă, la începutul lecţiunii trecute, să arăt că aceste 
caractere ale divinității sunt acordate veşnic în expresiunea religioasă, toate 
imnurile către Dumnezeu, în toate religiunile din lume, întrebuințează 
aceste cuvinte. Sunt ele cuvinte lipsite de sens? Atunci, evident că avem 
soluțiunea că toată viaţa religioasă este o viață anormală şi că toți oamenii 
religioşi sunt nebuni. Au ele o valoare anumită? Atunci, evident că sunt în 
alt plan de realitate, că, adică, cuvintele acestea indică anumite structuri și 
anumite stări care nu sunt în planul nostru, ci în alt plan de realitate. De aci, 
şi aceste explicaţiuni ale omului, care, sub raportul logic, sunt hotărât 
absurde.  Ubicuitate, eternitate, deasupra timpului, nenumărabilitate, 
evident, sunt vorbe degeaba din punct de vedere al științei și al logicei, nu 
însă şi din punct de vedere al științei religioase. 


4. Existenţa lui Dumnezeu în lume. Imanenţa 

În legătură cu acestea, ce însemnează immanetia Dei in mundo? Ce 
însemnează existenţa Lui Dumnezeu în lume? Tocmai ceea ce vă spuneam, 
că Dumnezeu este pretutindeni și totdeauna în univers. 

Mentalitatea aproximativ ştiinţifică — absolut necesară pentru 
construirea panteismului — a dat o explicațiune mai acceptabilă, sub 
raportul logic, acestei imanențe a lui Dumnezeu. Zice: da, evident, 
Dumnezeu este imanent în univers, pentru simplul motiv că Dumnezeu și 
universul sunt unul şi acelaşi lucru; adică, universul, considerat în 
totalitatea lui, ca un tot organic, este unul și același lucru cu Dumnezeu. 

Nu voi analiza acum dificultatea în care cade soluţiunea aceasta a 
panteismului, a problemei teologice; dar, fapt — care este fundamental 
pentru experienţa religioasă — este, totuși, că noi simțim că în experienţa 
religioasă este dat un Dumnezeu transcendent iar actul religios presupune 
— după cum am arătat acum câteva lecţiuni — acest obiect al divinității, 
deosebit de subiect. Prin urmare, dacă există o experienţă religioasă care 
postulează sau, mai bine zis, care trăieşte transcendent divinitate, şi dacă 
totuşi această experienţă religioasă vorbeşte de această immanentia Dei in 
mundo, atunci aceasta nu este afirmarea panteismului, a identităţii lui 


Dumnezeu cu lumea, ci pur şi simplu, așa cum explicam adineauri, este 
umplerea lumii de către Dumnezeu. 


5. Caracterul nedeterminat al atributelor și mecanismul determinărilor 

Determinări de acestea secundare, sau atribuiri secundare ale divinității, 
mai sunt o mulțime. Vă pomeneam de atottrăirea lui Dumnezeu, de iubirea 
veşnică a lui Dumnezeu, de autoputernicia lui Dumnezeu eţetera. O 
enumerare a tuturor acestor atribute, a acestor determinări secundare, nu 
este posibilă. Nu este posibilă, mai întâi, pentru că ele nu se pot deduce 
logic unele din altele și nici nu formează un sistem logic. Și nu este 
posibilă, în al doilea rând, pentru că numărul lor este infinit, şi chiar dacă 
am totaliza toată expresiunea religioasă a omenirii de până acum, scrisă și 
nescrisă — ceea ce ar fi imposibil —, chiar dacă am căuta să precizăm toată 
această determinare, încă nu am putea spune că acestea sunt, pentru simplul 
că dacă nu a fost una determinată până acum nu va putea să fie mâine. Prin 
urmare, cred că, sub raportul sistemului, al metodei, este absolut indiferent 
pentru d-voastră dacă voi enumera cinci asemenea atribute, sau dacă voi 
enumera cinci sute. Principalul a fost pentru mine să vă dau o idee sumară 
de felul acestor determinări şi de mecanismul determinărilor. 

În legătură cu acest mecanism, aș avea să mai adaug o singură 
observațiune: vă spuneam că spiritualitatea este atribuită lui Dumnezeu; 
prin urmare, este un fel de atribuire, voinţei supreme, a unei calități proprii, 
a noastră. De îndată ce determinările acestea au dobândit, spuneam, ceva 
din noi înșine, şi din experienţa noastră logică, este evident că se pleacă 
totdeauna de la mărginit spre nemărginit. Ceea ce caracterizează, ceea ce 
deosebeşte atributele lui Dumnezeu de atributele noastre sau de celelalte 
atribute ale realităţii sensibile este o diferență imponderabilă. Procesul prin 
care se face atribuirea aceasta, aţi văzut, în rezumat, este ceea ce numește 
matematica un fel de a trece la limită; adică, eu lărgesc un atribut până la 
limitele, până la marginile lui posibile. De exemplu, bun, bunătate, are 
atâtea grade. Asemenea, spre exemplu, puterea. Atribui bunătăţii gradul 
infinit, atribui puterii gradul infinit, şi atunci evident că avem atribute ale 
divinității. 

Dar gradele acestea infinite nu au ceva precis şi oricât s-a încercat 
matematica în timpul din urmă, și acum vreo 15-20 de ani, să introducă 
cantitatea aceasta de infinit actual, nu a izbutit să-l transforme într-un 
concept care să poată să fie înţeles, ci el a rămas numai un semn. Infinitul 


rămâne întotdeauna o tendință, o limită, ceva către care se tinde 
întotdeauna. 

În domeniul vieţii religioase, calitatea aceasta sau gradul acesta de 
infinit, al fiecărui atribut în parte, nu înseamnă propriu-zis infinitul 
matematic, ci înseamnă pur şi simplu suprimarea analogiei. Adică: eu sunt 
bun și Dumnezeu este bun, dar Dumnezeu este infinit mai bun decât mine. 
Numai ca intensitate? Probabil că nu. Și calitativ, infinit mai bun decât 
mine. Vasăzică, atributul de infinit nu mai reprezintă, deşi procesul este 
tocmai prin trecere la limită, procesul de trecere la limită din domeniul 
obișnuit al logicei. Calitățile lui Dumnezeu sunt infinite, înseamnă, ceea ce- 
mi atribui eu mie, sau ceea ce descopăr eu în mine, și în realitatea sensibilă, 
trebuie să fie cuprins în Dumnezeu; numai că este cuprins în Dumnezeu 
într-un alt fel, într-un fel pe care nu-l pot determina, dar pe care totuși 
trebuie să-l numesc într-un chip sau altul, și atunci îi zic infinit. Dumnezeu 
este infinit mai bun decât mine, bunătatea lui este diferită de a mea, nu 
numai sub raportul gradului, al infinităţii, ci pur și simplu absolutul 
deosebit, după cum eu, omul, sunt absolut deosebit de Dumnezeu. 

Vasăzică, procesul acesta de trecere la limită, pe care l-am mai pomenit o 
dată, nu este valabil în viaţa aceasta religioasă pur şi simplu, aşa cum este 
valabil — hai să zicem — în matematică, ci capătă aci şi el, ca și toate 
celelalte funcțiuni ale noastre, ca celelalte procese, o funcțiune de analogie. 


6. Concluzie generală cu privire la viața religioasă 

Cam acestea erau lucrurile pe care, în genere, aveam să vi le spun în 
legătură cu viața religioasă și în legătură cu sistematizarea, în tot 
schimbătoare, a consideraţiunilor asupra vieţii religioase. Evident că toate 
aceste consideraţiuni ale mele, toate expunerile mele, au avut un caracter 
foarte puţin istoric. Adică, m-am preocupat foarte puţin în faţa d-voastră și 
în chip expres de ceea ce cred ceilalți oameni, de ceea ce cred filosofii 
despre lucrurile asupra cărora am avut onoarea să mă întrețin cu d-voastră. 

Totuși, pentru că suntem la Universitate și pentru că mentalitatea 
ştiinţifică, oricât am trece noi în domeniul vieţii religioase, este un 
component peste care nu se poate trece, aş vrea ca în ora următoare să vă 
caracterizez, în câteva linii, punctele de vedere care au predominat în 
expunerea mea, în comparaţie cu punctele de vedere ale filosofilor care s-au 
ocupat de lucrurile acestea. 

Aş voi să fac, în lecţiunea viitoare, ca încheiere, un fel de scurt istoric al 
filosofiei religiunii, în veacul al XIX-lea mai cu seamă. 


[15a]1 În textul litografiat: „Viasbroc Admirabilul“. Jan van Ruysbroeck 
(n. la Ruysbroeck, 1293 — m. la o mănăstire în apropiere de Bruxelles, 
1381), mistic flamand. Ediţii: Omera omnia (Koln, 1552), Opera (1706), 
Werke (1848), Werke (6 vol., 1858-1869), Werke (4 vol., 1944-1948). 

1. Catalogare a curentelor și a poziţiilor 

Vom face în prelegerea de azi un fel de schiță istorică, în care să înfățișez 
deosebitele curente din filosofia religiei, aşa cum s-au prezentat ele, și să 
clasez în cadrul acestei schițe punctul de vedere pe care l-am urmat în 
prelegerile pe care le-am făcut anul acesta. 

Să precizăm de la început că schiţa aceasta nu se raportează propriu-zis 
la religie și nici la filosofia religiei, așa cum întâmplător a fost făcută de un 
gânditor sau de altul, ci este vorba de o înfățișare a diferitelor curente și 
poziţii în cadrul disciplinei filosofiei religiei, în cazul în care discipline de 
acestea sunt înfăţişate în chip conştient ca discipline închegate şi de sine 
stătătoare. Vasăzică, nu este vorba de gândirea filosofică religioasă a 
omenirii, care formează o problemă distinctă, ci este vorba pur și simplu de 
o catalogare a sistemelor de filosofie a religiei apărute în gândirea 
omenească însăşi, adică lucrări tipărite şi titluri de cărţi tipărite. 


2. Câteva încercări sporadice (engleze, franceze, italiene) 

Trebuie să mărturisesc că asemenea încercări de filosofie a religiei nu 
datează de prea multă vreme; numai către sfârşitul veacului al XVIII-lea au 
început să se codifice, și anume în filosofia kantiană. Vasăzică, Germania 
este țara de origine a acestei discipline. Şi, nu numai atât Germania este 
chiar și punctul unde a înflorit şi s-a dezvoltat disciplina aceasta în tot 
decursul veacului al XIX-lea şi până astăzi, încercările celorlalte ţări de a 
face filosofie a religiei sunt mai mult sporadice, nu sistematice. Se găsesc 
câteva încercări la englezi şi la francezi şi, la începutul veacului al XX-lea, 
foarte interesante, deşi încă nu destul de închegate, în Italia. 

În ceea ce priveşte însă bibliografia engleză a chestiunii, mie mi se pare 
că problema este tratată dintr-un punct de vedere cu mult prea exterior; nu 


este deocamdată vorba în lucrările englezilor de un sistem al preocupărilor 
filosofico-religioase; nu este mai ales vorba de lucrări cu caracter, aș zice, 
statistic, lucrări care deocamdată să sistematizeze, nu faptele de gândire 
asupra religiei, ci faptele religioase însele. Vasăzică, bibliografia engleză a 
chestiunii cuprinde mai ales un fel de inventar al actelor religioase și, prin 
urmare, poate să iasă afară din preocupările noastre de astăzi. 

În ceea ce priveşte bibliografia franceză, ea se poate împărți cam în 
două: este o literatură filosofico-religioasă, care nu este decât o interpretare 
dogmatică; adică, nu tinde la constituirea unei discipline speciale, separate, 
ci este un fel de apologetică, un fel de descriere pe calea filosofiei a 
punctului de vedere religios al diferitelor confesiuni care existau. Așa, am 
pune de o parte lucrarea lui Sabatier, care este teoretician al 
protestantismului francez, de altă parte lucrările aşa-numitei şcoli 
neotomiste franceze, în care cei mai însemnați reprezentanţi ar fi Blondel și 
Maritain. 

Vasăzică, este grupa de filosofie a religiei de o parte; cealaltă grupă este 
rezumată în opera filosofico-religioasă a lui Durkheim. N-are legătură 
directă cu preocupările noastre, pentru că este o încercare sprijinită pe o 
metodă pozitivistă; este, ca şi şcoala engleză, mai mult un fel de a urmări 
faptele religioase însele în diversitatea lor şi a le studia nu în esenţa lor, ci în 
manifestarea lor. Prin urmare, în adevăr, școala aceasta sociologică a lui 
Durkheim, atunci când atinge probleme religioase, ţine mai ales la 
obiectivarea actului religios. Ea urmăreşte foarte de aproape, de pildă, 
problemele cultului, problemele de superstiție religioasă, întru cât ar fi în 
stare să trădeze un fond religios, dar nu tinde să facă o teorie a religiei 
plecând de la o analiză a actului religios. 

Rămâne şcoala italiană, pe care o numim așa mai mult ca un concept 
geografic decât ca unul filosofic sau logic; școala italiană, care este foarte 
interesantă prin manifestările ei foarte vioaie, cu foarte multe preocupări, 
dar care nu ajunge propriu-zis la o cristalizare şi la o sistematizare a unui 
punct de vedere. Chiar în Italia, preocupări de acestea, de filosofie a 
religiei, se grefează şi ele pe anumite interese, nu filosofice, ci religioase, 
cum ar fi cazul baptișştilor din Roma, care întreprinseseră o foarte 
interesantă mișcare religioasă. 


3. Germania — ţara de origine şi patria înfloritoare a filosofei religiei 
Rămâne, prin urmare, vrând sau nevrând, ca domeniu special al 
preocupărilor filosofico-religioase, Germania. 


Pentru ușurarea d-voastră, mai mult, adică pentru a nu ieși prea tare din 
cadrul în care priviţi d-voastră, de obicei, evenimentele filosofice decât 
pentru înfățișarea realităţii, o să spun și eu ca toată lumea că filosofia 
religiei sau filosofia religiunii începe în Germania, cu Kant. 

D-voastră ştiţi din alte studii, de la alte ştiinţe filosofice, ce a fost în fapt 
şi cum se împacă, în tot, personalitatea aceasta a spiritului kantian cu toată 
activitatea. D-voastră știți, prin urmare, că se găsește în filosofia kantiană și 
un sistem de filosofie a religiei. Evident, nu se găsește el tocmai unde-l 
caută lumea, adică nu se găseşte în cartea cunoscută, Critica raţiunii pure, ci 
opera lui de religiune se găseşte răspândită în toate cele trei Critice ale lui. 
Ce spune, în definitiv, Kant? 

Poziţia lui este netă. El spune că omul ia cunoștință despre divinitate, 
cunoaște, cu alte cuvinte, pe Dumnezeu, prin credinţă. Vasăzică, există un 
domeniu specific al faptelor religioase, al faptului religios, a cărui 
cunoaștere nu este numaidecât la-ndemâna rațiunii pure. Ar fi un instrument 
special de cunoaștere, care se numeşte credinţă, şi care credinţă dă omului 
posibilitatea de a cunoaşte divinitatea. Acesta este primul element. Al 
doilea, că, totuși, această credinţă este în cadrul cunoștinței umane și în 
cadrul raţiunii umane (el întrebuințează chiar cuvântul „rațiune“ şi că, ceva 
mai mult, religiunea, ca ceva constituit, adică atunci când se formulează, 
când se încheagă, când devine unitate organică de sine stătătoare, religia 
aceasta nu poate depăşi limitele raţiunii pure. 

Vasăzică, este o specificitate, este pe de o parte, o recunoaștere a 
specificităţii vieţii religioase, dar este, pe de altă parte, o îngropare a vieţii 
acesteia religioase în cadrul raţiunii. Veţi vedea către sfârşitul acestei 
lecţiuni ce semnificaţie are aceasta. 

Kant, prin pozițiunea aceasta pe care a pus-o, a îngăduit o mulțime de 
speculaţii. Unele dintre acestea au fost trase chiar de el, altele, de urmașii 
lui. Problema este în adevăr pusă la Kant în toată forma ei și de aceea nu m- 
am jenat nici eu să spun că, în adevăr, gândirea filosofico-religioasă începe 
cu Kant. 

Dacă în adevăr Kant este el figura centrală în toată filosofia religioasă 
germană, aceasta are neapărat nevoie de cercetare. Dar, termenii generali ai 
problemei sunt puși în Kant cu destulă preciziune; numai că el, introducând 
oarecum viaţa religioasă în domeniul raţiunii, face să înceteze propriu-zis 
autonomia vieţii acesteia religioase și el însuși, în încheierile mai depărtate 
pe care le trage, plecând de la această bază, care este în fapt numai o 


teoretizare a lutheranismului, a protestantismului german, plecând de la 
aceasta, poate ajunge la un fel de identificare a religiunii cu morala, adică la 
atribuirea aceloraşi scopuri moralei și religiunii, nesubordonând pe una 
celeilalte, şi lăsând pe una să treacă cu totul în cealaltă. 

Vasăzică, poziţiunea kantiană a îngăduit, chiar în cadrul kantianismului 
— deşi începe prin afirmarea specificităţii și a autonomiei vieţii religioase 
—, a sfârşit prin a face să meargă și să contopească religiunea și morala, 
adică viaţa religioasă şi viaţa practică, 151 cum îi zicea el. 

Cele două laturi ale problemei puse de Kant desemnează două curente în 
speculaţiunea postkantiană. 

Curentul care face să cadă accentul fundamental pe viaţa practică se 
continuă prin Fichte și Schelling, care pleacă de la regulile faptului moral 
şi, printr-o speculațiune mai degrabă mistică decât rațională, filosofică, cum 
ar avea ei pretenţiunea, să fi ajuns la o poziţiune oarecum exterioară, logică, 
obiectivă, care se poate caracteriza în istoria filosofiei prin denumirea 
aceasta de mistică a faptei. Adică, rădăcinile faptei, care singure sunt în 
conștiința umană, ajung să fie identificate cu un fel de origine divină. Adică, 
omul nu ar face, în toată viaţa lui morală care conduce activitatea lui 
practică, decât să reproducă într-un fel oarecare întinderea divinității. Deci, 
rădăcinile vieții practice sunt în divinitate. Aceasta este teza generală a lui 
Fichte și Schelling. Acei care aţi citit celebra Atheismusstreit!1£] ştiţi că, la 
un moment dat, Fichte a și fost dat afară de la Universitate pentru ateism. 

Latura cealaltă a problemei, adică afirmarea unui caracter de sine 
stătător, afirmarea autonomiei vieţii religioase este reluată de un urmaș al 
lui Kant, de Fries.115| Acesta pune originea vieţii religioase nu în rațiune, ci 
în sentiment. 

Un urmaș al lui Fries, şi anume, van Calkerl16! (un olandez), urmează 
teoria aceasta a lui mai departe, transformând ceea ce era Glauben, adică 
ceea ce era credință la Kant şi ceea ce era Gefühl la Fries, adică ce era la 
acesta din urmă sentiment, într-un proces specific care ar fi un fel de 
întrepătrundere mistică redată printr-un cuvânt înrudit logiceşte cu 
Ahndung. Ahnen însemnează a simţi, a bănui, nu a vedea sau a pricepe. 

Dar, folosind acest cuvânt, Ahndung sau Gefühl, şcoala aceasta a lui 
Fries nu este propriu-zis o școală fundamental deosebită de cea kantiană, 
pentru că simţul acesta trăieşte tot în cadrul conștiinței raționale umane și 
este şi el pasibil de a fi aparent în anumite formule intelectualiste. 


Vă spuneam și altă dată că în adevăr Kant este un filosof intelectualist, 
cu toate cele trei Critici ale lui; este un filosof cu cele mai bune tradiţii 
carteziene, tocmai pentru că el pretinde că toată viața noastră spirituală este, 
la urma urmelor, pasibilă de a fi fixată, aparentă în anumite formule ale 
rațiunii. 

În legătură cu Fries trebuie să mai băgăm pe Otto, și în legătură cu 
Fichte şi cu Schelling, procedând de la Kant, pe Simmel și pe Natorp, care 
ajung la aceleaşi concluziuni oarecum intelectualiste. 

Pentru aceştia doi din urmă este o mică distincţiune care trebuie stabilită, 
şi anume: Kant zicea că există o viaţă raţională și o viaţă alături de cea 
raţională, dar reducea aceste două vieţi, le punea sub clopotul de sticlă, sub 
egida aceleiași acţiuni, a aceleiaşi puteri. Și, atunci, vedeţi ce se întâmplă 
când ai două căi deosebite care, totuşi, au ceva comun: este aproape de 
mintea omului discutarea posibilităţii dacă nu cumva aceste două căi sau se 
reduc una la alta, sau este una dintre ele singura valabilă. 

Spiritul omenesc are totdeauna această necesitate de simplificare. 

Deci, în faţa celor două grupe de fapte, filosofii posteriori s-au gândit 
dacă nu cumva una se poate reduce la cealaltă; în adevăr, Simmel şi Natorp 
sunt de părerea aceasta, că propriu-zis religia nu face decât să fie un fel de 
construcţie rațională care nu lucrează, însă, cu fapte precise de observaţie şi 
nu lucrează cu fapte raționale, ci pur şi simplu cu un fel de vize, cu un fel de 
aluziuni ale umanităţii. Aceasta este poziţia lui Natorp și a lui Simmel, care 
nu este, în fapt, decât o continuare a unui punct de vedere al lui Herder. 

În afară de direcţia aceasta, tot pornind de la Kant, s-a desfășurat o nouă 
filosofie a religiei, care este cea hegeliană. Hegel!1Sel consideră religia ca un 
fel de, nu pregătire, ci ca un fel de fază premergătoare a filosofiei. Pentru el, 
a fi filosof înseamnă a avea o activitate spirituală prin excelenţă. Ea este 
stăpânită de toate legile rațiunii; în filosofie propriu-zis însemnează ideea 
care ia cunoștința în ea însăși, deci pentru el filosofia este activitatea 
spirituală prin excelenţă. Ea este stăpânită de toate legile raţiunii. Filosofie 
propriu-zis însemnează ideea care ia cunoștință de ea însăşi, deci ultima 
treaptă posibilă de dezvoltare spirituală, iar religia n-ar fi decât un fel de 
anticameră a filosofiei acesteia, o treaptă pe care spiritul omenesc, logosul 
cel absolut, spiritul uman în genere, trebuie să treacă pentru ca să ajungă la 
filosofie. Cu alte cuvinte, în esenţă, filosofia și religia trebuie să fie unul şi 
același lucru, sunt amândouă tot metafizică, numai că metafizica aceasta în 
formă religioasă reprezintă o treaptă inferioară. Și aci, un fel de ironie a 


istoriei, se înnoadă imediat propoziţia lui Schopenhauer în istoria filosofiei, 
care spune că religia nu este decât un fel de metafizică pentru proști. 
Schopenhauer spune că este metafizică pentru oameni care nu înţeleg 
metafizica propriu-zisă, sau, cum zice Hegel, mentalităţile care n-au ajuns 
încă să facă metafizică propriu-zisă, în cadrul şi după metodele filosofiei. 

Cu această ramificare a problematicei filosofiei religiei epuizăm 
aproximativ veacul al XIX-lea. Îl epuizăm însă numai sistematic, nu şi de 
fapt, pentru că încă nu am spus nimic despre Schleiermacher. 15! E] este cea 
mai importantă figură și, am putea spune, fondatorul filosofiei religiei. 

Evident că şi el se leagă de Kant. Se leagă întru atât întrucât Kant şi 
Schleiermacher sunt oarecum reprezentanţii, cristalizatorii, formulatorii 
unei filosofii a religiei în legătură cu structura spirituală a protestantismului. 
Altfel, Schleiermacher este o figură cu mult prea de sine stătătoare, pentru 
ca să nu avem nevoie de antecedentul istoric pe care îl numim existenţa lui 
Kant. Schleiermacher afirmă, cu o preciziune fără de pereche până la el, 
independenţa, autonomia vieţii religioase. Există, prin urmare, o grupă de 
fapte spirituale omeneşti care nu se poate deduce din alte fapte, a căror 
natură — zice el — este oarecum asemănătoare cu aceea a simțurilor și în 
care rezultatele ei pot să ajungă la o formulare rațională, la o formulare 
adică în funcţie de reprezentare. Acum, evident, şi Fries a făcut aceeași 
afirmaţiune; adică, şi Fries a spus că simţul este la baza actului religios, la 
baza legii religioase, numai că simţul acesta al lui Fries — și aceasta se 
vede la urmașul lui, Otto — este tot ceva în cadrul rațiunii. De aceea și 
Otto, care precizează punctul de vedere al lui Fries, a spus lucrurile cam 
încurcat și nu destul de sistematic. Otto este un raționalist pur. El zice: sunt 
urmașul lui Fries, fac parte din acea Friesische Schule, însă am legătură 
prin Fries cu Kant și cu toţi raționaliştii din filosofia germană. Pe câtă 
vreme Schleiermacher zicea: simţul este la baza vieţii religioase, dar simţul 
acesta este în afară de conştiinţa rațională. Aici stă importanţa cea mare a 
lui Schleiermacher, în afirmarea autonomă, necondiționată a vieţii 
religioase faţă de întreaga viață logico-obiectiv-spirituală a omului în 
genere. 

În afară de Fries am mai putea să amintim figura importantă a lui 
Ritschl. El este mai mult teolog şi s-a păstrat mai mult în cadrul teologic. 

În legătură cu filosofia religiei urmează teoria pe care v-am înfăţişat-o 
odată aci, anume teoria valorificării. Ritschl este — hai să zicem — 
inventatorul, descoperitorul realităţii spirituale, judecată pe care a absolvit-o 


pe urmă aşa-numita școală de la Baden. Prin urmare, peste Ritschl putem să 
trecem foarte ușor. 


4. Privire generală asupra poziţiilor istorice 

Dacă băgăm de seamă, în toate lucrurile pe care vi le-am expus până 
acum sunt două elemente puse față în față, elemente pe care le-a înfățișat şi 
Kant: în primul rând, conţinutul vieţii religioase, și, în al doilea rând, 
expresiunea sau formularea vieții acesteia religioase. 

Toate punctele de vedere pe care vi le-am schițat până acum se pot 
rezuma în următoarele cuvinte: există o viaţă religioasă deosebită de viaţa 
noastră logic-obiectivă. Adică, există o viaţă religioasă care se sprijină pe 
altceva în structura ei intimă decât pe cunoaşterea logică. Dar rezultatul 
acestei vieţi religioase, adică rezultatele acestei cunoașteri sunt, toate, 
pasibile de a fi redate în formule obişnuite, logice, în care să intre elementul 
reprezentării. 


5. Tipuri logic-obiective ale religiei contemporane: protestantismul, 
catolicismul și ortodoxia 

Vasăzică, toată viaţa noastră religioasă se poate formula în funcţiune de 
reprezentare de natură diferită cu viața logic-obiectivă. Această viaţă 
religioasă intră în tiparurile logic-obiective. 

Aceasta, în fond, nu este decât enunțarea protestantismului, direct în 
felul cum se prezintă; adică, în dogmatica lui — aş zice — ar trebui să 
punem accentul fundamental pe elementul rațional. 

Dacă însă mergem la izvor, adică la Luther, ar trebui atunci să facem ca 
accentul fundamental să cadă pe elementul acesta extraraţional. 

Este foarte ciudat cum un cunoscut al meu, crescut în școala catolică, la 
iezuiţi, la Viena, doctor de la nu ştiu câte facultăţi teologice și filosofice, a 
părăsit catolicismul şi a trecut la protestantism. La întrebarea mea, cum 
explică el această trecere, ce înțelege prin această schimbare, mi-a răspuns: 
Luther reînviază pe Augustin. Bietul om, îi ştia și pe Luther, și pe Augustin, 
din cărți, nu din realitatea lumească, nici din viaţa bisericească. Organizarea 
şi realizarea lui Augustin înseamnă biserica aceasta catolică, sprijinită pe 
conceptul de tradiţiune, de teorie, iar cealaltă înseamnă protestantism 
sprijinit pe rațiunea propriu-zisă, pe făurirea tuturor lucrurilor, pe 
înlăturarea misterelor, pe sprijinirea tuturor întâmplărilor. 

Vasăzică, este drept că există în Luther acest grup de fapte de natură 
extraraţională, pe care l-am subliniat și care am arătat unde a ajuns, care 


însă, totuşi, nu este caracteristic pentru protestantism. 

Dar, în afară de protestantism, mai există în Europa confesiunea catolică 
şi cea ortodoxă. În confesiunea catolică, iată cum se dozează cele două 
momente kantiene. Eu zic: Dumnezeu se poate cunoaşte rațional, existența 
lui se poate deduce raţional. Sfântul Toma d'Aquino nu are decât să asculte 
de ce spune biserica pentru ca să meargă pe calea mântuirii. Vasăzică, 
biserica stabilește dogmele, pe cale raţională, şi credinciosul se supune 
dogmelor acestora nu în virtutea raţiunii, ci în virtutea conceptului de 
teoretizare. 

Vasăzică, acolo unde protestantismul zicea: există viaţă de sine 
stătătoare, viață extraraţională, care în viaţa religioasă catolică organizează 
biserica (întrucât această mistică se găseşte și în catolicism), aci se zice: nu, 
există o viaţă religioasă, care este perfect în cadrul rațiunii. În privinţa părţii 
a doua, unde și la protestantism această viaţă religioasă se poate formula în 
termeni de reprezentare, aci se zice: această viață religioasă este codificată 
în dogme, care, fiind imuabile, nu sunt pasibile de control. Deci, ele se 
impun. 

Punctul acesta de vedere, al treilea, este cel al Bisericii Ortodoxe, cum 
zic eu şi cum cred și eu, de fapt. Există o viaţă religioasă de sine stătătoare, 
care nu are nimic comun cu viața noastră raţională, logic-obiectivă. 
Conştiinţa pe care noi, pe alte căi decât cele raționale, o aducem din această 
viaţă religioasă, nu este pasibilă de interpretare în funcțiune de reprezentare, 
ci este pasibilă de reducere prin analogie la reprezentările domeniului logic- 
obiectiv. Adică, noi cunoaştem pe Dumnezeu în viaţa religioasă, dar 
atribuim lui Dumnezeu, pe care noi în viaţa aceasta religioasă îl credem 
divinitate, calităţile pe care le-am văzut. Și atributele acestea nu sunt 
reprezentarea limbajului logic obișnuit, ci este un limbaj, nu simbolic — 
aceasta ar fi altceva —, ci este un limbaj prin analogie. 

Acesta este punctul de vedere pe care l-am urmat eu şi în expunerea 
făcută acum câţiva ani şi deosebirea între acest punct de vedere şi toată 
istoria filosofiei religiei, așa cum am expus-o în câteva linii, în ora de faţă. 

Cu aceste considerațiuni, am încheiat cursul pe care mi-am propus a-l 
face cu d-voastră în acest an. 

